
Mūsų smegenys pritaikytos gyventi medžiotojų ir šaknelių rinkėjų gyve- 
nimą; tačiau pasaulis, kuriame gyvename šiandien, juk visiškai kitoks. Mė- 
gindami įveikti šią priešpriešą ir išgyventi, mes nejučia darome sisteminių 
mąstymo klaidų, kurios mums gali kainuoti ir karjerą, ir šeimos laimę, ir 
finansinę gerovę. Rolfas Dobelli žino, kaip apsisaugoti nuo klaidingo mąs- 
tymo; į rankas jis įduoda ginklą, padėsiantį įveikti klaidas, kurios jau susi- 
suko lizdus mūsų smegenyse, ir atremti tas, kurios dar tik taikosi gadinti 


mums gyvenimą. Šis ginklas - knyga „Aiškaus mąstymo menas“. 


Perskaitę knygą, sužinosite, kodėl mes nuolat pervertiname savo žinias, 
o kitus laikome kvailais, nors jie iš tiesų tokie nėra. Kodėl koks nors tei- 
ginys netampa tiesa, net jei tą patį tvirtina milijonai žmonių. Kodėl mes 
laikomės įsikibę teorijų, nors seniai įrodyta, kad jos klaidingos. Ir dar daug 
kitokių dalykų, padėsiančių išjudinti mąstymą ir į pasaulį pažvelgti kitaip. 
Aiškiau, paprasčiau ir išmintingiau. 

PRATARMĖ 


Viskas prasidėjo vieną 2004-ųjų vakarą. Leidėjas Hu- 
bertas Burda pasiūlė nuvykti į Miuncheną, į susitikimą 
su intelektualais - tiesiog „laisvai pasišnekėti, pasidalyti 
mintimis“. Nelaikiau savęs intelektualu (baigiau verslo 
ekonomiką, esu verslininkas — taigi, intelektualo prie- 
šingybė), bet jau buvau išleidęs du romanus. To, matyt, 
pakako. 

Prie stalo sėdėjo Nassimas Nicholasas Talebas, tuo 
metu dar menkai težinomas, mėgstantis filosofuoti Vol- 
strito makleris. Buvau jam pristatytas kaip Anglijos ir Ško- 
tijos Šviečiamojo amžiaus, ypač Davido Humeo, žinovas. 
Akivaizdu, mane su kažkuo supainiojo. Nieko nesakiau, 
tik sutrikęs šyptelėjau. Tai buvo tarsi patvirtinimas, kad 
puikiai išmanau filosofiją. Talebas prisitraukė kėdę ir, tapš- 
nodamas per ją, paragino sėsti. Laimė, apie Hume3 per- 
sitarėme vos keliais žodžiais. Tada pašnekesys nukrypo į 
Volstritą — bent jau tuo galėjau guostis. Šmaikštaudami 
ėmėmės perkratinėti įmonių vadovų, neaplenkdami nė 
savęs pačių, dažniausiai daromas klaidas. Kalbėjome apie 
tai, kad neįtikimi įvykiai apmąstomi įgyja tikroviškumo. 
Šaipėmės iš investuotojų, kurie vargais negalais teįstengia 
atsisakyti nuvertėjusių akcijų. 

Paskui jis atsiuntė man rankraštį. Perskaitęs pateikiau 
kritinių pastabų. Tai buvo „Juodoji gulbė“ („The Black 
Swan“) - kūrinys, ilgainiui tapęs perkamiausia knyga ir 
pelnęs Talebui pasaulinę intelektualo šlovę. Mano su- 
sidomėjimas euristika vis stiprėjo, ryte rijau šios srities 
literatūrą. Suintensyvėjo ir susirašinėjimas — daugiausia 
su Amerikos Rytų pakrantės inteligentija. Prie įprastinės 
mano veiklos - rašytojo ir verslininko darbo - prisidėjo 
socialinės ir kognityvinės psichologijos studijos, jos tru- 
ko dvejus metus. 

Šioje knygoje nagrinėjamos sisteminės mąstymo klai- 
dos, kurias paskatina perdėtas racionalizavimas, mėgini- 
mas išsiugdyti tinkamiausią — logišką, blaivų - mąstymą 
ir elgseną. Apibūdinimas „sisteminis“ šiuo atveju rodo, 
kad nuolatos darome tas pačias klaidas. Tarkim, savo ži- 
nias dažniau esame linkę pervertinti, o ne nuvertinti. O 
baimė ką nors prarasti, užuot paskatinusi imtis deramų 
veiksmų, veikiau jau verčia paknopstomis lėkti. Matema- 
tikas tai galėtų vertinti kaip mąstymo asimetriškumą. Lai- 
mė, asimetrija kartais padeda numatyti klaidas. 

Būgštaudamas, kad ilgainiui galiu užmiršti tas pamo- 
kas, kurias gavau kaip rašytojas ir verslininkas, pradėjau 
užrašinėti savo paties sistemines klaidas. Aprašymus pa- 
pildydavau pastabomis ir anekdotiškais nutikimais. Nė 
neketinau jų publikuoti. Dariau tai tikėdamasis paleng- 
vinti sau gyvenimą. Ir netrukau suvokti, kad šie aprašy- 
mai ne tik padeda tinkamai apsispręsti investuojant, bet 
ir praverčia versle ir asmeniniame gyvenime. Perpratęs 

mąstymo klaidas, tapau ramesnis ir apdairesnis. Įgudau 
numatyti savo klaidas ir išmokau jų, taigi ir jų lemiamų 
nuostolių, vengti. Galiausiai įgudau perprasti ir kitų žmo- 
nių neapdairius poelgius ir jiems pasirengti - kartais net 
jausdamas savo pranašumą. Bet pirmiausia reikėjo nusi- 
kratyti iracionalumo, tad norėdamas jį išguiti nagrinėjau 
apibrėžtis, sąvokas ir paaiškinimus. Žaibai ir perkūnai da- 
bar ne ką rečiau nei Benjamino Franklino laikais trankos, 
nei griausmingesni, nei tylesni jie netapo, bet mes nusto- 
jome jų bijoti — taip ir man su savo paties paikumu nutiko. 

Prasitariau apie savo užrašus draugams, jie netruko 
susidomėti naujuoju mano pomėgiu. Šitaip „Frankfurter 
Allgemeinen Zeitung ir Šveicarijoje leidžiamame „Sonn- 
tagsZeitung“ atsirado nuolatinės, kas savaitę skelbiamos 
mano publikacijos. Paskui skaičiau gausybę pranešimų 
(gydytojams, investuotojams, įmonių valdybos nariams 
ir vadovams). Galiausiai parašiau šią knygą. Voil4. Dabar 
laikote ją savo rankose - ne savo laimę, o tik įspėjimą ne- 
užsitraukti sau pačiam bėdų. 


Rolf Dobelli, 2011 


TIKĖJIMAS, KAD ESI 
PRANAŠESNIS 


Kodėl reikėtų lankytis 
kapinynuose 


Kad ir kur Retas žvelgtų, prieš akis vis šmėžuoja roko 
žvaigždės. Jos žvelgia iš televizorių ekranų, iliustruotų žur- 
nalų viršelių, koncertų afišų ir aistruolių interneto tink- 
lalapių. Jų dainos skamba be paliovos - prekybos centre, 
iš nuosavo grotuvo, sporto klube. Roko žvaigždės visur jį 
lydi. Jų daug. Joms puikiai sekasi. Apžavėtas gausybės gi- 
taros meistrų sėkmės, Retas subūrė grupę. Bet ar įstengs 
ją išlaikyti? Tikimybė ne didesnė nei per plauką. Kaip ir 
kitų žlugusiųjų, jo kelio pabaiga veikiausiai bus kapinynas. 
Juk užmarštin nugrimzta 10 000 kartų daugiau muzikan- 
tų, nei iškopia į pramogų verslo aukštumas. Bet žurnalis- 
tų nedomina žlugusieji, na, nebent tokios lemties ištiktos 
žvaigždės. Tad kas gi žino apie tokius kapinynus. 

Žmonės klysta manydami, kad yra pranašesni už kitus. 
Taip atsitinka dėl to, kad kasdieniame gyvenime sėkmė 
minima kur kas dažniau nei nesėkmė, tad nuolatos per- 


vertiname savo gebėjimus. Ir neišmanėliui (kaip Retas) 

kyla iliuzijų. Jis nė nevertina, kokia nedidelė tikimybė, 
kad jam pavyks. Vienam garsiam rašytojui tenka šimtas 
tokių, kurių knygų niekas neperka. O kiekvienam iš jų 
vėlgi šimtas tokių, kurių kūrinių spausdinti nesiima nė 
viena leidykla. Kiekvienam iš šių — vėlgi tūkstančiai to- 
kių, kurių rankraščiai dūla stalčiuose. Bet sužinome mes 
tik apie tuos, kuriuos lydi sėkmė, ir nė nesusimąstome, 
kaip maža vilties tapti garsiu rašytoju. Tas pats su foto- 
grafais, verslininkais, menininkais, sportininkais, archi- 
tektais, Nobelio premijos laureatais, televizijos laidų 
vedėjais ir grožio karalienėmis. Žiniasklaida nelinkusi 
raustis žlugusiųjų kapinynuose. Tai ne jos sritis. Tad jei 
norite išvengti tokios lemties, gerai pagalvokite, ar esate 
pranašesnis. 

Tikėti, kad esate pranašesnis už kitus, klaidinga - susi- 
dūrę su piniginiais reikalais tuo įsitikinsite. Jūsų draugas 
steigia įmonę. Jūs esate vienas iš galimų investuotojų. 
Spėjate pasitaikius puikią progą - kuriama kažkas pana- 
šaus į antrąją „Microsoft“. Štai ir sulaukėte savo valan- 
dos. O iš tikrųjų? Labai tikėtina, kad įmonė, vos įsteigta, 
pradės lopyti finansines skyles. Po trejų metų veikiausiai 
bankrutuos. Mat po trejų metų dauguma įmonių prade- 
da mažinti etatus - iki jų skaičius nė dešimties nebesie- 
kia. Išvada: žiniasklaida, be paliovos minėdama vien tik 
klestinčias įmones, apdūmė jums akis. Taigi, neverta ri- 
zikuoti? Ne. Bet elkitės rizikingai tik suvokdami, kad ne- 
labasis, pripūtęs jums miglos, neva tikrai pranoksite kitus, 
pasimėgaudamas mažina sėkmės tikimybę. 

Imkime kad ir Dow Joneso indeksus. Jie grindžia- 
mi klestinčiųjų veikla. Nustatant šiuos indeksus neatsi- 
žvelgiama į nesėkmę patyrusias ir mažas įmones, taigi — 
į daugumą įmonių. Jie neatspindi visos šalies ekonominės 
padėties. Žiniasklaida taip pat neatspindi, tarkim, daugu- 
mos muzikantų padėties. Juk nepatikliai šyptelėtumėte 
sužinojęs, kad neišleista galybė nuostabių knygų, kad yra 
gausybė puikių trenerių. Sužlugdytieji knygų nerašo, juo- 
lab nė žodžiu neprasitaria apie savo žlugimą. 

Tikėjimas, kad esi pranašesnis, gana savotiškai paveikia 
tuos, kuriems pavyksta įsitvirtinti. Net jei visiškai atsitik- 
tinai iškilo, jie tai vertina kaip visiems pasiekiamą dalyką 
ir postringauja apie „sėkmės veiksnius“. Jei kartkartėmis 
apsilankytumėte sužlugdytųjų (asmenybių, įmonių ir kt.) 
kapinynuose, kuo puikiausiai suvoktumėte, kad mena- 
mieji sėkmės veiksniai, nors jais kliovėsi ir šie nelaimėliai, 
kažkodėl juos aplenkė. 

Jei mokslininkai nuodugniau panagrinėtų kokį reiški- 
nį, paaiškėtų, kad keletas tyrimų visiškai atsitiktinai pa- 
teiktų statistiškai svarbių išvadų - tarkim, apie raudonojo 
vyno vartojimo ir ilgaamžiškumo sąsajas. Šie (abejotini) 
rezultatai netrunka plačiai pasklisti. Tai - tikėjimas, kad 
esi pranašesnis už kitus. 

Pakaks filosofuoti. Tikėjimas, kad esi pranašesnis už ki- 
tus, — tai galimybių sulaukti sėkmės nuolatinis perverti- 
nimas. Jei norite to išvengti, kuo dažniau lankykitės daug 
vilčių teikusių projektų, investicijų ir profesinių karjerų 
kapinynuose. Niūrus pasivaikščiojimas — bet į naudą. 


ILIUZIJA, KAD GALI 
IŠTOBULINTI KŪNĄ LYG 
PLAUKIKO 


Geras ar blogas universitetas 
yra Harvardas? Nežinia 


Eseistas ir biržos makleris Nassimas Talebas, nusprendęs 
atsikratyti įsipykusio antsvorio, svarstė, kurią gi sporto šaką 
jam pasirinkti. Jogai jam atrodė perdžiūvę ir nelaimingi. 
Kultūristai - apstūs ir kvailoki. Tenisininkai - ak, ta garbs- 
toma vidurinė klasė! O štai plaukikai jam patiko. Jų kūnai 
taip gražiai sudėti, tokie grakštūs. Taigi jis apsisprendė du- 
kart per savaitę nerti į chloruotą baseino vandenį ir atkak- 
liai treniruotis. Ilgokai truko, kol galiausiai susivokė užki- 
bęs ant savo iliuzijų meškerės. Profesionalių plaukikų kūnai 
taip dailiai sudėti ne todėl, kad jie labai daug treniruojasi. 
Priešingai — geri plaukikai jie yra dėl būtent tokio kūno su- 
dėjimo. Puikus kūno sudėjimas - tai natūraliosios atrankos 
nulemtas požymis, o ne intensyvaus sportavimo rezultatas. 

Modeliai reklamuoja kosmetiką. Kai kurios moterys įti- 
ki, kad kosmetikos priemonės lemia modelių grožį. Vargu. 
Juk ne dėl to, kad naudoja kosmetiką, moterys tampa mode- 


Iliuzija, kad gali ištobulinti kūną lyg plaukiko 


liais. Modeliais tampa tos, kurioms likimas lėmė gimti gra- 
žioms. Kaip tik todėl labai abejotina, ar joms apskritai reikia 
kosmetikos. Panašiai kaip ir plaukikų, šių moterų grožis 
yra natūraliosios atrankos, o ne tam tikro darbo rezultatas. 

Jei neskiriame dėl natūraliosios atrankos atsiradusių 
požymių nuo darbo rezultatų, ilgainiui pradedame puo- 
selėti iliuziją, neva galime ištobulinti kūną lyg plaukiko. Jei 
ne ši iliuzija, pusė reklamų nueitų šuniui ant uodegos. 

Ši iliuzija ne tik su kūno grožiu sietina. Harvardas gar- 
sėja kaip geriausias (pasaulio) universitetas. Čia studijavo 
daug garsenybių. Ar tai rodo, kad Harvardas yra gera mo- 
kykla? Nežinia. Gal pati mokykla yra prasta, tik geba pri- 
sivilioti studijuoti imliausius viso pasaulio protus? Tai pa- 
tyriau Sankt Galeno universitete. Jis turi puikų vardą, bet 
dėstymo kokybė (prieš dvidešimt metų) čia buvo labai 
vidutiniška. Vis dėlto kažin kodėl - dėl studentų atrankos? 
šiame siaurame slėnyje vyraujančio klimato? viešojo maiti- 
nimo įstaigų? — daugelis šio universiteto absolventų šio to 
gyvenime pasiekė. 

Verslo administravimo magistro studijos visame pasau- 
lyje vilioja nuolat didėjančiomis pajamomis. Susidomė- 
jusiems studentams kaipmat apskaičiuojama, kad verslo 
magistro pajamos vidutiniškai šokteli tiek ir tiek procentų. 
Tereikia paprasčiausių skaičiavimų — ir įrodoma, kad per 
gana trumpą laiką galima užsidirbti tiek pinigų, kad atsi- 
pirktų net brangiausios studijos. Daug kas taip ir įkliūva. 
Nenoriu kaltinti šių mokyklų mulkinant žmones. Bet, šiaip 
ar taip, jų teiginiai nėra pagrįsti. Tie žmonės, kurie siekia 

verslo magistro laipsnio, yra visiškai kitokio kirpimo nei 
tie, kurie jo nesiekia. Išsimokslinus pajamų dydį ir augimą 
lemia galybė įvairiausių priežasčių — kitokių, nei minima 
renkantis magistro studijas. Tai vėlgi iliuzija, kad gali ištobu- 
linti kūną lyg plaukiko: pasirinkimo kriterijus prilyginamas 
rezultatui. Jei nuspręstumėte siekti svaresnio išsimokslini- 
mo, verčiau jau pasirinkite kitokią motyvaciją - ne pajamų 
didėjimą. 

Laimingų žmonių paklausęs, kaip jiems pavyko susi- 
kurti laimę, dažnai išgirstu: „Matėme puspilnę, o ne pus- 
tuštę stiklinę“ Šie žmonės, sakytum, nedrįsta prisipažinti, 
kad laimingi jie buvo jau gimdami. Jie tik pabrėžia, kad 
yra linkę visur įžvelgti teigiamus dalykus. Kad laimingu- 
mas dažniausiai yra įgimtas ir nesunyksta per visą gyveni- 
mą, laimingieji tiesiog nesupranta. Puoselėti iliuziją, kad 
gali ištobulinti kūną lyg plaukiko, yra saviapgaulė. O kad 
laimingieji dar ir knygas rašo — tai jau vylius. 

Didžiausiu lankstu apeikite knygas, kuriose dėstoma, 
kaip sau pagelbėti. Visas lig vienos jas parašė tokie žmo- 
nės, kuriems būdingas prigimtinis laimės pojūtis. Tad 
nuo pirmo lig paskutinio puslapio jie tik ir žarsto patari- 
mus. O kad milijardams žmonių šie patarimai nė per nago 
juodymą netinka, niekas nė nesužinos - juk nelaimėliai 
nerašo knygų apie tai, kaip sau padėti. 

Išvada. Tinkamai įvertinkite, kas jums siūloma - plieni- 
niai raumenys, grožis, pajamų didėjimas, ilgas gyvenimas, 
aura, laimė. Prieš šokdami į baseiną, meskite akį į veidrodį. 
Būkite nuoširdūs. 

Kodėl vis pervertiname savo 
žinias ir gebėjimus 


Rusijos carienė Jekaterina II toli gražu negarsėjo skais- 
tumu. Gausybė meilužių išbandė jos lovą. Kiek jų buvo, 
sužinosite kitame skyriuje. Dabar kalbėsime apie ką kita — 
apie tai, ar turėtume pasikliauti savo žiniomis. Pradžioje 
paprasta užduotėlė. Pasakykite, kiek meilužių turėjo carie- 
nė - nurodykite tokius skaičius (nuo - iki), kad atsakymas 
98 proc. būtų teisingas, o paklaida sudarytų tik 2 proc. Šie 
spėjami skaičiai galėtų būti, tarkim, 20 ir 70. Tai reikštų, 
kad Jekaterina II turėjo ne mažiau nei 20, ne daugiau nei 
70 meilužių. 

Tokią užduotį man kartą skyrė Nassimas Talebas. Pa- 
našiai jis egzaminavo daugybę žmonių. Kartais teirauda- 
vosi Misisipės ilgio, kartais - kiek degalų sudegina lėktu- 
vas, kiek Burundyje gyventojų. Mažiausią ir didžiausią 
skaičius kiekvienam valia pasirinkti savo nuožiūra, bet 
paklaida turi būti ne didesnė kaip 2 proc. Rezultatai buvo 
stulbinami. Neteisingus skaičius (mažiausią - didžiausią) 
nurodžiusiųjų apklaustųjų padaryta paklaida buvo ne 

2 proc., 0 40 proc. Tyrimą atlikę Marcas Alpertas ir Ho- 
wardas Raiffa šį reiškinį pavadino savęs pervertinimu. 

Tas pats ir su įvairiausiomis prognozėmis. Biržoje nu- 
statant vertybinių popierių metinį kursą arba numatant 
įmonės trejų metų apyvartą tikėtinas toks pat rezultatas — 
prognozuodami mes nuolat pervertiname savo žinias ir 
gebėjimus, dargi labai stipriai. Pervertinimas — tai ne pa- 
skiri teisingi ar klaidingi vertinimai, o vertinimų visuma, 
rodanti, kaip stipriai skiriasi tai, ką Žmonės žino, nuo to, 
ką jie manosi žiną. Stebina ir tai, kad ekspertams būdinga 
labiau pervertinti nei neekspertams. Ekonomikos eks- 
pertas, numatydamas, kaip per penkerius metus pasikeis 
naftos kaina, klysta ne ką mažiau nei neekonomistas. Bet 
pirmasis daro tai nepaprastai pervertindamas savo gebė- 
jimus. 

Taip nutinka vertinant bet kuriuos gebėjimus. Ap- 
klausa rodo, kad 84 proc. prancūzų vyrų mano esą puikūs 
meilužiai. Jei ne pervertinimas, tokių meilužių turėtų būti 
50 proc. Logiška, nes „vidutiniškai“ ir reiškia: 50 proc. 
puikūs, 50 proc. nepuikūs meilužiai. 

Verslininkai yra nelyginant sužadėtiniai — jie šventai 
tiki, kad jiems nenutiks taip kaip daugumai žmonių. Bet 
įmonės veikla geriau klostosi tada, kai nepervertini savo ži- 
nių. Kiekvienas restorano savininkas tikisi ilgainiui įkur- 
ti ir savąjį „Kronenhalle“ arba „Borchardt“. Bet po trejų 
metų daugelį iš jų tenka uždaryti. Restoranų verslas nie- 
kada neatsiperka. Kitaip tariant, savininkas nuolatos sub- 
sidijuoja restorano lankytojus. 

Veikiausiai nė vienas didelis projektas neįvykdomas 
taip greitai ir tokiomis mažomis sąnaudomis, kaip tikima- 
si. Lėktuvas A400M, Sidnėjaus operos teatras, Gotardo 
tunelio atšakos — visų šių projektų įgyvendinimas nežmo- 
niškai užtruko, jiems skirtas biudžetas be perstojo pūtėsi. 
Tokių pavyzdžių galima pateikti daugybę. 

Kodėl taip yra? Šiuo atveju pasireiškia du efektai. Pir- 
miausia - klasikinis savęs pervertinimo efektas. Jį dar labiau 
sustiprina tai, kad šio projekto dalyviai stengiasi įrodyti, 
kad jį galima įgyvendinti dar mažesnėmis piniginėmis są- 
naudomis. Konsultantas tikisi užsakymo, statybos įmonės 
vadovas ir tiekėjai taip pat, statybos užsakovas tikisi kuo 
mažesnių piniginių sąnaudų, o politikai iš to pelnosi rin- 
kėjų balsų. Apie polinkį įtikinėti ir prisiimti pernelyg didelę 
atsakomybę pakalbėsime vėliau. O dabar vertėtų įsisąmo- 
ninti: pervertinimas ne visada susijęs su pasipelnymu - tai 
parodo prigimtinį žmogaus naivumą, ir tiek. 

Pabaigai trys patikslinimai: A) nėra pervertinimo efek- 
tui priešingo dalyko - nuvertinimo efekto; B) vyrams 
pervertinimo efektas yra labiau būdingas nei moterims — 
moterys rečiau save pervertina; C) pervertinimo efektas 
būdingas ne tik optimistams, bet ir visiškiems pesimis- 
tams - tiesa, šie pervertina save gerokai rečiau. 

Išvada. Bet kokias prognozes vertinkite skeptiškai, 
juolab kai jas pateikia vadinamieji ekspertai. Planus pra- 
dėkite kurti pirmiausia numatydami pesimistinį scenari- 
jų. Tada pavyks įvertinti situaciją bent kiek realistiškiau. 

Net jei milijonai žmonių teigia 
tą pačią kvailystę, ši vis tiek 
netampa tiesa 


Vykstate į koncertą. Ties sankryža pamatote spiečiantis 
žmones - užvertę galvas jie stebeilija į dangų. Nė nepasi- 
teiravęs, kas nutiko, jūs irgi užverčiate galvą. Kodėl? Socia- 
linis stereotipas. Koncertui įpusėjus, kone tobulai suskam- 
bus melodijai, pasigirsta plojimai - ir netrukus jau pliaukši 
visa salė. Kodėl? Socialinis stereotipas. Po koncerto einate 
pasiimti palto — stojate į eilę drabužinėje. Nors aptarna- 
vimas drabužinėje įskaičiuotas į bilieto kainą, žmonės, 
slinkdami pro čia pat padėtą padėkliuką, meta į jį monetas. 
Ką jūs darysite? Tikriausiai taip pat paliksite arbatpinigių. 
Socialinis stereotipas (kartais pasireiškiantis kaip bandos 
instinktas) byloja: jei elgiuosi taip kaip kiti, vadinasi, el- 
giuosi teisingai. Kitaip tariant, kuo labiau žmonės tiki tam 
tikra idėja (ar veiksmu), tuo ši yra teisingesnė. Absurdas. 
Perdėtai nervinga reakcija į tai, kas vyksta biržoje, ir 
ją lydinti panika taip pat yra socialinio stereotipo padari- 
nys. Socialiniai stereotipai lemia drabužių madą, vadybos 

metodus, laisvalaikio praleidimo būdą, religijos ir dietos 
pasirinkimą. Socialiniai stereotipai gali pražudyti ištisas 
kultūras — prisiminkite sektų propaguotas kolektyvines 
savižudybes. 

Solomono ir Ascho eksperimentas —- pirmą kartą jis 
buvo atliktas 1950 metais - parodė, kad grupės spaudi- 
mui paklūsta net blaiviai mąstantis žmogus. Tiriamajam 
buvo parodomos skirtingo ilgio tiesės. Pasirinkus vieną 
iš šių tiesių, buvo siūloma palyginti su kitomis - pasakyti, 
kuri iš jų ilgesnė, trumpesnė ar tokia pat kaip pasirinktoji. 
Jei žmogus atlikdavo šią užduotį vienas, nestebimas kitų, 
jis įvertindavo visas šias tieses tinkamai — juk užduotis 
visai paprasta. Tada į patalpą įeidavo septyni žmonės, su 
kuriais, tiriamasis to nežinojo, buvo susitarta iš anksto. 
Norėdami jį suklaidinti, jie tyčia sakydavo, neva štai ta 
tiesė yra trumpesnė nei ana, nors akivaizdu, kad ji ilges- 
nė. Galiausiai būdavo paklausiama tiriamojo, ką jis pats 
manąs. 30 proc. tiriamųjų atsisakydavo ankstesnės savo 
nuomonės - pateikdavo grupės žmonių jam įteigtą klai- 
dingą atsakymą. 

Kodėl taip elgiamės? Todėl, kad tokia elgsena įsitvir- 
tino jau žmonijos evoliucijos pradžioje - tik prisitaikyda- 
mas žmogus tada galėjo išgyventi. Tarkim, veiksmas vyks- 
ta prieš 50 000 metų Serengetyje. Kartu su savo gentai- 
niais jūs traukiate į medžioklę arba rinkti šaknelių. Staiga 
matote - jūsų bendrai pašoka ir deda į kojas. O jūs ką? Sto- 
vite, trinate kaktą ir svarstote, ar tas iš krūmų iššokęs žvėris 
tikrai yra liūtas, o gal tik koks taikus į jį panašus gyvūnėlis? 

Ne. Jūs skuodžiate, kiek kojos įkerta, paskui savo bendrus. 
Reflektuoti įmanoma tik tada, kai jautiesi visiškai saugus. 
Jei būtų kitaip, žmonijos seniai jau nė kvapo nebūtų. To- 
kia elgsena glūdi mūsų pasąmonėje, tad paklūstame jai 
net tada, kai gyvybei nė menkiausios grėsmės nėra. Kad 
ir kaip sukčiau galvą, mintyse iškyla vienintelis tinkamas 
socialinių stereotipų pritaikymo būdas. Atvykote į nepažįs- 
tamą miestą, į futbolo rungtynes, ir nė nenutuokiate, kur 
galėtų būti stadionas. Taigi, šiuokart geriau jau sekite pas- 
kui futbolo aistruolius ar bent jau paskui panašius į juos. 

Komedijose ir pokalbių laidose taip pat naudojama- 
si socialiniais stereotipais. Tam tikrose vietose įterpiamas 
žiūrovų kvatojimo įrašas — ir per salę nusirita juokas. So- 
cialinius stereotipus galima primesti. Tarkim, vienoje iš 
1943 metų kalbų tai daro Josephas Goebbelsas. Jis ties- 
mukai klausia: „Ar norite visuotinio karo?“ (Kalbos įra- 
šas pateikiamas „YouTube“.) Juk pavieniui, anonimiškai 
klausiamas kiekvienas žmogus į šį absurdišką klausimą 
atsakytų „ne“. 

Socialiniais stereotipais grindžiama ir reklama. Pavei- 
kiausia ji tada, kai reklamuojamas dalykas nėra aiškiai api- 
būdinamas (kai neužsimenama apie kitų modelių auto- 
mobilius, kitas valymo, kosmetikos ar kitokias priemones, 
jų naudą ar žalą), kai jis skiriamas tokiems „kaip mudu“. 
Per televiziją vargu bau pamatysime afrikietę namų šeimi- 
ninkę, reklamuojančią kokią valymo priemonę. 

Nepasikliaukite įmonių tikinimais, neva jų produktas 
yra pats perkamiausias. Absurdiška. Ar dėl to, kad yra 

pats perkamiausias, produktas tampa ir pats geriausias? 
Rašytojas Somersetas Maughamas rašė: „Net jei pen- 
kiasdešimt milijonų žmonių teigia tą pačią kvailystę, ši 
vis tiek netampa tiesa.“ 

P. S. Ankstesniame skyriuje kalbėjome apie Rusijos 
carienę Jekateriną II. Taigi, ji turėjo apie keturiasdešimt 
meilužių, dvidešimties iš jų vardai yra žinomi. 


JOKIU BŪDU NEGALIMA 
PAMIRŠTI 


Kodėl derėtų ignoruoti 
praeitį 


Filmas buvo apgailėtinai prastas. Po valandos pašnibždė- 
jau žmonai į ausį: „Klausyk, eime verčiau namo.“ Ji atsa- 
kė: „Jokiu būdu. Nenoriu išmesti pinigų į balą - bilietai 
trisdešimt eurų kainavo. — „Nepadės, - užginčijau, - tris- 
dešimt eurų mes jau praradome. Tu tiesiog pakliuvai ant 
meškerės jokiu būdu negalima pamiršti. — „Ir vėl tos tavo 
mąstymo klaidos, - iškošė ji su pasidygėjimu. 

Kitą dieną dalyvavau pasitarime (dėl prekybos, rinko- 
daros). Reklamos kampanija vyko jau keturis mėnesius — 
bet toli gražu ne taip sėkmingai, kaip tikėtasi. Pasiūliau 
ją nutraukti. Reklamos skyriaus vadovas paprieštaravo: 
„Mes tiek pinigų investavome. Jei nutrauksime reklamą, 
viskas perniek nueis.“ Ir jis taip pat mąsto - jokiu būdu 
negalima pamiršti. 

Mano draugo santykiai su žmona jau seniai pašlijo. 
Moteris buvo jam neištikima. Kaskart nustverta ji vis at- 
gailaudavo ir melsdavo atleisti. Ir kiekvieną kartą, nors jau 


28 


Jokiu būdu negalima pamiršti 


seniai buvo nutaręs, kad juodu vis tiek neįstengs sutarti, 
jis nusileisdavo. Kai paklausiau, kodėl vis neapsispren- 
džia, jis pasakė: „Į šiuos santykius aš tiek jausmų sudėjau, 
kvaila būtų juos nutraukti: Klasikinis jokiu būdu negalima 
pamiršti pavyzdys. 

Joks sprendimas - nei asmeninis, nei verslo - nėra vi- 
siškai patikimas. Tai, ko tikimės, kartais išsipildo, kartais 
ne. Bet kurią akimirką galima atsisakyti ankstesnio pasi- 
rinkimo, pavyzdžiui, nutraukti projektą ir padaryti išva- 
das. Svarstyti, kai jautiesi nesaugus, yra natūralu ir protin- 
ga. Tačiau jokiu būdu negalima pamiršti — tvirtiname, jei 
vienam ar kitam dalykui išeikvojome gausybę laiko, pinigų, 
energijos, meilės. Pernelyg daug investuota — tai akstinas 
tęsti toliau, net ir tada, kai, objektyviai vertinant, nėra jo- 
kios prasmės. Kuo daugiau investuota, tai yra kuo dides- 
nės sąnaudos, tuo didesnis atrodo akstinas tęsti projektą. 

Biržoje dažnam investuotojui tenka patirti nuostolių 
dėl to, kad laikosi įsikibęs nuostatos jokiu būdu negalima 
pamiršti. Tokių žmonių apsisprendimą dažniausiai lemia 
kaina. Jei tam tikrų akcijų kursas didesnis nei įsigijimo 
kaina, jos perkamos. Jei mažesnis - neperkamos. Tai ne- 
racionalu. Kaina nieko nereiškia. Vienintelis šiuo atveju 
svarbus dalykas - galimas akcijų kurso kilimas (ir alter- 
natyvių akcijų galimas kurso kilimas). Niekas neįstengia 
išvengti klaidų, juolab biržoje. Jei vadovausitės nuostata 
jokiu būdu negalima pamiršti, likimas iškrės jums piktą 
pokštą: kuo daugiau pinigų prarasite investuodamas į tam 
tikras akcijas, tuo tvirčiau laikysitės jų įsikibęs. 

Kodėl taip neapdairiai elgiamės? Žmonės nori atrody- 
ti tvirti. Tvirtumas sudaro patikimumo įspūdį. Abejojan- 
čiaisiais mes baisimės. Tai, kad nutraukiame vos įpusėjusį 
projektą, liudija mus turint abejonių. Toks veiksmas tik 
patvirtina, kad anksčiau mes mąstėme kitaip nei dabar. Jei 
užsispiriame ir toliau tęsiame kokį beprasmį projektą, tik 
dar ilgiau išgyvename prislėgtumą ar bejėgystę. Ir ilgiau 
atrodome tvirti. 

„Concorde“ - tai tiesiog pavyzdinis valstybinis „trū- 
kumų“ projektas. Net ir tada, kai abu partneriai - Ang- 
lija ir Prancūzija — labai aiškiai suvokė, kad viršgarsinio 
lėktuvo eksploatacija niekada neatsipirks, į jo gamybą ir 
toliau buvo investuojami milžiniški pinigai - kad nebūtų 
pažeistas nacionalinis orumas. Manyta, kad šio projekto 
atsisakymas prilygtų kapituliacijai. Todėl jokiu būdu nega- 
lima pamiršti dažnai vadinama konkordo efektu. Užsispy- 
rimas tęsti projektą brangiai atsiėjo, negana to - skatino 
imtis kone pražūtingų sprendimų. Dar grėsmingiau toks 
užsispyrimas pasireiškė Vietnamo kare: „Per šį karą žuvo 
tokia gausybė karių, tad būtų neteisinga jį nutraukti.“ 

„Mes per toli nuėjome..., „Jau perskaičiau didžiąją 
knygos dalį..“, „Dvejus metus paaukojau šioms studi- 
joms..“ — tokie posakiai rodo, kad jokiu būdu negalima 
pamiršti jau susisuko gūžtą jūsų smegeninėje ir dabar tik 
šiepia dantis. 

Galima rasti gausybę puikių paskatų toliau investuoti 
ir galiausiai įvykdyti tai, ką užsibrėžėme. Bet yra ir vie- 
na bloga paskata — investuoti atsižvelgiant į tai, kiek jau 

investuota. Pasirinkti racionalų sprendimą, vadinasi, tai 
ignoruoti, nes kitaip išlaidų kaskart vis daugės. Kad ir 
kiek jau būtume investavę, visuomet derėtų galvoti tik 
apie dabartį ir tai, kas dar gali nutikti. 


NORAS ATSILYGINTI 


Kodėl neturėtumėte leistis 
pavaišinamas gėrimu 


Prieš keletą dešimtmečių, kai žavėtasi hipiais, geležinke- 
lio stotyse ir oro uostuose tarp keleivių galėdavai pamaty- 
ti šmėžuojant oranžinius krišnaitų apdarus. Kiekvienam 
praeiviui krišnaitai įteikdavo po nedidukę gėlę. Šie jau- 
nuoliai neaušindavo burnų - pasisveikindavo, nusišypso- 
davo, ir tiek. Nenorėdami pasirodyti nemandagūs, gėles 
imdavo net ir verslininkai. O tie, kurie vis dėlto norėdavo 
atsisakyti, būdavo mandagiai palydimi žodžiais: „Imkite, 
dovanojame.“ 

Įsukę į nuošalesnę gatvę, žmonės mesdavo gėles į 
šiukšlių dėžę. Ir pamatydavo, kad ir kiti taip atsikratė savo 
gėlių. Bet tai dar ne viskas. Kol žmonėms sąžinę vis dar 
grauždavo, juos užkalbindavo išmaldos prašantys kriš- 
naitai ir dažnai tą išmaldą gaudavo. Krišnaitai nemenkai 
pasipelnydavo. Tad nieko kita neliko - tik uždrausti jiems 
elgetauti oro uostų teritorijoje. Šią nuostatą — norą atsily- 
ginti - tyrė mokslininkas Robertas Cialdini. Jis nustatė, 
kad žmogų slegia skolos suvokimas. 

Prieš kelerius metus viena sutuoktinių pora pakvietė 
mudu su žmona pietų. Su tais žmonėmis buvome neseniai 
susipažinę. Jie buvo mieli, bet visiškai neįdomūs. Svarių 
priežasčių atsisakyti nebuvo, tad sutikome. Viskas vyko 
taip, kaip ir reikėjo tikėtis. Vakarojimas gerokai prailgo. Vis 
dėlto jautėmės įsipareigoję po kelių mėnesių pasikviesti 
juos į savo namus. Už norą atsilyginti mums teko atsimokėti 
dviem nuobodžiomis vakarienėmis. Bet jiedviem, akivaiz- 
du, to nepakako, nes vos savaitei praėjus jie ir vėl pasikvietė 
mus į svečius. Manau, daugelis žmonių metų metais susi- 
tinka tik dėl to, kad vis stengiasi atsilyginti kitiems ir niekaip 
nesugalvoja, kaip iš šio užburto rato ištrūkti. 

Daugelis nevyriausybinių organizacijų susirenka lėšų 
panašiai kaip krišnaitai — iš pradžių dovanoja, paskui rei- 
kalauja. Aną savaitę iš vienos gamtosaugos organizacijos 
gavau laišką, kimšte prikimštą atvirukų su idiliškais kraš- 
tovaizdžiais. Šie atvirukai — tai dovana man, taip buvo 
parašyta laiške. Kad ir kaip būtų — ketinčiau šiai organi- 
zacijai aukoti ar ne, - šie atvirukai vis tiek skirti man. Be 
abejo, tik labai ryžtingas arba visiškai abejingas žmogus 
galėtų šį gerą sumesti į šiukšlių dėžę. Toks švelnus spau- 
dimas (tai būtų galima vadinti ir korupcija) paplitęs ir 
ekonomikoje. Sraigtų tiekėjas galimam pirkėjui pasiūlo 
bilietą į čempionų lygos varžybas. Po mėnesio jis jau kuo 
ramiausiai tiekia šiam sraigtus. Baimė likti skolingam yra 
tokia didelė, kad pirkėjas neapsikentęs nusileidžia. 

Noras atsilyginti - tai nuostata, gyvuojanti nuo neat- 
menamų laikų. Aš padedu tau, tu padedi man - štai taip. 

Noras atsilyginti būdingas visiems, kurie ne visada turi so- 
čiai maisto ir yra priversti nuolat jo ieškotis. Tarkim, jūs 
esate medžiotojas ir šaknelių rinkėjas. Ir štai jums nusi- 
šypso laimė - sumedžiojate stirną. Per vieną dieną nie- 
kaip neįstengsite suvalgyti. Šaldytuvų dar nėra. Taigi, pa- 
sidalijate stirna su gentainiais. Dalydamasis grobį su kitais 
dabar, jūs viliatės jų pagalbos tada, kai jums pačiam ateis 
juodos dienos. Jūsų šaldytuvas yra kitų žmonių skilviai. 
Tai patikimas būdas išgyventi. 

Noras atsilyginti - tai vadyba, numatant tam tikrą ri- 
ziką. Jei ne noras atsilyginti, žmonija — ir gausybė gyvūnų 
rūšių — seniai jau būtų išmirę. 

Yra ir nemalonusis noro atsilyginti aspektas - už pik- 
ta atsilyginti piktu. Už kerštą atmokama kerštu, o jei ši- 
taip — ilgainiui įsiplieskia karas. Iš šio uždaro rato išeiti 
įmanoma tik tada, jei, kaip mokė Jėzus, gavęs per vieną 
skruostą, atsuktum ir kitą. Bet mes atpratome taip elgtis. 
Nes jau daugiau nei 100 milijonų metų noras atsilygin- 
ti yra vienas iš svarbiausių mums išgyventi padedančių 
dalykų. 

Neseniai viena moteris išsitarė, kodėl nesileidžia bare 
vaišinama gėrimais —- „nes nenoriu įsipareigoti gulti su 
vaišintoju į lovą“. Labai išmintinga. Taigi, dabar jau susi- 
vokiate, kodėl taip elgiatės, - prekybos centre jums siūlo 
paragauti vyno, sūrio, kumpio ar alyvuogių, o jūs tik pa- 
purtote galvą ir nueinate. 

Išgirdote minint „išskirtinį 
atvejį" — pasisaugokite! 


Gereris nusprendė numesti svorio - pradėjo laikytis die- 
tos. Kas rytą stodavo ant svarstyklių. Jei paaiškėdavo, kad 
tąryt sveria bent kiek mažiau, patenkintas šypteldavo — 
tai dėl dietos. Jei gramą kitą priaugdavo, nuspręsdavo, 
kad toks svorio svyravimas yra normalu, ir kaipmat tai 
pamiršdavo. Nors svoris beveik nekito, keletą mėnesių 
Gereris vis puoselėjo iliuziją, kad dieta yra paveiki. Visa 
tai dėl sutvirtinimo, tiesa, šiuo atveju gana nekaltai pasi- 
reiškiančio. 

Sutvirtinimas - visų mąstymo klaidų pradžių pradžia — 
tai siekimas taip interpretuoti naują informaciją, kad ji 
patvirtintų mūsų teorijas, požiūrį ir įsitikinimus. Kitaip 
tariant, naujos, mūsų požiūriui prieštaraujančios infor- 
macijos (vadinamųjų prieštaringų įrodymų) atmetimas. 
Tai pavojinga. „Ignoruojami faktai nesiliauja egzistuoti, 
teigė Aldousas Huxley. Vis dėlto šio įpročio niekaip ne- 
įstengiame atsikratyti. Tai patvirtina ir garsus investuotojas 

Warrenas Buffettas: „Labiausiai žmonės linkę nusijoti 
naują informaciją — perdirbti taip, kad ji sutaptų su tuo, 
ką jie jau žino.“ Galbūt Buffettui taip puikiai sekasi todėl, 
kad įsisąmoninęs, koks pavojingas yra sutvirtinimas, jis iš- 
moko mąstyti kitaip. 

Ekonomikoje sutvirtinimas ypač dažnas reiškinys. Pa- 
vyzdžiui, įmonės valdyba priima naują strategiją. Pakiliai 
suminimi visi požymiai, rodantys šios strategijos pranašu- 
mą. Kad ir kur žvelgtum, viskas liudija, kad ši strategija yra 
paveiki. Na, o neigiami dalykai tiesiog nepastebimi arba 
vertinami kaip „išskirtiniai atvejai ar „neįmanomos nu- 
matyti kliūtys“. Prieštaringų įrodymų valdyba nė nepastebi. 

Ką daryti? Išgirdus žodžius „išskirtinis atvejis“, derėtų 
kaip reikiant įtempti protą ir tinkamai įvertinti situaciją. 
Dažnas iš tokių įvardijimų liudija čia slypint prieštaringų 
įrodymų. Šiuokart geriausia būtų prisiminti Charlesą Dar- 
winą, jau jaunystėje nusprendusį įveikti polinkį ką nors 
sutvirtinti. Pastebėjęs ką nors, kas prieštarauja jo teori- 
jai, jis deramai sureaguodavo. Visuomet nešiojosi užrašų 
knygelę ir vos tik aikštėn iškildavo kas nors, kas priešta- 
rauja jo teorijai, kaipmat (ne vėliau kaip po trisdešimt mi- 
nučių) užsirašydavo. Jis žinojo, kad per pusvalandį prieš- 
taringi įrodymai iš žmogaus sąmonės yra „ištrinami . Tad 
kuo patikimesnė jam atrodė teorija, tuo uoliau ieškojo jai 
prieštaraujančių dalykų. Chapeau! 

Kaip sunku suabejoti ta teorija, kuria vadovaujiesi, 
rodo toks eksperimentas. Profesorius pateikė studentams 
tokią skaičių seką: 2, 4, 6. Paprašė jų suformuluoti taisyk- 

lę - ją profesorius buvo užrašęs kitoje popieriaus lapo 
pusėje. Studentai turėjo tęsti šią seką, o profesorius, išgir- 
dęs atsakymą, patvirtinti („atitinka taisyklę“ ) arba paneig- 
ti („neatitinka taisyklės“ ). Jie galėjo pateikti skaičių kiek 
tinkami, svarbiausia — įspėti taisyklę. Studentai pasakė: 
„8“. Profesorius atsakė: „Atitinka taisyklę.“ Tada jie nurodė 
skaičius 10, 12, 14. Kiekvieną kartą profesorius atsakyda- 
vo: „Atitinka taisyklę: Studentai nusprendė: „Taisyklė yra 
tokia: prie kiekvieno skaičiaus reikia pridėti 2: Profeso- 
rius papurtė galvą: „Ne. Kitoje lapo pusėje užrašyta kito- 
kia taisyklė. 

Bet vienas gudročius nusprendė šią užduotį išnarplio- 
ti savaip. Jis pasiūlė skaičių 4. Profesorius atsakė: „Ne- 
atitinka taisyklės“ - „7“ — „Atitinka taisyklę“ Studentas 
pateikė dar kelis skaičius: -24, -9, -43. Veikiausiai jis tu- 
rėjo tam tikrų spėjimų ir dabar tyčia išbandė klaidingus 
variantus. Galiausiai, kai jau nebesumetė, kokį skaičių dar 
pasiūlyti, pasakė: „Taisyklė yra tokia: kiekvienas skaičius 
turi būti didesnis už prieš jį pateiktąjį. Profesorius apsu- 
ko lapą - kaip tik tai jame ir buvo parašyta. Kuo gi skiria- 
si šis gudročius nuo savo bendramokslių? Visi studentai 
ieškojo teorijos patvirtinimo, o tas vienintelis sąmonin- 
gai pamėgino ją paneigti - pateikti prieštaringų įrodymų. 
Įkliūti į sutvirtinimo pinkles - dar nereiškia pažeisti inte- 
lektualo garbės kodeksą. Kaip tai paveikia mūsų gyveni- 
mą, panagrinėsime kitame skyriuje. 

Zudykite mylimuosius 


Ankstesniame skyriuje kalbėjome apie visų mąstymo 
klaidų pradžių pradžią - sutvirtinimą. Pateiksiu dar ke- 
lis pavyzdžius. Visi mes prisikuriame pasaulio sandaros, 
gyvenimo, ekonomikos, investavimo, karjeros teorijų. 
Be spėlionių čia neapsieinama. Kuo painesnė teorija, 
tuo stipresnis yra polinkis sutvirtinti. Tie, kurie gyvena 
vadovaudamiesi taisykle „žmonės yra geri“, sočiai randa 
argumentų ją patvirtinti. Tie, kurie vadovaujasi nuosta- 
ta „žmonės yra blogi“, irgi randa gana įrodymų. Ir vieni, 
ir kiti — ir filantropai, ir mizantropai — atmeta priešta- 
ringus įrodymus ir įsikimba tik to, kas patvirtina jų po- 
žiūrį. 

Astrologai ir ekonomikos ekspertai irgi tuo vadovau- 
jasi. Jų teiginiai tokie abstraktūs, kad patvirtinimai prie 
jų limpa it prie magneto: „kitą savaitę patirsite liūdnų 
išgyvenimų“, „apie tą laiką dar stipriau pasireikš dolerio 
nuvertėjimas“. Ką reiškia „apie tą laiką ? Ką reiškia „pasi- 


reikš nuvertėjimas“? Kas nuvertės - auksas? jena? pesas? 

kviečiai? nekilnojamasis turtas Berlyne Kroicbergo rajo- 
ne? dešra su kariu? Ar jų kaina sumažės? 

Religinės ir filosofinės nuostatos perteikiamos labai 
abstrakčiai, todėl čia tarpsta, kiaurai visa smelkia sutvir- 
tinimas. Tikintieji be paliovos tvirtina, kad Dievas egzis- 
tuoja. Tikinimas, kad jis neapsireiškia tiesiogiai - nebent 
beraščiams dykumų ar atokių kalnų kaimelių senbu- 
viams, tik jau ne Frankfurto ar Niujorko gyventojams, — 
tik parodo, kaip žmonėms reikia sutvirtinimo. Be to, net 
akivaizdžiausia prieštara šiuokart bus atmesta. 

Jokios kitos profesijos žmonės taip stipriai nepaklūsta 
sutvirtinimui kaip verslo žurnalistai. Dažnas jų paskelbia 
kokią abstrakčią teoriją, pateikia du tris argumentus - ir 
štaijums straipsnis. Pavyzdžiui, „Google“ klesti todėl, kad 
skatina kūrybingumą. Taigi, žurnalistas pašniukštinėja, 
suranda dvi tris įmones, kurios irgi skatina kūrybingumą 
ir todėl klesti (patvirtinantys įrodymai ). Jis nė nesivargina 
ieškoti prieštaringų įrodymų - tokių įmonių, kurios, nors 
ir skatina kūrybingumą, vis dėlto neįstengia suklestėti, 
arba tokių, kurios klesti, nors ir neskatina kūrybingumo. 
Yra ir vienokių, ir kitokių, bet žurnalistas tyčia tai nuty- 
li. Jei paminėtų tokias įmones, jo straipsnis žaibu lėktų į 
šiukšliadėžę. O aš tokį straipsnį - perlą betikslių pustyri- 
mių jūroje — priešingai, įsirėminčiau. 

Vadovaujantis tokiu principu prirašyta šūsnys patari- 
mų knygų, kaip sulaukti sėkmės, kaip tinkamai gyventi. 
Banaliausios teorijos teigia: „Meditacija — tai būdas pa- 
siekti palaimą“ Galvočius autorius, be abejo, pateikia 

galybę tai patvirtinančių pavyzdžių. Na, o prieštaringų 
įrodymų - tarkim, kad yra žmonių, kurie ir be meditaci- 
jos jaučiasi laimingi, arba tokių, kurie, nors ir medituoja, 
jaučiasi nelaimingi, - čia būtų bergždžia ieškoti. Tiesiog 
apmaudu, kiek daug žmonių susižavi tokiomis knygomis 
ir pakliūva į jų pinkles. 

Blogiausia, kad sutvirtinimo nesąmoningai siekiame — 
šitaip dangstomės nuo tikrovės. Na, žinoma, kam patiktų 
skylės pažiūrų tvirtovėje. Deja, nėra tokio skydo, kuris 
apsaugotų mūsų įsitikinimus. Šitaip dangstydamiesi mes, 
sakytum, stovime prieš šautuvo su duslintuvu vamzdį — 
kulkos lekia, o mes nieko negirdime. 

Internetas padeda mums susirasti bendraminčių. Mes 
skaitome tik tokius blogus, kuriuose patvirtinamos mūsų 
teorijos. Tai, kad juose rašo mums žinomi žmonės, yra sa- 
votiška apsauga - tada į mūsų radiolokacijos lauką nepra- 
sprūsta jokia mūsų nuostatoms prieštaraujanti nuomonė. 
Mes vis labiau įsitraukiame į susirašinėjimą su bendra- 
minčiais, o tai dar labiau stiprina sutvirtinimą. 

Ar įmanoma nuo to apsisaugoti? Pagelbėti galėtų 
Arthuro Ouiller-Coucho posakis: „Žudykite mylimuo- 
sius. Taip literatūros kritikas pataria tiems rašytojams, 
kurie tik kone per jėgą išbraukia gražius, deja, pertekli- 
nius sakinius. Šie Ouiller-Coucho žodžiai skirti ne tik 
nepatikliems grafomanams, bet ir mums visiems. 

Išvada. Priešinkitės sutvirtinimui. Užrašinėkite savo 
mintis — apie pasaulėžiūrą, investavimą, santuoką, svei- 
katos apsaugą, dietas, karjeros siekimo būdus - ir paban- 

dykite surasti prieštaringų įrodymų. Galabyti savo mėgs- 
tamiausias teorijas - sunkus darbas. Bet blaiviai mąstan- 
čiam žmogui nederėtų jo vengti. 


PAKLUSIMAS 
AUTORITETUI 


Kodėl nederėtų lenktis 
autoritetams 


Biblija pradedama pasakojimu apie tai, kas nutinka, kai 
liaujamasi paisyti autoritetų, - tada išvaroma iš rojaus. 
Tą patį nori mums įteigti abejotini autoritetai - politikos 
apžvalgininkai, mokslininkai, gydytojai, įmonių vadovai, 
ekonomistai, valdžios atstovai, sporto komentatoriai, 
verslo konsultantai ir biržų guru. 

Su autoritetais siejamos dvejopos problemos. Pirmiau- 
sia - jų darbo rezultatai, jie dažnu atveju paskatina atsito- 
kėti. Pasaulyje yra apie milijoną diplomuotų ekonomistų. 
Nė vienas iš jų tiksliai nenumatė, kada prasidės ekono- 
minė krizė. Ką kalbėti apie tai, kad žlugus kredito rizikos 
apsikeitimo sandoriams sprogs nekilnojamojo turto bur- 
bulas ir vis bandyta tramdyti krizė išsiverš visu smarku- 
mu. Dar nėra taip buvę, kad ekspertų grupė šitaip baisiai 
prašautų pro šalį. Pavyzdys iš medicinos: ligi 1900 metų 
ligoniai vengė, beje, pagrįstai, lankytis pas gydytojus. Mat 
po vizitų dažno paciento būklė pablogėdavo - ne visada 

paisyta higienos reikalavimų, gydyta nuleidžiant kraujo ar 
kitais abejotinais būdais. 

Kad autoritetai klysta - tai tik pusė bėdos. Klysti žmo- 
giška. Viską dar labiau komplikuoja tai, kad veikiami au- 
toritetų mes slopiname savo mąstymą. Ekspertų sprendi- 
mams mes pritariame gerokai labiau nei paprastų žmonių 
patarimams. Autoritetams mes lenkiamės net tada, kai 
tam prieštarauja mūsų protas ir dorinės nuostatos. Tai ir 
yra paklusimas autoritetui. 

1961 metais tada dar jaunas psichologas Stanley Mil- 
gramas atliko eksperimentą, kuris kuo aiškiausiai parodė, 
kokią galią turi autoritetas. Eksperimento dalyviai buvo pa- 
sodinami už stiklinės pertvaros. Kitapus pertvaros esantis 
žmogus neva leisdavo per juos elektros srovę, kaskart vis 
stiprindamas. Pradėdavo nuo 15 voltų, paskui vis didinda- 
vo — 30, 40 voltų ir t. t., taip kone iki mirtinos 450 voltų 
srovės. Net ir tada, kai „kankinamasis“, tampomas trauku- 
lių, pradėdavo rėkti (iš tikrųjų srovė nebuvo leidžiama - už 
stiklinės pertvaros esantis žmogus tik dėdavosi tai darąs) ir 
prašydavo nutraukti eksperimentą, profesorius Milgramas 
kuo ramiausiai pasakydavo: „Ięskite, eksperimente tai nu- 
matyta.“ Ir dauguma tęsė. Daugiau nei pusė eksperimento 
dalyvių „ištvėrė“ maksimalią srovę - vien paklusdami auto- 
ritetui. 

Paklusimas autoritetui gali kelti grėsmę - tokią išvadą 
pastaraisiais dešimtmečiais padarė ir skrydžių bendrovės. 
Daug nelaimingų atsitikimų įvyksta dėl lėktuvo kapitono 
kaltės - jam suklydus, kopilotas, net ir pastebėjęs klaidą, 

iš pagarbos kapitonui nedrįsta to pasakyti. Jau penkioli- 
ka metų beveik visų skrydžių bendrovių pilotai mokomi 
„įgulos vadybos“ — atvirai, aiškiai ir trumpai įvardyti pa- 
stebėtas kliaudas. Kitaip tariant, jie kantriai pratinami at- 
sikratyti paklusimo autoritetui. 

Daugelyje įmonių, kitaip nei aviacijos bendrovėse, vis 
dar laikomasi prieš daugelį dešimtmečių įsitvirtinusių tai- 
syklių. Tokioje įmonėje, kurios vadovui suteikiama kone 
neribota valdžia, kyla ypač didelė besąlygiško paklusimo 
autoritetui grėsmė. Įmonei tai labai pakenkia. 

Ekspertams patinka išsiskirti iš kitų. Jiems būtini jų 
statusą liudijantys ženklai. Gydytojų ir tyrėjų skiriamasis 
požymis yra baltas chalatas. Bankų valdytojų - kostiumas 
ir kaklaraištis. Kaklaraištis neatlieka jokios funkcijos — 
tai tik atpažinimo ženklas. Karaliai pasirodo liaudžiai su 
karūnomis, kariškio rangą rodo kariniai laipsniai, labai 
aiškiai matomi Katalikų bažnyčios hierarchų atributai. 
Dabar atsirado ir kitokių žmogaus svarbos įrodymų — 
dalyvavimas pokalbių laidose, parašytos knygos, publi- 
kacijos. 

Kiekvienam laikui būdingi vis kitokie autoritetai. Vie- 
nam - dvasininkas, kitam - karalius, karžygys, popiežius, 
fhlosofai, poetai, roko žvaigždės, televizijos laidų vedė- 
jai, elektroninės įmonės steigėjas, ribotos rizikos fondo 
vadovas, centrinio banko prezidentas. Autoritetų mada 
kinta, visuomenė mielai jai paklūsta. Bet jei autoritetai 
pradedami pervertinti, viskas galutinai susimazgo. Tar- 
kim, kai profesionalus tenisininkas reklamuoja elektrines 

kavavires, o aktorė - tabletes nuo migrenos. Plačiau apie 
tai pakalbėsime skyriuje „Nimbo efektas“. 

Susidūręs su kokiu ekspertu, visada stengiuosi jį pro- 
vokuoti. Ir jūs taip darykite. Kuo kritiškiau vertinsite au- 
toritetą, tuo laisvesnis jausitės. Tuo labiau pasikliausite 
savimi. 


KONTRASTO EFEKTAS 


Kodėl nederėtų vestis kartu 
fotomodelio 


Knygoje „Poveikis“ („Influence“) Robertas Cialdini pasa- 
koja apie du brolius - Sidą ir Harį. Juodu gyveno Ameri- 
koje, ketvirtajame dešimtmetyje ėmėsi drabužių verslo. 
Sidas dirbo parduotuvėje, o Haris vadovavo siuvyklai. 
Kiekvieną kartą, kai pirkėjui matuojantis kostiumą ir 
sukiojantis prieš veidrodį Sidas pastebėdavo, kad kos- 
tiumas šiam išties patinka, kaipmat apsimesdavo esąs 
priekurtis. Kai pirkėjas paklausdavo, kiek kainuoja kos- 
tiumas, Sidas šūkteldavo broliui: „Hari, kiek tas kostiu- 
mas?“ Haris pakeldavo akis nuo sukirpimo stalo ir rik- 
teldavo: „Šis puikus medvilninis kostiumas - keturiasde- 
šimt du doleriai. Anuomet tai buvo protu nesuvokiama 
kaina. Sidas apsimesdavo nenugirdęs: „Kiek?“ Haris 
pakartodavo: „Keturiasdešimt du doleriai!“ Tada Sidas 
pasisukdavo į pirkėją: „Jis sako - dvidešimt du doleriai.“ 
Pirkėjas kaipmat paklodavo dvidešimt du dolerius ir, pa- 
stvėręs brangųjį kostiumą, maudavo pro duris, kol Sidas 
nesusivokė apsižioplinęs. 

Veikiausiai iš mokyklos laikų prisimenate tokį ban- 
dymą. Paimame du kibirus. Vieną pripilame vasarošil- 
čio vandens, kitą - ledinio. Dešinę plaštaką trumpam 
panardiname į šaltą vandenį. Tada abi plaštakas pamer- 
kiame į drungną vandenį. Ką jaučiate? Pojūtis toks, tarsi 
kairė plaštaka būtų panardinta į drungną, o dešinė - į 
karštą vandenį. 

Sido ir Hario elgsena, taip pat ir bandymas su vande- 
niu grindžiami kontrasto efektu: mes dedamės, neva koks 
nors atgrasus, prastas, menkas dalykas iš tiesų yra gražus, 
brangus, didelis. Mes stengiamės įsivaizduoti ir parodyti 
kitiems jį esant tobulą. | 

Kontrasto efekto veikiami mes dažnai apsišauname. Sa- 
vo naujajam automobiliui jūs užsisakote oda trauktas 
sėdynes - juk 3 000 eurų, palyginti su 60 000 eurų, t. y. 
automobilio kaina, yra niekingas mažmožis. Tokią gudry- 
bę taiko visos iš apdailos prekių gyvenančios įmonės. 

Kontrasto efektas pasireiškia ir kitaip. Tyrimai rodo, 
kad žmonės, tikėdamiesi sutaupyti dešimt eurų, pėdina 
dešimt minučių į kitą, tolimesnę, parduotuvę ir ten perka 
maisto produktus. Bet niekam nė į galvą nešauna, kad per 
dešimt minučių galima pereiti visą gatvę nuo pradžios ligi 
galo ir, užuot mokėjus už kostiumą 989 eurus, nusipirk- 
ti lygiai tokį pat už 979 eurus. Neracionali elgsena - juk 
dešimt minučių yra dešimt, o dešimt eurų, kad ir kaip su- 
kiotum, irgi dešimt. 

Be kontrasto efekto neišsiverstų nuolaidų parduotuvės. 
100 eurų kainavusi prekė, nukainota iki 70 eurų, atrodo 


47 


AIŠKAUS MĄSTYMO MENAS 


esanti pigesnė nei tokia, kuri visuomet kainavo 70 eurų. 
Šiuo atveju visiškai nesvarbu, kokia buvo pradinė kaina. 
Neseniai vienas investuotojas man pasakė: „Jei akcijos 
vertė tesiekia 50 proc. didžiausio kurso, ji yra menkaver- 
tė“ Aš papurčiau galvą. Biržos kursas nėra nei „mažas“, 
nei „didelis“. Jis yra toks, koks yra, svarbu tik viena - kyla 
jis šiuo metu ar krinta. 

Kontrastas mus veikia kaip šūvis paukščius. Mes plas- 
telime ir stveriamės veiklos. Bet yra ir kita medalio pusė: 
mažų, iš lėto vykstančių pokyčių mes nepastebime. Iliu- 
zionistas nusegė jums laikrodį — stipriau pamygo kurią 
nors kitą kūno vietą ir lengvo slystelėjimo riešu jūs nė 
nepajutote. Tas pats nutinka ir mūsų pinigams - mes ne- 
žinome, kur jie pradingsta. Nuolatos vis menksta jų vertė, 
bet mes to nepastebime, nes infliacija veikia iš lėto. Jei ji 
būtų vertinama kaip naujas plėšikiškas mokestis - o kaip 
tik taip iš tiesų ir yra, - baisiausiai pasipiktintume. 

Kontrasto efektas gali net sužlugdyti. Žavi moteris iš- 
teka už visiško vidutinybės. Kodėl? Ji mano, kad jos tėvai 
siaubingi, todėl šis blankus tipas regisi jai geresnis, nei iš 
tiesų yra. Ir dar baigdamas pasakysiu: užverčiamos rekla- 
momis, kuriose dalyvauja supermodeliai, net ir gražios 
moterys sau ir kitiems ima atrodyti ne tokios patrauklios. 
Tadjei nuspręstumėte ieškotis vyro, verčiau jau nedaryki- 
te to lydima draugės supermodelio. Nes tada vyrams atro- 
dysite ne tokia žavi, kokia iš tiesų esate. Verčiau jau eikite 
viena. O dar geriau - veskitės į vakarėlį dvi pasibaisėtinas 
drauges. 

Kodėl mieliau naudojatės 
kito miesto planu, nei 
išsiverčiate visai be jo 


„Visą gyvenimą jis rūkė - kasdien po tris pakelius cigare- 
čių, 0 nugyveno per šimtą metų. Gal ne taip jau kenks- 
minga rūkyti“ Arba: „Hamburge saugu. Pažįstu vieną 
žmogų, gyvenantį Blankenėzėje. Jis niekada nerakina 
durų, net kai atostogų išvyksta, ir dar niekas nebuvo įsi- 
brovęs į jo namus." Tokie žodžiai lyg ir skirti kažką įrody- 
ti, nors išties jais nieko neįrodoma. Taip kalbantys žmo- 
nės pakliūva į neatitikimo spąstus. 

Kokių žodžių vokiečių kalboje yra daugiau - tokių, 
kurie prasideda r, ar tokių, kurie baigiasi r? Atsakymas: 
vokiečių kalboje tokių žodžių, kurie baigiasi r, yra dukart 
daugiau nei tokių, kurie r prasideda. Kodėl to paklausti 
žmonės dažniausiai atsako neteisingai? Mat pirmiausia 
jiems dingteli r prasidedantys žodžiai. Kitaip tariant, daž- 
nai vartojami žodžiai. 

Neatitikimas — tai pasaulio vaizdo kūrimas pagal tai, 
kas mums dingteli į galvą, ką prisimename. O taip elgtis, 

be jokios abejonės, nesąmonė, nes iš tikrųjų dažniausiai 
taip nėra - tiesiog mes šitaip įsivaizduojame. 

Neatitikimas skatina eiti per pasaulį vadovaujantis sme- 
geninėje glūdinčiu klaidingu žemėlapiu. Mes perdėtai bai- 
minamės galį žūti lėktuvo katastrofoje, automobilio avari- 
joje, būti nužudyti. Ir vis nuvertiname nesensacingos baig- 
ties galimybę —- numirti nuo cukrinio diabeto ar skrandžio 
vėžio. Bombos sprogdinamos gerokai rečiau, nei manome, 
depresijos ištinka gerokai dažniau. Visa, kas teatrališka, ryš- 
ku, triukšminga, mums atrodo daug realiau, nei iš tikrųjų 
yra. Tai, kas nebylu ir neregima, mums atrodo mažiau įti- 
kima. Teatrališkumas, ryškumas, triukšmingumas greičiau 
nei nebylios jų priešingybės užvaldo žmogaus protą. Mūsų 
mąstymui būdinga dramatizuoti, o ne kiekybiškai vertinti. 

Neatitikimo grėsmė ypač dažnai kyla gydytojams. Jie 
turi mėgstamus gydymo būdus ir juos taiko, kai tik įma- 
noma. Veikiausiai yra ir tinkamesnių gydymo būdų, bet 
apie juos šie net nesusimąsto. Tad gydo, kaip moka, ir 
tiek. Ne ką geriau sekasi ir verslo konsultantams. Susi- 
klosčius kebliai situacijai, jie nesusiima galvos rankomis 
ir neaikčioja: „Išties nežinau, ką jums patarti“ Ne, jie siū- 
lo imtis to, kas jiems žinoma, - nė nesvarstydami, tinka 
šiuokart tokios priemonės ar ne. 

Tai, ką daug kartų esame darę, mūsų protas labai leng- 
vai atkuria. Tuo įsitikinti turėjome progų. Ar ilgai nacių 
vadams teko kartoti žodžius „žydų klausimas“, kad minios 
įtikėtų, jog problema didžiulė? Užtenka kartą kitą paminėti 
NSO, gyvybinę energiją ar karmą - ir štai, tuo jau tikima. 

Įmonės valdybos posėdžiuose kaskart vis tenka susi- 
durti su neatitikimu. Ponai samprotauja apie vadybininkų 
pateiktus duomenis - nagrinėja ketvirčio ataskaitas, užuot 
kalbėję apie tai, ko jų vadybininkai nepadarė. Pavyzdžiui, 
apie sumanų konkurentų veiksmą, darbuotojų motyvaci- 
jos sumenkimą arba nenumatytus santykių su klientais vin- 
gius. Vis netrunku įsitikinti: žmonės įsikimba akivaizdžiau- 
sių dalykų ar paprasčiausių receptų. Jais vadovaudamiesi 
jie priima sprendimus - gana dažnai pražūtingus. Pavyz- 
džiui, jau prieš dešimt metų buvo aišku, kad Black-Scholes 
modelis išvestinių finansinių priemonių vertei skaičiuoti 
netinka. Bet kitokio tuo metu nebuvo. Tad, užuot visai 
atsisakius tokio skaičiavimo, ir toliau taikytas netinkamas 
modelis. Tas pats su kintamumu. Vertinti jį kaip finansų 
produkto rizikos matą yra klaidinga. Bet apskaičiuoti pa- 
prasta. Taigi, mes taikome jį beveik visiems finansiniams 
modeliams. Dėl tokio neatitikimo bankai patiria milijardus 
nuostolių. Visa vyksta taip, tarsi būtumėte atvykęs į nepa- 
žįstamą miestą ir neturėtumėte jo žemėlapio, bet kišenėje 
aptikęs kito miesto žemėlapį, šiuo ir pasinaudojate. Geriau 
jau ne tas žemėlapis nei visai jokio. 

Juk ir Frankas Sinatra dainavo: Oh, my heart is beating 
wildly / And it's all because you're here. / When I'm not near 
the girl I love, / I love the girl I'm near. Tobulas neatitikimas. 
Verčiau jau prasimanykite reikalų su tokiais žmonėmis, 
kurie mąsto kitaip nei jūs, su tokiais, kurių patirtis visiš- 
kai kitokia. Vienas pats jūs niekaip neįstengsite susidoroti 


su neatitikimu. 

IŠ PRADŽIŲ - 
PABLOGĖJIMAS, PASKUI 
PAGERĖS 


Išgirdote kalbant apie kančių 
kelius - nedelsdami skambinkite 
pavojaus varpais 


Prieš keletą metų atostogaudamas Korsikoje susirgau. 
Ligos požymiai buvo man nepažįstami. Skausmas be pa- 
liovos stiprėjo. Galiausiai nusprendžiau apsilankyti pas 
gydytoją. Jaunas gydytojas ėmėsi mane auskultuoti ir pal- 
puoti, spaudinėti tai šen, tai ten pilvą, pečius. Iščiupinė- 
jo kiekvieną narelį. Pamaniau, jis nieko nenutuokia apie 
gydymą. Bet visiškai tikras nebuvau, todėl susitaikiau su 
tokia kankyne. Baigęs apžiūrą, jis išsitraukė receptų kny- 
gelę ir tarė: „Antibiotikai. Tris kartus per dieną gerkite 
po tabletę. Iš pradžių jūsų būklė blogės, paskui pasijusite 
geriau. Apsidžiaugiau bent tiek sužinojęs ir nuslinkau į 
viešbutį. 

Skausmas, kaip ir žadėta, stiprėjo. Tas gydytojas vis 
dėlto žino, ką sako. Po trijų dienų, neištvėręs kankynės, 
paskambinau jam. „Padidinkite vaistų dozę — gerkite 

penkis kartus per dieną. Skausmas dar kurį laiką neat- 
slūgs“, - pasakė jis. Elgiausi kaip liepta. Po dviejų dienų 
paskambinau oro pajėgų gelbėjimo tarnybai. Mane par- 
skraidino į Šveicariją. Gydytojas diagnozavo apendicitą, 
tuoj pat buvau nuvežtas į operacinę. „Kodėl, po velnių, 
delsėte?' — vos tik atsigavau, paklausė gydytojas. „Ligos 
eiga buvo tokia, kaip ir sakė jaunasis gydytojas, - patikė- 
jau juo.“ - „Iš pradžių - pablogėjimas, tik paskui pagerės. Ir 
jūs patikėjote! Tas korsikietis nė menkiausios nuovokos 
apie jūsų ligą neturi. Jis veikiausiai tėra koks pagalbinis 
ligoninės darbuotojas - sezono metu pridygsta tokių tu- 
ristus aptarnaujančių apsišaukėlių.“ 

Panagrinėkime kitą atvejį. Įmonės vadovas nežino, ko 
stvertis. Prekės dūla rūsyje. Pardavėjams stinga motyva- 
cijos. Vadybininkai neriasi iš kailio - viskas perniek. Pra- 
radęs viltį vadovas nusisamdo konsultantą. Šiam moka- 
ma po S 000 eurų per dieną. Išanalizavęs įmonės veiklą, 
konsultantas pareiškia: „Pardavimo skyrius neturi vizijos, 
įmonė netinkamai pristatoma. Situacija sudėtinga. Bet 
aš galėčiau jums pagelbėti. Žinoma, rezultatų teks palū- 
kėti. Tai kompleksinė problema, ją reikia subtiliai spręsti. 
Bet iš pradžių apyvarta sumažės — tik vėliau reikalai ims 
taisytis“ Įmonės vadovas ir toliau samdo konsultantą. 
Praeina metai - apyvarta išties sumažėja. Kitąmet dar la- 
biau. Konsultantas vis primena, kad įmonės veikla klos- 
tosi kaip tik taip, kaip jis buvo numatęs. Trečiais metais 
apyvarta vis tiek nedidėja ir įmonės vadovas neapsikentęs 


išspiria konsultantą. 

Iš pradžių - pablogėjimas, tik paskui pagerės - tai viena 
iš sutvirtinimo atmainų. Toks specialistas, kuris ne kažin 
ką teišmano apie savo darbą arba neįstengia apsispręs- 
ti, visada stveriasi iliuzijų teikiančių gudrybių. Reika- 
lai pašlijo, vadinasi, jo perspėjimai buvo pagrįsti. O jei 
reikalai pakryptų į gera, kaipmat pagerėtų santykiai su 
klientais — ir tada jis tvirtintų, kad visa tai jo nuopelnas. 
Ar šiaip, ar taip suksi — jis visada bus teisus. 

Tarkim, jūs tampate prezidentu, nors, tiesą sakant, nė 
menkiausios nuovokos neturite apie šalies valdymą. Ką 
darysite? Žadėsite sunkmetį, raginsite susiveržti diržus ir 
nenustoti vilties - įveikus šį sudėtingą apsivalymo, nege- 
rovių atsikratymo, pertvarkų tarpsnį, gyvenimas pagerės. 
Juk nė žodžiu neužsiminsite apie tai, kad galbūt laukia dar 
didesnis nuosmukis, juolab apie tai, kiek ši vargo vakarie- 
nė truks. 

Krikščionybė puikiai patvirtina šios nuostatos pavei- 
kumą. Pasak krikščionybės, pasaulis išgyvens nuopuolį, 
o tada jau žemėje įsigalės rojus. Katastrofa, tvanas, visa 
siaubianti ugnis, mirtis — visa tai yra didžiojo plano sude- 
damosios dalys. Kiekvieną pablogėjusią situaciją tikinty- 
sis turėtų vertinti kaip pranašystės išsipildymą, o pagerė- 
jimą - kaip Dievo dovaną. 

Išvada. Kai išgirsite ką nors sakant: „Iš pradžių - pa- 
blogėjimas, tik paskui pagerės, skambinkite pavojaus 
varpais. Bet būkite atidūs! Būna ir tokių situacijų, kai 
nuosmukis yra neišvengiamas, o po jo išties prasideda 
kilimas. Darbo pakeitimas kai kada atima daug laiko ir 

4 


brangiai atsieina. Net ir vieną įmonės sritį pertvarkyti už- 
trunka. Bet juk tokiais atvejais stengiamasi imtis priemo- 
nių, kad visa vyktų kuo greičiau. Kelio ženklai yra aiškūs, 
patikimi. Žiūrėkite į juos - ne į dangų. 


ISTORIJŲ PAKLAIDOS 


Kodėl net ir tikros istorijos 
meluoja 


„Istorijas mes matuojamės lyg drabužius, - teigia Maxas 
Frischas. 

Gyvenimas yra painiava, bjauresnė nei siūlų raizgynė. 
Įsivaizduokite: šalia jūsų visą laiką pėdina nematomas 
marsietis ir be paliovos užsirašinėja į nematomą knygelę, 
ką jūs darote, ką mąstote, apie ką svajojate. Jūsų gyveni- 
mo protokolą sudaro tokie įrašai: „kava, du cukraus gaba- 
lėliai , „ažmynė smeigtuką, keiksmas', „svajoja pabučiuo- 
ti kaimynę", „susiplanuoti atostogas, Maldyvų salos, žvė- 
riškai brangu“, „gyvaplaukis ausyje, švariai išpešti“ ir taip 
toliau. Visas šias paskiras gijas mes suvejame į kamuolį — 
ir išeina istorija. Mes norime, kad mūsų gyvenimas būtų 
vientisa gija. Daugelis vadina šią giją prasme. Jei visa tai 
trunka metų metus, vadiname tai identitetu. 

Šitaip vertiname ir pasaulio istorijos įvykius. Mes 
įspraudžiame juos į jokių abejonių nekeliantį pasako- 
jimą. Ir kas tada? Tada mes staiga „suprantame“, kodėl 
Versalio taikos sutartis paskatino Antrąjį pasaulinį karą, o 

nevaržoma Alano Greenspano finansų politika —- „Leh- 
man Brothers“ bankrotą. Mes suprantame, kodėl krito 
geležinė uždanga, kodėl „Haris Poteris“ tapo perkamiau- 
sia knyga. Tai, kas dabar savaime „suprantama“, anuomet 
nebuvo taip aišku. Ir negalėjo būti. Nes „prasmes“ mes 
sudėliojame vėliau. Istorijos yra ginčytinas dalykas, bet be 
jų mes, regis, neišsiverčiame. Kodėl neišsiverčiame, neaiš- 
ku. Aišku tik tiek, kad žmonės pasaulį pažino pirmiausia 
iš istorijų, tik paskui jie pradėjo mąstyti vadovaudamiesi 
mokslu. Pirmiausia atsirado mitologija, tik paskui filoso- 
fija. Istorijos iškreipia ir supaprastina tikrovę — tai ir yra 
istorijų paklaidos. Istorijose atsisakoma visko, kas su jomis 
nedera. 

Žiniasklaidoje istorijų paklaidos virsta tikra epidemi- 
ja. Pavyzdžiui, per tiltą važiuoja automobilis. Staiga tiltas 
sugriūva. Kas gi kitą dieną rašoma laikraščiuose? Mums 
pasakojama apie automobiliu važiavusį nelaimėlį - iš kur 
ir kur jis važiavo. Išdėstoma jo biografija: gimė Ten, augo 
Ten, profesija tokia. Jei liktų gyvas, iš jo imtų interviu ir pa- 
klaustų, ką išgyveno supratęs griūvant tiltą. Absurdas - nė 
viena šių istorijų nėra svarbi. Juk šiuokart svarbiau ne tas 
nelaimingasis, o tiltas, jo konstrukcija. Kodėl, dėl kokios 
konkrečios priežasties jis sugriuvo? Ar buvo nusidėvėjimo 
požymių? Kokių? Jei nebuvo, gal tiltą kas nors sugadino? 
Jei taip, kas buvo sugadinta? O gal konstrukcija buvo ne- 
patikima? Keliant svarbius klausimus, išryškėtų prob- 
lema. Bet perpasakojant istorijas jie nėra keliami. Istorijos 
mus įtraukia, sausi faktai atgraso. Tikra nelaimė — užuot 

kalbėjus apie tai, kas svarbiausia, prinarpliojama atsitikti- 
nių gijų. (Nors gal ir laimė, nes kitaip mus užverstų daly- 
kine literatūra ir neliktų romanų.) 

Štai dvi istorijos: A) miršta karalius, paskui ir kara- 
lienė; B) miršta karalius, o tada iš sielvarto nusigaluoja 
ir karalienė. Kurią iš šių istorijų geriau įsimintumėte? 
Dauguma žmonių geriau įsimintų antrąją. Joje ne šiaip 
sau mirštama — žmones čia sieja emocinis ryšys. A istorija 
tėra pranešimas apie tai, kas įvyko. B istorijoje sukuria- 
ma prasmė. Informacijos apdorojimo teorijos požiūriu 
A istoriją turėtume įsiminti lengviau, nes ji yra trumpes- 
nė. Bet mūsų protas veikia kitaip. 

Reklama yra paveikesnė tada, kai pateikiama istorija, — 
ne tada, kai suvardijamos visos reklamuojamo produkto 
gerosios savybės. Blaiviai mąstant, reklamoje istorijos turė- 
tų būti šalutinis dalykas. Bet mūsų protas veikia kitaip - jis 
trokšta istorijų. „Google“ meistriškai tai įrodo 2010 metų 
amerikiečių „Super-Bowl-Spot“, kuris „YouTube“ pateikia- 
mas pavadinimu „Google Parisian Love“. 

Išvada. Viską — pradedant savo biografija, baigiant 
pasaulio įvykiais - mes nudailiname ir paverčiame „pras- 
mingomis“ istorijomis. Šitaip mes nuvalkiojame tiesą ir 
atprantame priimti tinkamus sprendimus. Verčiau jau im- 
kitės priešingo veiksmo — pabandykite istorijas išskaidy- 
ti. Pagalvokite, kas, pateikiant vieną ar kitą istoriją, norėta 
nuslėpti? Pabandykite savo paties biografiją sudėlioti be 
jungčių - pakrikai. Nustebsite. 

Kodėl derėtų rašyti 
dienoraštį 


Radau senelio dienoraščius. 1932 metais iš Lencburgo 
jis išvyko į Paryžių — norėjo išmėginti jėgas filmavimo 
aikštelėje. 1940-ųjų rugpjūtį — Paryžių jau visas mėnuo 
buvo okupavę vokiečiai — jis rašė: „Žmonės tikisi, kad 
iki metų pabaigos kariuomenė pasitrauks. Taip tikina ir 
vokiečių kariškiai. Anglija, kaip ir Prancūzija, bus užimta 
labai greitai. Ir tada Paryžiuje - tiesa, jau priklausančiame 
Vokietijai - gyvenimas vėl grįš į seną vagą. 

Atsivertę dabartinę istorijos studiją apie Antrąjį pasau- 
linį karą, perskaitytume ką kita. Ketverius metus trukusi 
Prancūzijos okupacija dabar vertinama kaip natūralus 
karo padarinys. Žvelgiant į praeitį, tuomečių karo veiks- 
mų seka dabar atrodo labiausiai tikėtina iš visų įmanomų 
scenarijų. Kodėl? Todėl, kad paklūstame gręžiojimosi at- 
gal taisyklėms. 

Šiandien peržvelgę 2007 metų ekonomikos prognozes 
gerokai nustebtume - 2008-2010 metais tikėtasi teigia- 
mų perspektyvų. Po metų, 2008-aisiais, sprogo finansų 

rinkos burbulas. Dabar paklausti apie finansų krizę tuo- 
mečiai ekspertai gieda vis tą pačią giesmę: pinigų kiekio 
padidėjimas Greenspano vadovavimo laikais, hipoteki- 
nių paskolų neribojimas, mokesčių administravimo įstai- 
gų korupcija, nevaržomos privataus kapitalo operacijos 
ir taip toliau. Žvelgiant į praeitį, finansų krizė suvokiama 
kaip logiškas, neišvengiamas padarinys. Bet tuo metu 
neatsirado nė vieno ekonomisto - o pasaulyje jų yra net 
milijonas, - kuris būtų numatęs tokią baigtį. Priešingai — 
jokia kita ekspertų grupė nebuvo taip lengvai užkibusi ant 
gręžiojimosi atgal meškerės. 

Gręžiojimasis atgal yra viena atkariausių mąstymo klai- 
dų. Tai galima vadinti „taip ir maniau“ fenomenu - žvel- 
giant į praeitį, viskas atrodo kaip neišvengiamybė. 

Palankiai susiklosčius aplinkybėms prakutęs įmonės 
vadovas įsivaizduoja, kad įsitvirtinant sėkmės tikimybė 
buvo gerokai didesnė nei iš tiesų. Po 1980-ųjų rinkimų 
Ronaldo Reagano pergalę didžiule balsų persvara prieš 
Jimmy Carterį politikos apžvalgininkai vertino kaip ne- 
išvengiamybę - nors iš tikrųjų iki pat paskutinės akimir- 
kos reikalai galėjo pakrypti ir į vieną, ir į kitą pusę. Dabar 
verslo žurnalistai rašo, kad „Google“ suklestėjimas buvo 
savaime suprantamas dalykas. 1998 metais, jei šiai inter- 
neto svetainei būtų pranašaujama tokia ateitis, visi jie būtų 
tik nusišaipę. Ir dar vienas ryškus pavyzdys - 1914-ųjų šū- 
vis Sarajeve. Praėjus trisdešimčiai metų pasaulis visiškai 
pasikeitė, tiesa, atsimokėjęs 50 milijonų žmonių gyvybe. 
Dabar, žvelgiant į praeitį, šie įvykiai laikomi tragiškais, 

tačiau neišvengiamais. Tai patvirtintų kiekvienas mokinys. 
Bet tada, 1914 metais, niekas nė neįsivaizdavo, kad įvykiai 
pakryps tokia linkme. Tai būtų atrodę absurdiška. 

Kodėl taip grėsminga gręžiotis atgal? Nes įtikime, kad 
galime viską tiksliau, nei išties gebame, numatyti. Tada 
pradedame pūstis, žarstyti nuosprendžius šen ir ten. Net 
ir draugų asmeninių santykių neaplenkdami: „Ar girdė- 
jai? Silvija ir Klausas išsiskyrė. Nieko gera negali tikėtis, 
kai sueina tokie skirtingi žmonės.“ Arba: „Jei žmonės 
laikosi taip įsikibę vienas kito, gera nė nesitikėk.“ Arba: 
„Argi gali kas gera išeiti, kai žmonės beveik nesimato.“ 

Ne taip paprasta nustoti gręžiotis atgal. Tyrimai rodo, 
kad net ir tie žmonės, kurie suvokia egzistuojant tokio 
mąstymo grėsmę, ne ką rečiau pakliūva į jo pinkles. Taigi, 
skaitydami šį skyrių jūs tik gaištate laiką. 

Ir dar vienas patarimas, veikiau asmenine patirtimi, 
o ne mokslo tyrimais grindžiamas, - rašykite dienoraštį. 
Užrašinėkite savo samprotavimus - apie politiką, karjerą, 
kūno svorį, biržą. Kaskart palyginkite, ką užrašėte dieno- 
raštyje ir kaip iš tiesų klostosi reikalai. Nustebsite, koks 
prastas pranašas jūs esate. Domėkitės istorija — skaitykite 
ne glaustus praeities įvykių vertinimus, o to meto dieno- 
raščius, laikraščių straipsnius, protokolus. Tada suvoksite, 
kad gausybės dalykų neįmanoma numatyti. 


VAIRUOTOJO ŽINOJIMAS 


Kodėl pranešėjai 
nevertintini rimtai 


1918 metais, gavęs Nobelio fizikos premiją, Maxas Plan- 
ckas lankėsi įvairiuose Vokietijos miestuose. Kad ir kur 
buvo kviečiamas, visur skaitė pranešimą apie savo atradi- 
mą - kvantinę mechaniką. Ilgainiui jo vairuotojas įsiminė 
šį pranešimą pažodžiui. „Jums, profesoriau Planckai, vei- 
kiausiai pabodo skaityti vis tą patį pranešimą. Miunchene 
galėčiau pavaduoti jus, o jūs, užsidėjęs vairuotojo kepurę, 
galėtumėte ramiai pasėdėti pirmoje eilėje. Ir jums, ir man 
būtų ne pro šalį šiokia tokia įvairovė.“ Plancką pralinks- 
mino toks sumanymas. Jis sutiko. Taigi, vairuotojas per- 
skaitė didžiai gerbiamai publikai pranešimą apie kvanti- 
nę mechaniką. Po jo vienas fizikos profesorius pateikė 
klausimą. Vairuotojas tarė: „Nė nemaniau, kad tokiame 
pažangiame mieste kaip Miunchenas manęs gali klausti 
tokių paprastų dalykų. Paprašysiu į šį klausimą atsakyti 
savo vairuotoją.“ 

Pasak vieno garsiausių pasaulio investuotojų Charlieo 
Mungero - tai jis man papasakojo šią istoriją apie Plancką, — 

žinojimas gali būti dvejopas. Tikras žinojimas, pasiekia- 
mas ilgai ir kantriai dirbant protinį darbą, ir vairuotojo ži- 
nojimas. Kaip rodo Mungero pasakojimas apie Plancką, 
vairuotojai — tai tokie žmonės, kurie tik dedasi ką nors 
išmaną. Jie įgunda rengti šou. Dažnas jų turi puikų balsą, 
atrodo pasitikintis savimi. Bet jų skelbiamos žinios yra 
nieko vertos. Jie tiesiog gražbyliauja ir tuščiažodžiauja. 

Deja, ne taip paprasta atskirti tikrąjį žinojimą ir vairuo- 
tojo žinojimą. Dėl televizijos ir radijo laidų vedėjų viskas 
aišku — jie paprasčiausiai vaidina. Taip. Visi tą žino. Vis 
dėlto telieka stebėtis, kodėl šiems banalybių meistrams 
teikiama tiek daug garbės. Jie kviečiami ant pakylų ir po- 
diumų moderuoti pokalbių apie tai, apie ką jie vargu ar 
išmano. Už tai jiems mokami dideli pinigai. 

Su žurnalistais kiek kebliau. Tarp jų yra ir labai išsila- 
vinusių žmonių. Dažniausiai tai vyresnio amžiaus Žurna- 
listai, daugelį metų rašantys konkrečiomis, labai aiškiai 
apibrėžtomis temomis. Norėdami perprasti ir perteikti 
to reiškinio, apie kurį pasakoja, visumą, jie rimtai dirba. 
Dažniausiai jie rašo ilgus straipsnius, pateikia gausiai pa- 
vyzdžių, pamini ir priešingą nuomonę. 

Bet dauguma žurnalistų, deja, priskirtini vairuotojų 
kategorijai. Jie labai sparčiai iš nieko, dar geriau — iš in- 
terneto, sumeistrauja straipsnį bet kuria tema. Jų tekstai 
tiesmuki, trumpi ir - dažniausiai slepiant vairuotojo žino- 
jimą - ironiški. 

Kuo didesnė įmonė, tuo labiau iš jos vadovo tikima- 


si šou vedėjo gebėjimų —- vadinamosios komunikavimo 

kompetencijos. Tylus, neišsišokantis, rimtas kūrėjas čia 
nepageidaujamas, bent jau į vadovo pareigas. Akcinin- 
kai ir verslo žurnalistai veikiausiai mano, kad šou vedėjo 
gebėjimai laiduoja geriausią rezultatą. Bet taip, be abejo, 
nėra. 

Charlieo Mungero partneris Warrenas Buffettas var- 
toja puikų apibūdinimą - kompetencijos sritis. Tam tik- 
ros srities žinovas tai, kas įeina į šią sritį, geba vertinti kaip 
profesionalas. O kas yra už jos ribų, jis nevertina arba 
vertina abstrakčiai. Buffettas siūlo tokį gyvenimo moto: 
„Išsiaiškinkite savo kompetencijos sritį ir laikykitės jos. Ši 
sritis gali būti nedidelė. Svarbiausia - įsisąmoninti jos ri- 
bas.“ Charlie is Mungeras jį papildo: „Išsiaiškinkite, kokių 
turite gebėjimų. Jei mėginsite laimės ieškoti už savo kom- 
petencijos srities ribų, nesitikėkite geros karjeros. Nieko 
iš to neišeis — patikėkite. 

Išvada. Nesikliaukite vairuotojo žiniomis. Neapsigau- 
kite — atstovo spaudai, šou vedėjo, televizijos ar radijo 
žvaigždės, plepio, tuščiažodžiautojo, žongliruotojo kli- 
šėmis nelaikykite žinovu. Bet kaipgi atpažinti apsime- 
tėlį? Yra vienas aiškus požymis. Tikras žinovas suvokia, 
ką išmano, ko ne. Jei toks žmogus susiduria su tuo, kas 
pranoksta jo kompetencijos sritį, jis paprasčiausiai patyli 
arba sako: „Šito nežinau“ Sako nėmaž neapgailestauda- 
mas - netgi kiek didžiuodamasis. Vairuotojas taip niekada 
nepasielgtų. 

Įstengiame suvaldyti gerokai 
mažiau, nei norėtume 


Kas rytą prieš devynias į aikštę ateina vyras ir, nusivožęs 
raudoną kepurę, pradeda plačiai mostaguoti. Taip pen- 
kias minutes, paskui dingsta. Kartą prie jo priėjo polici- 
ninkas: „Ką jūs darote?“ — „Baidau žirafas“ — „Nėra čia 
jokių žirafų.“ — „Taigi išbaidžiau.“ 

Vienas mano draugas susilaužė koją, tad jam teko ty- 
soti lovoje. Kartą jis paprašė, kad nupirkčiau kioske lote- 
rijos bilietą. Užbraukiau šešis skaičius, įrašiau jo pavardę 
ir sumokėjau. Ligonis, gavęs savąjį loterijos bilietą, suirzo: 
„Kodėl tu užbraukei skaičius? Aš norėjau pats užbraukti. 
Tavo užbrauktieji nieko nelaimės!“ - „Manai, pats brau- 
kydamas galėtum kaip nors užburti rutulius?“ - atšoviau. 
Jis klausiamai nužvelgė mane. 

Kazino lošėjai, tikėdamiesi, kad iškris daug taškų, 
stipriai meta kauliukus, o norėdami, kad iškristų kuo 
mažiau, išleidžia kauliukus iš delno palengva. Kvailystė. 
Kaip ir tai, kad futbolo aistruoliai mostaguodami ran- 
komis ir trypdami kojomis įsivaizduoja dalyvaujantys 

rungtynėse. Panašių iliuzijų turi daugelis žmonių - jie 
tikisi pakeisti pasaulį skleisdami geras mintis (virpesius, 
energiją, karmą). 

Iliuzija, kad suvaldai, - tai tikėjimas, kad galime paveik- 
ti tai, kam iš tiesų jokios galios neturime. Tokią nuostatą 
1965 metais pirmieji apibūdino psichologai Herbertas 
Jenkinsas ir Williamas Wardas. Tyrimui naudotos papras- 
čiausios priemonės — du jungikliai ir elektros lemputė, 
kuri tai įsižiebdavo, tai vėl užgesdavo. Jenkinsas ir Wardas 
norėjo nustatyti, kaip suvokiamas jungiklių ir šviesos tar- 
pusavio ryšys. Net ir tada, kai šviesa įsižiebdavo ar užges- 
davo visiškai atsitiktinai, tiriamieji buvo įsitikinę, kad tai 
nutiko spustelėjus jungiklį. 

Vienas amerikiečių mokslininkas tyrė žmogaus gebėji- 
mą ištverti triukšmą. Tiriamąjį uždarydavo patalpoje irjoje 
garsas be paliovos buvo stiprinamas, kol žmogus paprašy- 
davo liautis. Buvo įrengtos dvi tokios pat patalpos - A ir 
B, bet B patalpos sienoje buvo įtaisytas raudonas pavojaus 
signalo mygtukas. Kokie rezultatai? B patalpoje žmonės 
ištverdavo gerokai stipresnį garsą. Pavojaus signalo myg- 
tukas tebuvo imitacija — jis neveikė. Taigi, pakanka vien 
iliuzijos — ir jau gali ištverti gerokai stipresnį triukšmą. Jei 
paskaitytumėte Aleksandrą Solženicyną, Viktorą Eranklį 
ar Primo Levi, tokia išvada jūsų nėmaž nebestebintų. Iliu- 
zija, kad gali bent kiek paveikti savo likimą, padėjo šiems 
žmonėms išgyventi - taip diena po dienos. 

Manhatane norint pereiti gatvę reikia paspausti švieso- 
foro mygtuką — mygtuką, kuris neatlieka jokios funkcijos. 

Tad kam jis čia įtaisytas? Kad pėstysis manytų galįs keisti 
signalus. Tada jam ne taip prailgsta laukti, kol užsidegs ža- 
lia šviesa. Tas pats su liftų mygtukais „uždaryti“, „atidary- 
ti“ — su liftų judėjimu jie niekaip nesietini. Mokslininkai 
juos vadina placebo mygtukais. O temperatūros regulia- 
toriai didelėse patalpose — vieniems per karšta, kitiems 
per šalta. Sumanūs technologai pasinaudojo žmonių puo- 
selėjama iliuzija, kad suvaldai, ir kiekviename aukšte įtaisė 
po rankenėlę temperatūrai reguliuoti. Ir skundų kaipmat 
sumažėjo. 

Ir emisijos banko vadovas, ir ūkio ministras spaudo 
tokias placebo mygtukų klaviatūras. Kad šie mygtukai ne- 
veikia, prieš dvidešimt metų paaiškėjo Japonijoje, prieš 
keletą metų JAV. Bet mes ir toliau puoselėjame ekonomi- 
kos vadų iliuzijas, o jie mūsiškes. Juk vargu ar galėsime 
susitaikyti su tuo, kad pasaulinė ekonomika yra nevaldo- 
ma sistema. 

O jūs? Ar suėmėt į nagą savo gyvenimą? Veikiausiai ne 
taip tvirtai, kaip norėtumėte. Neįsivaizduokite esąs viską 
suvaldantis stoikas Markas Aurelijus. Veikiau jau jūs pa- 
našus į vyrą su raudona kepure. Taigi, telkite dėmesį tik į 
tuos dalykus, kuriuos išties galite paveikti, - be to, į pačius 
svarbiausius iš jų. Visa kita įvyks savaime. 


PASKATA VISUOMET 
PAVEIKI 


Kodėl advokatui reikėtų 
mokėti ne už paslaugas 


Prancūzijos kolonizuotame Hanojuje buvo paskelbtas 
potvarkis: už kiekvieną nugalabytą žiurkę - piniginis at- 
lygis. Šitaip siekta išnaikinti žiurkes. Bet išleidus tokį po- 
tvarkį, žiurkių padaugėjo. 

1947 metais, aptikus Negyvosios jūros rankraščių, ar- 
cheologai žadėjo mokėti už kiekvieną surastą pergamentą. 
Deja, tikintis didesnio atlygio, pergamentai pradėti plėšyti 
skiautėmis. Tas pats nutiko ir XIX a. Kinijoje. Kai už dino- 
zaurų griaučių liekanas buvo pažadėtas užmokestis, valstie- 
čiai, aptikę gerai išsilaikiusius dinozaurų griaučius, nesuk- 
dami galvos šiuos sutraiškydavo ir parduodavo dalimis. 

Verslo įmonės valdyba prie planų kūrimo daug prisi- 
dėjusiems vadybininkams žada premijas. O kas iš tiesų 
nutinka? Vadybininkai, užuot sukę galvą dėl įmonės pel- 
no, eikvoja jėgas kuo sudėtingesniems planams kurti. 

Tai tikėjimas, kad paskata visuomet paveiki (arba jau- 
trumas paskatoms). Tokia samprata grindžiama banalia 


68 


Paskata visuomet paveiki 


tiesa - žmonės visada reaguoja į paskatas. Nieko keista. 
Žmonės žiūri savo naudos. Stebėtis reikėtų kuo kitu. Pir- 
ma, kad skatinamų žmonių elgsena labai sparčiai ir labai 
stipriai pasikeičia. Antra, kad žmonės visada reaguoja tik 
į paskatas - galutinis tikslas jų nedomina. 

Geros skatinimo sistemos numato atlygį už tinkamus 
ketinimus ir pastangas. Tarkim, senovės Romoje, atida- 
rant naują tiltą, jo statytojui tekdavo stovėti po tilto arka- 
da. Gera paskata pastatyti tvirtą tiltą. Blogos skatinimo 
sistemos, priešingai, ketinimus išleidžia iš domės, o kar- 
tais net ir iškreipia. Tad draudžiama knyga dažniausiai iš- 
garsėja. O tie banko darbuotojai, kurių atlygį lemia naujų 
kredito sutarčių kiekis, dažniausiai ne kažin ką tenuveikia. 

Ar įmanoma paveikti žmones ar organizacijas taip, kad 
pasikeistų jų mąstymas? Nebent vis pamokslautume - 
kalbėtume apie vertybes, siūlytume pagalvoti apie ateitį. 
Apeliuotume į sveiką protą. Bet juk gerokai paprasčiau yra 
skatinti. Netgi ne pinigais. Pradedant pažymiais mokyk- 
loje, baigiant Nobelio premija ar net išskirtine priežiūra 
ateityje. 

Ilgą laiką man buvo mįslė, kodėl dvasiškai pusiausviri 
viduramžių žmonės, daugiausia kilmingieji, vis vykdavo į 
kryžiaus žygius ir dienas naktis leido kratydamiesi balne. 
Kelionė į Jeruzalę buvo sunki, joti tekdavo ne trumpiau nei 
šešis mėnesius, ir antpuolių tekdavo atremti. Leisdamiesi 
į kelionę, jie žinojo, kas jų laukia. Ar vertėjo taip rizikuo- 
ti? Vertėjo — iš to jie gaudavo naudos. Išvengusieji žūties 
parsigabendavo karo grobį. Žuvusieji į paskutinę kelionę 

būdavo palydimi kaip kankiniai — su visomis kankinystei 
priderančiomis apeigomis. Taigi, pelnydavo ir vieni, ir kiti. 

Kvaila mokėti advokatams, architektams, patarėjams, 
ekonomikos ekspertams, vairavimo instruktoriams už ats- 
kiras paslaugas. Šie žmonės stengiasi suteikti kuo daugiau 
profesinių paslaugų. Tad pirmiausia nusistatykite fiksuo- 
tas kainas. Gydytojui specialistui rūpi turėti kuo daugiau 
darbo, kuo dažniau - net ir tada, kai nebūtina, - operuoti. 
Investavimo konsultantui rūpi įsiūlyti jums tokią finansi- 
nę priemonę, iš kurios pats tikisi komisinių. O verslininkų 
ar investicinių bankų verslo planai yra beverčiai, nes šie 
žmonės tiesiogiai suinteresuoti sudaryti sandorius. Prisi- 
menate, nuo seno yra sakoma: „Neklausk kirpėjo, ar tau 
reikia kirptis.“ 

Išvada. Netikėkite, kad paskata visuomet paveiki. Jei 
kokio žmogaus elgsena ar įmonės veiksmai kelia jums 
nuostabą, verčiau pagalvokite, kokios paskatos šiuokart 
verčia taip elgtis. Esu visiškai įsitikinęs, šitaip išsiaiškin- 
site 90 proc. visų elgsenos keistenybių. Aistra, dvasinis 
nuovargis, psichikos sutrikimai ir pyktis sudaro ne dau- 
giau nei 10 proc. veiksnių, lemiančių neįprastą elgseną. 

Investuotojas Charlie is Mungeras kartą užsuko į žvejy- 
bos reikmenų parduotuvę. Jo akį patraukė tviskantis plas- 
tikinis masalas. Charlie'is priėjo prie lentynos ir, paėmęs 
šį daikčiuką, pasisuko į parduotuvės savininką: „Klausyk, 
negi žuvys kimba ant šito šlamšto?“ Šis šyptelėjo: „Charlie, 


mes juk ne žuvims parduodame. 

Vargu bau gydytojai, patarėjai, 
treneriai ir psichoterapeutai 
šiuokart kuo nors dėti 


Nugaros skausmas tai sustiprėja, tai atlėgsta. Būna dienų, 
kai jis gali laigyti lyg jauniklis stirniukas, būna tokių, kai 
vos įstengia pajudėti. Kai taip nutinka, laimė, retai, žmo- 
na veža jį pas chiropraktiką. Kitą dieną jam išties pagerė- 
ja. Jis rekomenduoja savo gydytoją ir tam, ir anam - kiek- 
vienam sutiktam. 

Kitas vyras, jaunesnis, gerai pasirodęs golfo handika- 
pe (apie dvylika įridentų kamuoliukų), kaip įmanydamas 
liaupsina golfo trenerį. Vos tik jo žaidimas subjūra, jis va- 
landai kitai nusisamdo trenerį ir, žiūrėk, kitose varžybose 
smūgiuoja geriau. 

Dar kitas vyras, solidžiame banke dirbantis investavi- 
mo konsultantu, sugalvojo savotišką „lietaus šokį . Kiek- 
vieną kartą, kai jo operacijų biržoje rezultatai smukteli iki 
grėsmingos ribos, jis šoka šį šokį tualete. Juo absurdiškiau 
jis pats sau atrodo, juo labiau tiki, kad šokis padės ir jo ope- 
racijos biržoje tikrai pagerės. Visiems šiems vyrams būdin- 

ga tikėjimas tam tikro veiksmo galia. Tai vadinama žingsnis 
pirmyn - žingsnis atgal. 

Tarkim, jūsų krašte neregėtai nukrito oro temperatūra — 
tokio šalčio dar nėra buvę. Labai tikėtina, kad artimiausiu 
laiku temperatūra kiek pakils ir priartės prie vidutinės mė- 
nesio temperatūros. Tas pats su nežmoniška kaitra, sausra 
arba liūtimis. Orai kinta, bet nuo vidurkio per daug nenu- 
tolsta. Tas pats su skausmu, handikapais, sėkme biržoje, 
laiminga meile, gera savijauta, laimėjimais darbe, egzaminų 
pažymiais. Taigi, labai tikėtina, kad baisusis nugaros skaus- 
mas atlėgs ir be chiropraktiko pagalbos. Kad handikape be 
jokių papildomų treniruočių ir vėl pavyks įridenti dvylika 
kamuoliukų. Kad investavimo konsultanto operacijos, nė 
nešokant „magiškojo“ šokio, pasieks pelno vidurkį. 

Nepaprastus laimėjimus keičia mažesni pasiekimai. 
Pastarųjų trejų metų pelningiausios akcijos vargu ar bus 
tokios pat pelningos dar po trejų metų. Daugelis sportinin- 
kų bijo būti paminėti antraštiniame laikraščio puslapyje. 
Pamatę jame straipsnį apie save, jie nesąmoningai pradeda 
dvejoti, ar kitose varžybose įstengs pasiekti tokių puikių re- 
zultatų. Bet taip nutinka juk ne dėl to, kad apie juos rašoma 
pirmame puslapyje, o todėl, kad rezultatai gali kisti. 

Tarkim, kurios nors srities vadovas nori sustiprinti įmo- 
nės darbuotojų motyvaciją, tad 3 proc. darbuotojų (pras- 
čiausiai motyvuotų) išsiunčia į kursus. Kokie rezultatai? 
Kai po kurio laiko ir vėl panagrinėja savo darbuotojų mo- 
tyvaciją, paaiškėja, kad nemotyvuotųjų vėlgi yra 3 proc., 
tik dabar juos, be dalies jau siųstųjų į kursus, sudaro ir kiti 


72 


Žingsnis pirmyn —- žingsnis atgal 


žmonės. Ar kursai atsipirko? Sunku pasakyti, nes menka 
šių žmonių motyvacija veikiausiai ir be jokių kursų ilgai- 
niui vėl būtų pasiekusi kiekvieno iš jų asmeninį vidurkį. 
Panašiai elgiasi ir gydytojai: išgyvenate depresiją - į ligo- 
ninę. Po gydymo depresija dažniausiai apmalšta, tas tiesa, 
bet ar dėl to vertėjo gulti į ligoninę? 

Dar vienas pavyzdys. Nedidelio pažangumo Bosto- 
no mokyklose imtasi mokyti pagal brangiai kainavusią 
ugdymo programą. Po kelerių metų šios mokyklos ir vėl 
atsidūrė sąrašo pabaigoje. Trumpai tetrukusį pagerėjimą 
valstybės tarnautojai siejo su naująja ugdymo programa, 
bet jie išleido iš akių tai, kad po žingsnio pirmyn neišven- 
giamas žingsnis atgal. 

Ignoruojant žingsnį pirmyn - žingsnį atgal, galima su- 
laukti pražūtingų padarinių. Yra mokytojų (ir vadybinin- 
kų), kurie mano, kad bausmės paveikesnės nei pagyros. 
Gerai besimokantys mokiniai yra giriami, blogai besimo- 
kantys - peikiami. Kai per žinių patikrinimą gerai besimo- 
kantieji gauna prastesnius, blogai besimokantieji — geres- 
nius pažymius (nors tokia kaita yra visai natūrali), mokyto- 
jas nusprendžia: barimas išeina į naudą, pagyrimai kenkia. 
Klaidinga taip manyti. 

Išvada. Kai žmonės sako: „Susirgęs nuėjau pas gydyto- 
ją. Dabar jau esu sveikas - gydytojas padėjo, „Mūsų įmo- 
nei tai buvo blogi metai. Pasikvietėme konsultantą, dabar 
rezultatai ir vėl pagerėjo, -— tai tėra žingsnis pirmyn - žings- 


nis atgal pinklės. 

Kodėl protingi žmonės 
nesikliauja protu 


Įsivaizduokite puikią sultingos žolės prižėlusią pievą - tai 
miestelio gyventojų nuosavybė. Veikiausiai kiekvienas 
ūkininkas norės suleisti į šią pievą kuo daugiau savo kar- 
vių. Taip iki pieva bus nustekenta arba įsimes kokie ken- 
kėjai. Kitaip tariant, ganytis joje gali tik tam tikras kiekis 
karvių. Deja, to retai paisoma, tad puikus sumanymas, 
vos tik pradėtas įgyvendinti, įgyja tragiškumo atspalvį. 
Kiekvienas ūkininkas tikisi iš tos žemės gauti kuo daugiau 
naudos. Jis svarsto: „Ar aš gaučiau naudos, jei į ganyklą nu- 
vesčiau dar vieną karvę?“ Ūkininkas už kiekvieną karvę, 
kurią jis parduoda, gauna pelno +1. O nuostolių nuvedus 
į ganyklą dar vieną karvę tektų patirti visiems. Bet tuomet 
kiekvieno ūkininko nuostoliai tebūtų -1. Taigi, mąsto ūki- 
ninkas, vertėtų nuvesti į ganyklą dar vieną karvę. Tik vie- 
ną. Ir dar vieną. Taip iki žolė bus švariai nurupšnota. 
Bendruomeniškumo tragizmas - tiesiogine žodžio pras- 
me - yra tai, kad naudojamasi bendra nuosavybe. Didžiausia 

kvailystė — tikėtis, kad kursai, aiškinimai, naujos infor- 
macijos pateikimas, kliovimasis „bendruomeniškumo 
jausmu, popiežiaus bulėmis arba pasaulio popžvaigždžių 
ištarmėmis padės to išvengti. Nėmaž. Išspręsti bendruo- 
meniškumo problemą tėra dvi galimybės - privatizuoti 
bendruomenei priklausantį sklypą arba imtis vadybos. 
Taigi, viliojantis žemės sklypas turi tapti privačia nuosa- 
vybe, kitas variantas — nustatyti griežtas ganiavos taisyk- 
les. Kitaip, pasak amerikiečių biologo Garretto Hardino, 
viskas nueis perniek. Vadyba galima laikyti ir tai, kad, 
tarkim, valstybė nustato tam tikras taisykles: galbūt įve- 
da panaudos mokestį, gal tam tikrus ganiavos terminus, 
galbūt kai kam - kad ir pagal akių spalvą (valstiečių arba 
karvių) - suteikia pirmenybę. 

Privatizavimas yra paprasčiausia išeitis, bet ir čia ne- 
išsiversi be vadybos. Kodėl tada taip nenoriai imamės ir 
vieno, ir kito? Kodėl taip įsikimbame bendruomenišku- 
mo? Todėl, kad nesame pasirengę šios socialinės dile- 
mos spręsti. Tai lėmė du veiksniai. Pirma, kone per visą 
žmonijos istoriją nevaržomai galėjome naudotis gamtos 
ištekliais. Antra, prieš 10 000 metų mes dar gyvenome 
nedidelėmis, maždaug penkiasdešimties žmonių, grupė- 
mis. Pažinojome kiekvieną bendruomenės narį. Jei tik 
kas nors panūsdavo pasipelnyti iš bendruomenės gero, 
kiti netrukdavo tai pastebėti. Toks žmogus užsitraukdavo 
didžiausią bausmę - blogą vardą. Dar ir šiandien tebebi- 
joma nešlovės. Juk per vakarėlį pas draugą, nors čia ir nėra 


nė vieno policininko, pasistengiame, kad šaldytuve šis tas 

liktų — neiššluojame jo švariai. Bendruomenėje, kurios 
nariai nepažįsta vienas kito, niekas dėl to nesuktų galvos. 

Už vieno žmogaus naudą atsimokėti tenka bendruome- 
nei. Tai ir yra bendruomeniškumo tragizmas. Bendruomenė 
kenčia dėl anglies dvideginio išmetimo, miškų iškirtimo, 
vandens užterštumo, irigacijos, radijo dažnių perteklinio 
naudojimo, viešųjų tualetų, aplinkos taršos, „per didelių 
sužlugti bankų. Tai toli gražu nereiškia, kad bet kuris sa- 
vanaudiškas poelgis yra amoralus. Atvedęs į ganyklą dar 
vieną karvę ūkininkas nėra koks išgama. Tragiškumas pasi- 
reiškia tik didelėse (daugiau nei šimto žmonių) grupėse, jų 
veikiamos kompleksinės sistemos yra nualinamos ir vargiai 
bepajėgia atsigauti. Nereikia daug proto, kad suvoktume, 
jog kaskart vis dažniau su tuo susiduriame. 

Tiesą sakant, bendruomeniškumo tragizmas yra Ada- 
mo Smitho „nematomos rankos“ priešybė. Tam tikromis 
aplinkybėmis nematoma rinkos ranka teikia ne tai, kas 
geriausia, — netgi priešingai. 

Be abejo, yra žmonių, kurie, kad ir kokios veiklos im- 
tųsi, galvoja apie kitus ir apie ekosistemą. Naivūs yra poli- 
tikai tikėdamiesi iš visų žmonių asmeninės atsakomybės. 
Neturėtume kliautis vien žmonių dora ir sveika nuovoka. 
Puikiai yra pasakęs Uptonas Sinclairis: „Žmogui sunku 
ką nors suprasti, jei jo pajamas lemia nesupratimas.' 

Taigi, kaip minėjau, yra tik dvi išeitys: privatizavimas 
arba vadyba. Kai ko - ozono sluoksnio, jūrų, palydovų or- 
bitų — neįmanoma privatizuoti. Šiuo atveju derėtų imtis 
vadybos. 

Nevertinkite sprendimų 
pagal rezultatus 


Atlikime nedidelį mąstymo pratimą. Įsivaizduokite, bir- 
žoje prekiauja milijonas beždžionių. Lyg patrakusios jos 
perka ir parduoda akcijas, be abejo, nėmaž nesvarstyda- 
mos. Kas gi nutinka? Po metų apie pusę beždžionių iš 
savo investicijų gauna pelno, kita pusė - patiria nuostolių. 
Kitais metais pusė beždžionių lengva ranka pasipelno, 
kita pusė - patiria nuostolių. Ir taip toliau. Po dešimties 
metų lieka tik 1 000 beždžionių, kurios, kad ir kokias 
atliktų operacijas su akcijomis, visada gauna pelno. Po 
dvidešimties metų telieka viena visuomet pelningai in- 
vestuojanti beždžionė. Ji yra milijonierė. Vadinkime ją 
„sėkmės lydima beždžione“. 

Kaip į tokius dalykus reaguoja žiniasklaida? Žurna- 
listai apspinta tokį gyvūną ir prašo atskleisti „savo sėk- 
mės formulę“. Ir paaiškėja, kad tokia formulė yra: galbūt 
beždžionė ėda daugiau bananų nei jos bičiulės, gal nuo- 
lat tūno narvo kertėje, gal pakibusi ant šakos apsiverčia 

kūlio, o gal blusinėdamasi kaskart panyra į apmąstymus. 
Koks nors sėkmės receptas juk turi būti. Kaipgi kitaip 
beždžionė būtų sudėliojusi tokius puikius derinius? Negi 
tas, kuris ištisus dvidešimt metų geba puikiai nuspėti, ką 
rinktis, tėra nemokša beždžionė? Nesąmonė! 

Šis pasakojimas apie beždžiones iliustruoja vertinimą 
pagal rezultatus - polinkį sprendimus vertinti pagal rezul- 
tatus, o ne pagal sprendimų seką. Ši mąstymo klaida dar 
vadinama istoriko klaida. Puikus jos pavyzdys yra japonų 
įvykdytas Perl Harboro užpuolimas. Reikėjo evakuoti šią 
karinę jūrų bazę ar ne? Dabar jau galime pasakyti - be 
jokios abejonės, reikėjo, nes sočiai buvo požymių, kad 
antpuolis tikrai rengiamas. Bet tie požymiai visiškai aki- 
vaizdūs tampa tik tada, kai jau viskas įvyksta. 1941-aisiais 
buvo gausybė prieštaringų požymių. Vieni manė juos 
liudijant, kad puolimas bus, kiti - kad nebus. Norėdami 
deramai įvertinti sprendimą (evakuoti ar ne), turėtume 
apsiriboti vien to meto informacija ir atmesti tai, ką su- 
žinojome vėliau (pirmiausia tai, kad Perl Harboras išties 
buvo subombarduotas). 

Kitas mąstymo pratimas. Jums reikia įvertinti tris 
širdies chirurgus. Kiekvienam iš jų skiriama atlikti po 
penkias sudėtingas operacijas. Per kelerius metus padau- 
gėja su operacijomis siejamų mirties atvejų — jie sudaro 
20 proc. visų mirties atvejų. Statistika yra tokia: nė vienas 
iš penkių chirurgo A pacientų nemirė, chirurgo B mirė 
vienas pacientas, chirurgo C - du. Kaip vertinate chirur- 


gus A, Bir C? Dauguma žmonių pripažintų A geriausiu, 

B geru, C blogiausiu chirurgu. Jie, be abejo, vertintų pa- 
gal rezultatus. Veikiausiai numanote kodėl. Bandomuoju 
laikotarpiu buvo atlikta per mažai operacijų, todėl ir re- 
zultatai negali būti tikslūs. Taigi, kuo vadovaujantis ver- 
tinami chirurgai? Juk vertinti chirurgus jūs galėtumėte 
tik jei pats bent kiek nusimanytumėte apie jų darbą, dar- 
gi stebėtumėte pasirengimą operacijai ir jos eigą. Bet ir 
tuomet vertintumėte tik procesą, o ne jo rezultatus. Kitas 
variantas — praplėsti bandymą: skirti šimtą ar tūkstantį 
operacijų. Mažos pasiūlos problemą nagrinėsime kitame 
skyriuje, o dabar pakaks padaryti tokią išvadą: tikimybė, 
kad operuojant chirurgui nemirs nė vienas pacientas vi- 
dutiniškai sudaro 33 proc., kad mirs vienas - 41 proc, 
kad du - 20 proc. Vertinti chirurgus pagal rezultatus yra 
ne tik neapdairu, bet ir neetiška. 

Išvada. Nevertinkite sprendimų pagal rezultatus. Blo- 
gas rezultatas dar nereiškia, kad buvo pasirinktas prastas 
sprendimas. Ir priešingai - netikęs sprendimas ne visada 
lemia apgailėtiną rezultatą. Užuot koneveikę save dėl to- 
kio sprendimo, kuris, kaip vėliau paaiškėja, buvo netikęs, 
ar gyrę save už sprendimą, kuris gal tik per atsitiktinumą 
lėmė sėkmę, verčiau pagalvokite, kodėl pasirinkote tokį 
sprendimą. Vadovaudamiesi protu? Žinodami, ką daro- 
te? Tuomet kitą kartą, net jei dabar klaikiai nepasisekė, 
galėtumėte pasinaudoti šia patirtimi — ir vėl lygiai taip 
pasielgti. 

Kodėl daugiau yra 
mažiau 


Mano sesuo su vyru nusipirko neįrengtą butą. Tada ir lio- 
vėmės normaliai bendrauti. Du mėnesius kalbos sukosi 
tik apie apdailos plyteles ir vonios kambarį. Kuo įvairiau- 
sių rūšių keramika, granitas, marmuras, metalas, akmens 
imitacija, medis, stiklas ir laminatas — iš viso to reikėjo 
išsirinkti. Seniai neteko matyti sesers tokios susirūpinu- 
sios. „Per didelis pasirinkimas!“ — pasakė ji ir susiėmė 
galvą rankomis. Tada ir vėl palinko prie apdailos plytelių 
katalogo — nuo šiol su juo nebesiskyrė. 

Aš ėmiausi skaičiuoti, klausinėti. Netoli mano namų 
esančioje maisto prekių parduotuvėje prekiaujama 48 rū- 
šių jogurtais, 134 rūšių raudonuoju vynu, 64 rūšių va- 
lymo priemonėmis. Iš viso čia siūloma 30 000 prekių. 
Elektroninės knygų prekybos tinklalapis „Amazon“ siūlo 
du milijonus įvairių pavadinimų knygų. Šių laikų žmogui 
pateikiama apie penkis šimtus psichikos ligų ar negalavi- 


mų aprašymų, siūloma rinktis gal iš tūkstančio įvairiau- 

sių profesijų, išmėginti penkis tūkstančius atostogavimo 
būdų ir neaprėpiamą galybę gyvensenos modelių. Tokio 
pasirinkimo jis dar niekad neturėjo. 

Iš vaikystės prisimenu tik trijų rūšių jogurtą, tris te- 
levizijos kanalus, dvi bažnyčias, dviejų rūšių sūrį („Tilsi- 
ter“ — aštrusis ir švelnusis), vienintelės rūšies žuvį (upė- 
takius) ir vienintelį telefono aparatą - Šveicarijos pašte. 
Juoda dėžė su numerio rinkikliu buvo skirta tik skam- 
binti — tada to visiškai pakako. Dabar užėjęs į mobiliųjų 
telefonų parduotuvę neatsigini telefonų modelių ir ryšio 
planų įvairovės - prekių gausa tarytum lavina užgriūva. 

Kaipgi. Gausi pasiūla — tai pažangos matas. Pasirinki- 
mas - tokio neregėjo nei planinės ekonomikos, nei akmens 
amžiaus žmogus. Na taip, kai turime iš ko rinktis, tampame 
laimingesni. Vis dėlto yra riba, kurią pasiekus pasirinkimo 
įvairovė pradeda kenkti gyvenimo kokybei. Specialistai tai 
vadina pasirinkimo paradoksu. 

Amerikiečių psichologas Barry Schwartzas knygoje 
„Pasirinkimo paradoksas“ („The Paradox of Choice“) 
paaiškina, kodėl taip atsitinka. Dėl trijų priežasčių. Pir- 
ma, didelis pasirinkimas skatina vidinį sąstingį. Dide- 
liame prekybos centre buvo siūloma ragauti dvidešimt 
keturių rūšių uogienės. Paskanavę pirkėjai galėjo pirkti 
su nuolaida. Kitą dieną parduotuvėje siūlyta tik šešių rū- 
šių uogienės. Kokie rezultatai? Uogienės buvo nupirk- 
ta dešimt kartų daugiau nei pirmą dieną. Kodėl? Kai 
pasiūla labai didelė, žmogui sunku apsispręsti, tad jis 
verčiau nieko neperka. Šis bandymas buvo atliktas kelis 

kartus, siūlant vis kitus produktus. Rezultatai visada buvo 
tokie pat. 

Antra, didelis pasirinkimas skatina netinkamus spren- 
dimus. Paklauskite jaunų žmonių, kokias savo partnerio 
savybes jie vertina labiausiai. Kiekvienas iš jų ims var- 
dyti partnerio dorybes: inteligentiškumas, bendravimo 
būdas, gerumas, gebėjimas klausyti, humoras ir išorinis 
patrauklumas. Bet ar apie šias savybes seniau galvota ren- 
kantis partnerį? Anksčiau vidutinio kaimo jaunuolis rink- 
davosi nuotaką iš dvidešimties merginų - daugumą jų 
pažinojo nuo mažens, tad jau buvo atitinkamai įvertinęs. 
Šiais „internetinių pasimatymų“ laikais galima rasti mili- 
joną potencialių partnerių. Būtinybė rinktis sukelia tokį 
didelį stresą, kad vyro smegeninė taip susitraukia, kad jis 
įsikimba vieno vienintelio kriterijaus — išorinio moters 
patrauklumo. Kokius padarinius lemia toks pasirinkimas, 
jūs veikiausiai žinote, gal net iš karčios patirties. 

Trečia, didelis pasirinkimas skatina nepasitenkinimą. 
Ar galite būti tikras, kad iš dviejų šimtų siūlomų variantų 
išsirinksite patį geriausią? Atsakymas - „ne“. Kuo didesnė 
pasiūla, tuo labiau jūs abejojate, tuo daugiau nepasitenki- 
nimo patiriate rinkdamiesi. 

Ką daryti? Apsispręskite, ko norite, - tik paskui eikite 
rinktis iš to, kas jums siūloma. Užsirašykite, kokiais krite- 
rijais vadovausitės, ir būtinai jų laikykitės. Įsisąmoninkite: 
neįmanoma pasirinkti geriausio varianto. Norėti paties 
geriausio - turint omenyje pasirinkimo gausą - yra nejsi- 


sąmonintas perfekcionizmas. Tenkinkitės „gera išeitimi . 

Taip pat ir rinkdamiesi gyvenimo partnerį. Tik geriausias 
yra ganėtinai geras? Neaprėpiamos pasiūlos laikais veikiau 
priešingai - ganėtinai geras yra geriausias (be abejo, išsky- 


rus jūsų ir mano atvejį). 


KLAIDINANTTIS 
PATRAUKLUMAS 


Norėdami būti mylimi 
pametame protą 


Kevinas nusipirko dvi dėžes geriausio „Margaux . Jis retai 
geria vyną - bent jau bordo. Bet pardavėja pasirodė jam 
patraukli. Nei labai paprasta, nei gundanti - tiesiog pa- 
traukli. Tad ir prisipirko vyno. 

Joe Girardas laikomas geriausiu automobilių parda- 
vėju pasaulyje. Jo sėkmės paslaptis paprasta: „Niekas kita 
taip stipriai neveikia kliento kaip tikėjimas, kad yra mėgs- 
tamas.“ Joe medžioklės įnagis - atvirukai. Kas mėnesį iš- 
siuntinėja juos visiems klientams, net ir buvusiems. Juose 
teįrašytas vienas sakinys: „I like you.“ 

Nėra nieko paprasčiau, kaip atpažinti klaidinantį pa- 
trauklumą. Vis dėlto mes kaskart vis pakliūvame į jo pink- 
les - kuo patrauklesnis mums atrodo žmogus, tuo labiau 
mes linkę iš jo ką nors pirkti ar padėti jam. Kyla klausi- 
mas: kas yra patrauklu? Mokslas skiria įvairius veiksnius. 
Patrauklus mums atrodo toks žmogus: A) kuris yra pa- 
trauklus išoriškai; B) kurio išsilavinimas, asmeninės 

savybės ir pomėgiai atitinka mūsiškius; C) kuriam mes 
patys esame patrauklūs. Ir taip toliau. Reklamos kana- 
lai knibždėte knibžda patrauklių žmonių. Bjauriai atro- 
dantys žmonės nėra mums patrauklūs. Tad jie netinka 
reklamai (žr. A). Ką nors reklamuoti kviečiami ne tik 
labai patrauklūs, bet ir „paprasti žmonės - kaip mes visi“ 
(žr. B) — panašios į mūsiškę išvaizdos, kalbėsenos ir iš- 
silavinimo. Trumpai tariant, kuo panašesnis į mus, tuo 
geriau. Reklama negaili pagyrų ir mums - „jūs to vertas“. 
Tai rodo, kad reklamuotojui esame patrauklūs (žr. C). 
Tad ir jis tampa mums patrauklus. Komplimentai daro 
stebuklus — net ir tada, kai yra melagingi. 

Atspindėjimas - tai įprasta prekybos gudrybė. Parda- 
vėjas stengiasi atkartoti prieš jį stovinčio pirkėjo judesius, 
kalbėseną, veido išraišką. Jei pirkėjas labai lėtai ir tyliai 
kalba, vis trina kaktą, pardavėjui irgi verta elgtis būtent 
taip. Jis irgi kalba pusbalsiu, tęsdamas žodžius, kaskart vis 
pazulindamas kaktą. Pirkėjui jis atrodo patrauklus, tad ti- 
kimybė, kad šis ką nors pirks, yra didesnė. 

Vadinamoji bičiuliško pardavėjo elgsena grindžiama 
klaidinančiu patrauklumu. Didžiuosiuose prekybos cent- 
ruose žavi plastikinė dėžutė parduodama už ketvirtadalį 
kainos, bet „Tupperware“ per metus iš šio niekučio gau- 
na dviejų milijardų dolerių apyvartą. Kodėl? Šių nieku- 
čių pristatymus „Tupperware“ vakarėliuose rengiančios 
draugės puikiausiai atitinka patrauklumo kriterijus. 

Paramos organizacijos taip pat nevengia klaidinančio 
patrauklumo. Jų reklaminėse kampanijose beveik visada 

pasirodo patrauklūs vaikai ar moterys. Šių organizacijų 
plakatuose nepamatysi iš padilbų žvelgiančio sužeisto ko- 
votojo, nors ir šiam reikia tokios paramos. Ir gamtos apsau- 
gos organizacijos naudojasi klaidinančiu patrauklumu. Ar 
kada nors matėte WWF lankstinuką apie vorus, kirmėles, 
dumblius ir bakterijas? Jiems, kaip ir pandoms, goriloms, 
koaloms ir ruoniams, gresia išnykimas. O tai dar labiau pa- 
veiktų ekosistemą. Bet mums jie nerūpi. Kuo panašesnis į 
žmogų atrodo gyvūnas, tuo jis mums patrauklesnis. Vidu- 
rio Europoje Thyreophora cynophila musės išnyko? Gaila. 

Politikai įgudo virtuoziškai spusčioti klaidinančio pa- 
trauklumo klaviatūrą. Nelygu, kokia publika susirenka, 
jie kaskart apeliuoja vis į kitokias bendrybes. Kartą kalba 
apie gyvenamąjį rajoną, kitą - apie socialines sąlygas, apie 
ekonomiką. Tai paglosto klausytojų savimeilę, kiekvienas 
iš jų jaučiasi reikalingas — „jūsų balsas labai svarbus!“ Be 
abejo, svarbus kiekvienas balsas, bet kad žinotumėte, kiek 
mažai jis lemia. 

Vienas naftos verslu užsiimantis draugas pasakojo, 
kaip gavo milijonų vertės užsakymą vamzdynui Rusijoje 
tiesti. „Davei kyšį?“ - paklausiau. Jis papurtė galvą. „Besi- 
šnekučiuodami prakalbome apie buriavimą. Ir paaiškėjo, 
kad mudu abu esame aistringi 470-os klasės jolės buriuo- 
tojai. Nuo tos akimirkos tapau jam kone bičiuliu. Ir san- 
doris pasistūmėjo. Patrauklumas paveikesnis už kyšius. 

Išvada. Bet kurį sandorį įvertinkite vienas pats - be 
pardavėjo. Įsivaizduokite, kad pardavėjo apskritai nėra, o 
dar geriau - kad jis yra nepatrauklus. 

Neprisiriškite prie daiktų 


Naudotų automobilių prekyvietėje stovi žvilgantis BMW. 
Nors ir nenaujas, atrodo nepriekaištingai. Vis dėlto 
50 000 eurų, manau, per brangu. Šį tą nuvokiu apie au- 
tomobilius —- mano protu, jis vertas daugių daugiausia 
40 000 eurų. Pardavėjas tąkart nesileidžia į kalbas. Bet 
po savaitės paskambina ir sako, kad parduotų už 40 000. 
Mudu sukertame rankomis. Kitą dieną užsuku į degali- 
nę. Jos savininkas, pašnekinęs mane, siūlosi pirkti ką tik 
įgytąjį automobilį už 53 000 eurų, sako mokėsiąs gry- 
naisiais. Padėkojęs išvažiuoju. Pakeliui į namus viską 
apsvarstau ir suvokiu, kaip neracionaliai aš elgiuosi. Au- 
tomobilis, mano manymu, buvo vertas daugių daugiau- 
sia 40 000 eurų. Dabar, kai jį nusipirkau, jo vertė staiga 
šoktelėjo iki 53 000 eurų. Gal vis dėlto parduoti? 

Tokia mąstymo klaida vadinama nuosavybės efektu. Tai, 
kas mums nepriklauso, mes laikome nelabai vertinga. Vos 
tik tą daiktą įsigyjame, jo vertė kaipmat šokteli. Kitaip ta- 
riant, parduodami kokį daiktą, mes prašome už jį daugiau, 
nei esame pasirengę patys mokėti. 

Psichologas Danas Ariely atliko tokį eksperimentą. 
Pramaišiui padalijo savo studentams bilietus į svarbias 
krepšinio varžybas. Tų, kuriuos laimė aplenkė, paklausė, 
kiek jie mokėtų už bilietą. Daugelis sakė - 170 dolerių. 
Tada tų, kurie gavo bilietus, paklausė, už kiek jie parduo- 
tų. Šįkart kainos vidurkis buvo apie 2 400 dolerių. Labai 
paprasta: savas daiktas visuomet mums atrodo vertin- 
gesnis. 

Nuosavybės efektas labai akivaizdžiai pasireiškia par- 
duodant nekilnojamąjį turtą. Pardavėjas savo nekilnoja- 
mąjį turtą visuomet įkainoja didesne suma, nei siūlo to 
meto rinka. Rinkos kaina namo savininkui visuomet at- 
rodo per menka, o jei žmogus dar ir emociškai prisirišęs 
prie savo namų - tiesiog įžūliai niekinga. Emocijų paveikta 
perdėtai didelė kaina primetama galimam pirkėjui. Tai, be 
abejo, absurdiška. 

Warreno Buffetto dešinioji ranka Charlie'is Mungeras 
nuosavybės efekto poveikį patyrė savo kailiu. Jaunystėje jam 
buvo pasiūlyta labai pelninga investicija. Deja, tuo metu 
jis buvo gausiai investavęs kitur ir neturėjo laisvų pinigų. 
Pinigų naujai investicijai būtų atsiradę, jei jis būtų parda- 
vęs ką nors iš savo turto. Jis to nepadarė. Nesiryžo - koją 
pakišo nuosavybės efektas. Taip Mungeras „prarado“ penkis 
milijonus — tiek pelno jis būtų gavęs iš naujos investicijos. 
Ir vien todėl, kad neįstengė atsisakyti vienos vienintelės iš 
visų investicijų, - negavo. 

Akivaizdu — atsisakyti mums sunku. Visai kas kita — 


kaupti. Tad prikišame namus visokiausio šlamšto. Todėl 

ir pašto ženklų, laikrodžių ar meno vertybių kolekcinin- 
kai taip retai ką nors iš savo gero iškeičia arba parduoda. 

Keista, bet nuosavybės efektas sietinas ne tik su realiu, 
bet ir su įsigyjamu turtu. „Christie“, „Sotheby“ ir kiti auk- 
cionai iš to tik pelnosi. Tas, kas iki pat aukciono pabaigos 
vis siūlo savo kainą, įsivaizduoja, kad meno kūrinys, dėl 
kurio varžomasi, jau (arba beveik jau) jam atiteko. Gei- 
džiamas daiktas būsimam savininkui atrodo vis vertinges- 
nis. Galiausiai galimas pirkėjas pasiryžta mokėti gerokai 
daugiau, nei buvo ketinęs. Pasitraukimas iš aukciono, kad 
ir ką bylotų sveikas protas, išgyvenamas kaip pralaimėji- 
mas. Didžiuosiuose aukcionuose, tarkim, tuose, kuriuo- 
se įgyjama naudingųjų iškasenų gavybos teisė arba teisė 
naudoti radijo dažnius, dažnai prieinama ir iki laimėtojų 
prakeiksmo. Kitus pranokusio aukciono laimėtojo pasie- 
kimas virsta ekonomine nesėkme, nes varžydamasis jis 
permoka. Bet apie laimėtojų prakeiksmą pakalbėsime 
kitame skyriuje. 

Jei kandidatuojate į kokią tarnybą ir jums nepasiseka, 
be jokios abejonės, jūs nusiviliate. Jei žinote, kad įveikėte 
visus atrankos etapus, bet jūsų kandidatūrą vis tiek atmetė, 
tada jūs patiriate dar didesnį nusivylimą - jaučiatės nepel- 
nytai atstumtas. Mat jums niekas kita dabar nerūpi - vien 
tai, gausite darbą ar ne. 

Išvada. Neprisiriškite prie daiktų, prie idėjų, troškimų. 
Tai, ką turite, įsivaizduokite lyg dovaną, kuri jums trum- 
pam duota, - aiškiai suvokdami, kad bet kurią akimirką iš 
jūsų viskas gali būti atimta. 

Būtinybė išgyventi 
ką nors nepaprasta 


Nebraska. 1950 metų kovo 1-oji, devyniolika valandų 
penkiolika minučių. Penkiolika choristų turėjo susirink- 
ti į repeticiją Šv. Beatričės bažnyčioje. Visi jie pavėlavo. 
Pastoriaus šeima dėl to, kad žmona paskutinę akimirką 
nutarė išlyginti dukters suknelę. Viena šeima dėl to, kad 
neįstengė užvesti automobilio. Vargonininkas ketino 
ateiti prieš pusvalandį, bet kai prigulė po vakarienės... 
19.25 miestelį sudrebino baisus trenksmas — sugriuvo 
bažnyčia. Sienos išlakstė į šalis, ant nuolaužų krūvos 
braškėdamas žnektelėjo stogas. Lyg per stebuklą niekas 
nežuvo. Ugniagesių komandos vadas konstatavo: nute- 
kėjus dujoms, įvyko sprogimas. Bet choristai buvo įsiti- 
kinę - tai apreiškimas. Dievo pirštas ar atsitiktinumas? 

Prieš savaitę kažin kodėl prisiminiau mokyklos lai- 
kų draugą Andrė. Jau senokai su juo nepalaikėme ryšių. 
Staiga suskambo telefonas. Skambino Andrė. „Tu - 
telepatas!“ - iš nuostabos sušukau. Telepatija ar atsitik- 
tinumas? 

1990 metų balandžio 5-ą3ją „San Francisco Examiner“ 
pranešė, kad įmonė „Intel“ savo konkurentui AMD iškėlė 
ieškinį. „Intel“ teigė, kad AMD ketina panaudoti kom- 
piuterio integrinį grandyną AM386, sukurtą pagal „Intel“ 
386 grandyną. Įdomu, kaip „Intel“ tai sužinojo? Atsitikti- 
nai abi įmonės nusisamdė žmogų vardu Mike'as Webbas. 
Abu Mike ai Webbai tą pačią dieną apsistojo tame pačia- 
me Kalifornijos viešbutyje. Kai abu šie vyrai išsiregistra- 
vo, į viešbutį Mike ui Webbui atėjo paketas. Jame buvo 
slapta informacija - integrinis grandynas AM386. Iš vieš- 
bučio paketas buvo nusiųstas Mike'ui Webbui į „Intel“, o 
čia nė neatplėštas nukeliavo į „Intel“ teisėsaugos skyrių. 

Kiek tiesos tokiose istorijose? Šveicarų psichologas 
Carlas Gustawas Jungas vadina tai sinchronizavimu, arba 
nežinomų jėgų veikimu. Kaip tokias istorijas derėtų ver- 
tinti blaiviu protu? Geriausia - pasiėmus popieriaus lapą 
ir rašiklį. Pradėkime nuo pirmojo atvejo - bažnyčios su- 
griuvimo. Suskirstykite lapą į keturis laukus - kiekvie- 
name iš jų užrašykite po galimą variantą. Pirmame lau- 
ke parašykite, kas įvyko: „Choristai pavėlavo į repeticiją, 
bažnyčia sugriuvo.“ Bet galimi dar trys variantai: „Cho- 
ristai pavėlavo, bažnyčia nesugriuvo, „Choristai nepavė- 
lavo, bažnyčia sugriuvo“, „Choristai nepavėlavo, bažnyčia 
nesugriuvo.“ Kiekviename iš laukų parašykite, ar didelė 
tikimybė, kad taip nutiks. Pagalvokite, ar dažnai nutinka 
taip, kaip paskutiniame variante. Kasdien. Milijonuose 
bažnyčių choristai pradeda repeticiją sutartu laiku ir baž- 
nyčia nesugriūva. Ir tuomet ši istorija praranda bet kokį 

paslaptingumą. Priešingai - atrodo neįtikima, kad galybė 
bažnyčių stovi kaip stovėjusios ir nieko panašaus joms ne- 
nutinka (o juk galėtų bent kartą per šimtmetį). Kaipgi tad 
su Dievo pirštu? Ir kamgi Dievui griauti bažnyčią? Labai 
keistas būdas apsireikšti žmonėms! 

Tas pats su telefono skambučiu. Įsivaizduokite, kad 
buvo gausybė situacijų, kai Andrė pagalvojo apie jus, bet 
nepaskambino; kai jūs pagalvojote apie Andrė, bet jis 
nepaskambino; kai jis paskambino jums, nors nė negal- 
vojote apie jį; kai jūs paskambinote, bet jis apie jus ne- 
galvojo; ir nesuskaitoma galybė tokių akimirkų, kai jūs 
apie jį negalvojote ir jis neskambino. Apie 90 proc. laiko 
praleidžiame galvodami apie kitus žmones. Tad neįtikima 
būtų, jei du žmonės nepagalvotų vienas apie kitą ir jei vie- 
nas iš jų nesigriebtų telefono. Be to, tai gali padaryti ne tik 
Andrė. Juk turite šimtus pažįstamų, tad tikimybė, kad jie 
paskambins, padidėja šimtą kartų. 

Išvada. Neįtikėtini įvykiai yra ne kas kita, kaip retai te- 
nutinkantys, bet vis dėlto įmanomi įvykiai. Nieko nuos- 
tabaus, kad jų pasitaiko. Stebėtis reikėtų tada, jei jų ne- 
nutiktų. 


GRUPINIS MĄSTYMAS 


Kodėl pavojinga pritarti 


Ar buvo taip, kad susirinkime neišreiškėte savo nuomo- 
nės? Žinoma. Jei nieko nesakote, vadinasi, pritariate rei- 
kalavimams ar siūlymams, dargi nenorite drumsti kitų 
ramybės. Be to, gal ir nesate visiškai įsitikinęs, kad jūsų 
nuomonė teisinga. O ir kiti, vieningai pritariantys spren- 
dimui, juk ne kvailiai. Tad verčiau patylėti. Kai visi šitaip 
mano, įsigali grupinis mąstymas: inteligentiškų žmonių 
grupė priima kvailiausius sprendimus todėl, kad taikstosi 
su sprendimu, priimtu neva bendru sutarimu. Tad pri- 
imami tokie sprendimai, kurių, jei reikėtų spręsti vienam 
pačiam, kiekvienas grupės narys tikriausiai atsisakytų. 
Grupinis mąstymas yra socialinio stereotipo (jį jau nagrinė- 
jome) atmaina. 

1960 metais JAV slaptosios tarnybos kovai su Fidelio 
Castro režimu pradėjo verbuoti antikomunistinių pa- 
žiūrų kubiečius emigrantus. 1961-ųjų sausį vos prieš dvi 
dienas pradėjusį eiti prezidento pareigas Kennedy šios 
tarnybos informavo apie slaptą invazijos į Kubą planą. 
1961-ųjų balandžio pradžioje Baltuosiuose Rūmuose 

įvyko lemtingas pasitarimas. Kennedy ir jo patarėjai pri- 
tarė invazijai. 1961 metų balandžio 17-ąją, padedami 
JAV karinio jūrų ir oro laivyno ir CŽV, pietinėje Kubos 
pakrantėje, Kiaulių įlankoje, išsilaipino 1 400 ginkluotų 
kubiečių emigrantų. Tokia buvo ginkluoto sukilimo prieš 
Fidelį Castro pradžia. Bet tolesni įvykiai klostėsi visiš- 
kai ne taip, kaip planuota. Pirmąją dieną nė vienas laivas 
su amunicija taip ir nepasiekė Kubos krantų - du iš jų, 
apšaudyti Kubos karinių lėktuvų, nuskendo, kiti du ap- 
sisukę spruko kuo toliau. Kitą dieną Castro kariuomenė 
apsupo išsilaipinusius kovotojus, nemažai jų žuvo. Trečią 
dieną 1 200 kovotojų buvo paimti į nelaisvę ir sukišti į 
kalėjimus. 

Kennedy palaimintas išsilaipinimas Kiaulių įlankoje 
laikomas viena iš didžiausių JAV užsienio politikos ne- 
sėkmių. Stebina ne tai, kad įsiveržimas nepavyko, o tai, 
kad tokį absurdišką planą apskritai imtasi vykdyti. Visos 
prielaidos jį rengiant buvo klaidingos. Pavyzdžiui, nebu- 
vo deramai įvertintos Kubos karinės oro pajėgos. Manyta, 
kad 1 400 ekskubiečių būrys galėtų nusigauti iki Eskam- 
brajaus kalnų ir slapstydamiesi juose pradėti partizaninį 
karą prieš Castro. Tereikia žvilgtelėti į Kubos žemėlapį ir 
paaiškėja, kad tai neįmanoma: šie kalnai yra už 150 ki- 
lometrų nuo Kiaulių įlankos, nuo įlankos juos skiria ne- 
įžengiama pelkė. Kennedy ir jo patarėjai buvo nepapras- 
tai šviesūs žmonės - JAV vyriausybėje tokių intelektualų 
vargiai ar yra kada buvę. Tad kokia klaida buvo padaryta 
1961-ųjų sausį-balandį? 

Psichologijos profesorius Irvingas Janisas tyrė nesėk- 
mes. Joms visoms būdinga viena bendrybė: sąmokslinin- 
kų grupės narius sieja „bendrumo dvasia, tai paskatina 
iliuzijas. Nesąmoningai. Viena iš jų - nepažeidžiamumo 
iliuzija: „Jei vadas (šiuo atveju Kennedy) ir visa grupė 
įsitikinusi, kad planas pavyks, vadinasi, taip ir bus.“ Kita — 
vieningumo iliuzija: „Jei visi yra tokios vieningos nuomo- 
nės, vadinasi, manydamas kitaip, aš klystu“ Žmogus ne- 
nori žlugdyti plano, nes tuomet sunyktų ir vieningumas. 
Pagaliau juk gerai yra priklausyti grupei. O jei mėgintum 
prieštarauti, iš grupės tave gali ir pašalinti. 

Grupinis mąstymas pasireiškia ir ekonomikoje. Klasi- 
kinis pavyzdys - „Swissair“ 2001 metų sąstingis, ištikęs 
dėl to, kad buvusios sėkmės akinamas oro linijų vadovas 
ir jo patarėjai vienu balsu trimitavo įmonės suklestėjimą, 
tad perspėjimai apie didelę su įmonės plėtra sietiną riziką 
nė neiškilo viešumon. 

Išvada. Susidūręs su vieninga, tvirtą nuostatą turinčia 
grupe, būtinai pareikškite savo nuomonę - net jei grupė 
nelinkusi jos išklausyti. Panagrinėkite kitas, neišsakytas, 
prielaidas. Blogiausiu atveju rizikuosite būti pašalintas iš 
grupės, prarasti šiltą vietelę. O jei jums pavyktų patraukti 
grupę į savo pusę, galbūt pelnytumėte advocatus diaboli 
vardą. Ne pats patraukliausias personažas. Bet galbūt rei- 
kalingiausias. 


TIKIMYBĖ NESVARBU 


Kodėl vis didinamos loterijos 
lošimų sumos 


Du sėkmę žadantys lošimai: viename galite išlošti de- 
šimt milijonų, kitame dešimt tūkstančių eurų. Kurį pasi- 
rinksite? Jei laimėtumėte pirmajame, jūsų gyvenimas ap- 
siverstų aukštyn kojomis. Mestumėte po paraliais darbą 
ir imtumėte gyventi iš procentų. Jei antrajame pavyktų, 
pagaliau paatostogautumėte Karibų salose. Tikimybė 
laimėti pirmajame lošime yra vienas iš šimto milijonų, 
antrajame - vienas iš dešimt tūkstančių. Taigi, kurį pasi- 
rinksite? Emociškai mes linkę rinktis pirmąjį, nors ant- 
rasis, blaiviai mąstant, būtų dešimteriopai geriau. Mat 
vis didinant išlošiamų pinigų kiekį - milijonai, bilijonai, 
trilijonai - mažėja tikimybė laimėti. 

1972 metais buvo atliktas toks eksperimentas. Jo da- 
lyviai buvo suskirstyti į dvi grupes. Pirmosios grupės na- 
riams buvo pasakyta, kad jie tikrai patirs elektros šoką, 
antrosios - kad jie patirs perpus silpnesnės elektros sro- 
vės poveikį. Prieš pat eksperimentą buvo ištirta dalyvių 
fizinė būklė (širdies ritmas, nerimastingumas, prakaito 

išsiskyrimas). Rezultatai buvo stulbinami - abiejų grupių 
dalyvių būsena buvo tokia pat - ir vieni, ir kiti buvo vie- 
nodai susijaudinę. Tyrėjai paskelbė, kad antrosios grupės 
dalyviams pavojaus patirti elektros srovės poveikį tikimy- 
bė sumažinama iki 20 proc., paskui nusileista iki 10 proc., 
galiausiai iki S proc. Jokių pokyčių - fizinė reakcija kiek- 
vieną kartą buvo tokia pat! Bet kai tyrėjai pranešė, kad bus 
leidžiama stipresnė elektros srovė, sustiprėjo visų ekspe- 
rimento dalyvių fizinė reakcija — abiejų grupių vienodai. 
Tai reiškia: mes sutelkiame dėmesį į įvykio tikėtiną mastą 
(lošiamos sumos dydį, elektros srovės stiprumą), o ne į ti- 
kimybę tai patirti. Kitaip tariant, mums stinga intuityvios 
nuovokos, ar tai tikėtina. 

Tikimybė nesvarbu - tokia nuostata paskatina netiku- 
sius sprendimus. Steigdami įmonę mes investuojame, nes 
mums tiesiog širdis sąla galvojant apie jos suklestėjimą. 
Tik bėda, užmirštame (arba tiesiog nesivarginame) pa- 
analizuoti, ar naujoji įmonė apskritai įstengs ką nors pa- 
siekti. Kitas pavyzdys: žiniasklaidai pranešus apie lėktuvo 
katastrofą, mes atsisakome planuoto skrydžio, nors vargu 
bau tikėtina, kad ir mūsų lėktuvas suduš (juk po katastro- 
fos, kaip ir ligi jos, tikimybė, kad lėktuvas suduš, gali būti 
ir didelė, ir maža). 

Daugelis investuotojų mėgėjų savo investicijas sieja 
tik su pelnu. 20 proc. dividendų teikianti „Google“ akci- 
ja jiems yra dukart vertingesnė, nei 10 proc. dividendų 
teikiantis nekilnojamasis turtas. Be abejo, protingiausia 
būtų įvertinti visą su šiomis dviejomis investicijomis susi- 

jusią riziką. Deja, mums nebūdingas prigimtinis polinkis 
vertinti riziką, tad dažniausiai numojame į ją ranka. 

Grįžkime prie eksperimento su elektros šoku. Antra- 
jai grupei tikimybė patirti elektros srovės poveikį suma- 
žinama iki 5, paskui iki 4, iki 3 proc. Tik tada, kai tiki- 
mybė buvo sumažinta iki 0 proc., antroji grupė reagavo 
kitaip nei pirmoji. Tik tada, kai grėsmė sunyksta, tai yra 
kai ji sudaro O proc., reaguojama kur kas geriau nei tada, 
kai ji sudaro 1 proc. 

Pritaikykime tai geriamojo vandens valymui. Į upę įte- 
ka du tokie pat intakai - a ir b. Naudojant A priemonę, 
grėsmė numirti vartojant užterštą a intako vandenį nuo 
S proc. sumažėja iki 2 proc. Naudojant B priemonę, tokia 
grėsmė vartojant b intako vandenį nuo 1 proc. sumažėja 
iki O proc., taigi, visiškai sunyksta. A ar B? Dauguma žmo- 
nių rinktųsi B. Kokia kvailystė — juk naudojant A prie- 
monę, žmonių mirtų 3 proc. mažiau, o B priemonę - tik 
1 proc. Apriemonė yra triskart geresnė! Ši mąstymo klai- 
da vadinama jokios rizikos. Apie ją kalbėsime kitame sky- 
riuje. 

Išvada. Mes negebame įvertinti rizikos, galimo jos 
poveikio - gerai mums tik tada, kai jokios rizikos nėra. 
Jei negebame intuityviai įvertinti grėsmės, tada skaičiuo- 
kime. Kai galimybės aiškios — kaip loto, - tada visai pa- 
prasta. Kasdieniame gyvenime kur kas sunkiau įvertinti 
grėsmes. Deja, niekam nepavyksta jų išvengti. 

Kodėl per daug sumokame norėdami 
pašalinti bet kokią grėsmę 


Įsivaizduokite, kad turite žaisti rusišką ruletę. Revolverio 
būgnelyje yra šeši šovinių lizdai. Pasukate būgnelį tarsi 
laimės ratą, pridedate vamzdį prie kaktos ir spaudžiate 
gaiduką. Pirmas klausimas: jei žinote, kad revolveris už- 
taisytas keturiais šoviniais, kiek sumokėtumėte už tai, 
kad du iš keturių šovinių būtų išimti iš būgnelio? Antras 
klausimas: jei žinote, kad būgnelyje tėra vienas vienintelis 

Daugumai žmonių nė abejonių nekyla: antruoju atve- 
ju jie pasirengę mokėti daugiau —- tuomet grėsmė nusišauti 
visiškai sunyktų. Neverta nė skaičiuoti: pirmuoju atveju ti- 
kimybė nusišauti sumažėja dviem šeštadaliais, antruoju — 
tik vienu šeštadaliu. Tad pirmuoju atveju derėtų mokėti 
antra tiek. Bet kažin kodėl situaciją, kai grėsmė visiškai su- 
nyksta, mes linkę pervertinti. 

Ankstesniame skyriuje kalbėjome apie tai, kad žmonės 
negeba įvertinti rizikos. Kuo didesnė grėsmė, kuo opes- 
nė problema (pavyzdžiui, radioaktyvumas), tuo sunkiau 

mums nurimti — net tada, kai grėsmė visai sunyksta. Čika- 
gos universiteto mokslininkai įrodė, kad aplinkos užterš- 
tumas toksinėmis medžiagomis žmones vienodai baugina 
ir tada, kai tokio užterštumo grėsmė yra 99 proc., ir tada, 
kai ji tesudaro 1 proc. Nepagrįsta reakcija. Deja, įprasta. 
Akivaizdu, nurimtume tik tada, jei grėsmė visiškai sunyk- 
tų. Tokia vizija traukia mus lyg šviesa uodus, tad dažnai 
esame pasiryžę pernelyg daug mokėti - kad nuo žemės 
paviršiaus nušluotume net menkiausią grėsmę. Beveik vi- 
sais tokiais atvejais pinigus buvo galima geriau investuoti 
ir gerokai sumažinti kokią kitą grėsmę. Tai klaida dėl nege- 
bėjimo vertinti riziką. Ji vadinama jokios rizikos. 
Klasikinis klaidingo vertinimo pavyzdys - 1958 me- 
tais Amerikoje paskelbtas Maisto produktų įstatymas. Jis 
draudė prekiauti tokiais maisto produktais, kurių sudė- 
tyje yra vėžį sukeliančių medžiagų. Toks visuotinis drau- 
dimas (jokios rizikos) iš pažiūros atrodė teisingas. Deja, 
vėžį sukeliančias medžiagas ilgainiui pakeitė dar kenks- 
mingesnės medžiagos. Visiška kvailystė. Juolab kad nuo 
Paracelso laikų, taigi nuo XVI amžiaus, žinoma: nuodų 
poveikį lemia jų kiekis. Be to, įstatymas juk negarantuo- 
ja, kad iš maisto produkto bus visiškai — ligi paskutinės 
molekulės - pašalintos „draudžiamosios“ medžiagos. Ne- 
bent kiekvienas ūkis pradėtų dirbti nelyginant kompiu- 
terinės technikos fabrikėlis, bet kaina už jų tiekiamus ne- 
priekaištingai švarius maisto produktus išaugtų šimterio- 
pai. Visos pramonės mastu vertinant, visiškai panaikinti 


grėsmių neįmanoma. To derėtų imtis tik tais atvejais, kai 


Jokios rizikos 


tikėtini pražūtingi padariniai (pavyzdžiui, jei iš laborato- 
rijos į aplinką galėtų pasklisti pavojingi virusai). 

Vairuojant automobilį grėsmė visiškai sunyktų nebent 
tada, jei automobilio greitis būtų nulis kilometrų per va- 
landą. Tad derėtų - nepametant sveiko proto - susitaikyti 
su tuo, kad keliuose kasmet žūsta žmonių. 

Įsivaizduokite, kad esate valstijos šerifas ir siekiate pa- 
naikinti bet kokių teroristinių išpuolių grėsmę. Kiekvie- 
nam valstijos gyventojui turėtumėte priskirti po seklį, o 
šiam dar po seklį. Taigi - 90 proc. gyventojų taptų sekliais. 
Juk suprantate, kad tokia visuomenė tiesiog neišgyventų. 

O kaipgi su birža? Ar įmanoma čia išvengti rizikos ir 
jaustis visiškai saugiam? Deja, ne, net jei parduotumėte 
visas akcijas ir pinigus sukištumėte į sąskaitas. O jei ban- 
kas bankrutuos, jei infliacija suris visas jūsų santaupas 
arba dėl pinigų reformos jūsų gero vertė taps niekinė? 
Prisiminkime - per pastarąjį šimtmetį Vokietijoje įvyko 
dvi pinigų reformos. 

Išvada. Liaukitės vylęsi, kad rizikos įmanoma išvengti. 
Įguskite gyventi suvokdami, kad niekas nėra apsaugota, 
pastovu - nei jūsų santaupos, nei jūsų sveikata, santuoka, 
jūsų draugystė, jūsų nesutarimai, nei jūsų šalis. Ir džiau- 
kitės tuo, kad yra šis tas ganėtinai pastovaus - jūsų laimė. 
Tyrimai parodė, kad nei išloštas milijonas, nei galūnių pa- 
ralyžius negali stipriai paveikti jūsų nusiteikimo. Laimin- 
gi žmonės, kad ir kas jiems nutiktų, vis tiek yra laimingi, 
nelaimingi visada yra nelaimingi. Dar apie tai skaitykite 


skyriuje „Uždaras džiaugsmo ratas“. 

MAZIAU - GERIAU 


Kodėl mažai 
sausainių - skaniau 


Užsuku pas draugę kavos. Šnekučiuojamės, o trys jos 
vaikai vis malasi mums apie kojas. Staiga prisimenu, kad 
turiu stiklo rutuliukų — visą maišelį. Paberiu ant grindų 
vildamasis, kad tie padūkėliai sutūps žaisti ir pagaliau 
nurims. Neilgai. Kaipmat įsiplieskia ginčas. Mėginu su- 
sivokti, kas atsitiko. Pasirodo, tarp gausybės rutuliukų 
buvo vienas mėlynas — dėl jo vaikai ir susipešė. Visi ru- 
tuliukai yra tokio pat dydžio, visi gražūs, žvilgantys. Bet 
mėlynas yra tik vienas. Juokiuosi: ak, tie vaikai! 2005-ųjų 
rugpjūtį sužinojau, kad „Google“ steigia elektroninio 
pašto tarnybą — „labai selektyvią; teikiančią paslaugą 
„vos prisijungus“. Kaipmat užsigeidžiau tokio pašto - vė- 
liau jį ir įsigijau. Kodėl? Tikrai ne dėl to, kad man reikėjo 
dar vienos elektroninio pašto dėžutės (turėjau jau ketu- 
rias) ir ne dėl to, kad „Gmail“ geriau veikia nei kitos elek- 
troninio pašto tarnybos, - tiesiog todėl, kad ne visi turėjo 
tokį paštą. Dabar tik juokas ima: suaugusieji kartais elgia- 
si kaip vaikai! 

Pasak romėnų, rara sunt cara - retas daiktas vertinges- 
nis. Išties, toks tikėjimas atsirado veikiausiai su pirmaisiais 
žmonėmis. Mano draugė, trijų vaikų motina, be tiesioginio 
darbo, verčiasi ir nekilnojamojo turto prekyba. Jei koks 
galimas pirkėjas vis delsia apsispręsti, kiek palūkėjusi ji pa- 
skambina ir sako: „Vakar šį žemės sklypą apžiūrėjo gydyto- 
jas iš Londono. Labai susidomėjo. O ką jūs nusprendėte?“ 
Jokio gydytojo iš Londono - kartais ji sako „profesorius“ 
arba „bankininkas“ - be abejo, nėra. Bet tai labai paveiku — 
paskatina pirkėją apsispręsti. Kodėl? Todėl, kad mažėja 
pasiūla. Objektyviai vertinant, apsisprendimo tai neturėtų 
pakeisti. Juk žmogui arba tinka prašoma kaina, arba ne — 
„gydytojas iš Londono“ čia buvęs nebuvęs. 

Profesorius Stephenas Worchelis atliko bandymą. Jame 
dalyvavo dvi grupės. Viena grupė gavo visą dėžę sausainių, 
kita — tik du. Rezultatas: tie, kurie gavo tik du sausainius, 
atsiliepė apie jų skonį daug geriau nei gavusieji visą dėžę. 
Bandymas buvo atliktas kelis kartus - rezultatai visuomet 
buvo tokie pat. 

„Prekių kiekis ribotas!“ — skelbia reklama. „Tik šian- 
dien!“ - byloja plakatas, taigi, laiko nedaug. Galerijų sa- 
vininkai žino: geriausia prie paveikslų pridėlioti raudonų 
taškų — ir visi manys „kiek daug jau nupirkta“. Mes kolek- 
cionuojame pašto ženklus, monetas, senienas, nors iš jų jo- 
kios naudos. Joks paštas nepriimtų senų pašto ženklų, jokia 
parduotuvė - talerių, kreicerių arba helerių, o ir senienos 
niekam nebereikalingos. Na ir kas, svarbiausia, kad tai re- 
tenybė. 

Studentai buvo paprašyti įvertinti dešimt plakatų - 
sudaryti jų sąrašą pradedant nuo gražiausio. Paskui išsi- 
rinkę galės pasiimti vieną iš jų. Po penkių minučių stu- 
dentams buvo pranešta, kad trečiasis pagal grožį plakatas 
jau atiduotas. Tada jie ir vėl buvo paprašyti įvertinti visus 
dešimt plakatų. Atiduotasis plakatas sąraše atsidūrė pir- 
mas. Mokslas šį fenomeną vadina reaktansu: kai panaiki- 
nama kokia nors mūsų teisė, mes kaipmat reaguojame — 
tai, kas mums nebepriklauso, įvertiname kaip patrau- 
kliausią dalyką. Savotiškas protestas. Psichologai šį reiš- 
kinį vadina Romeo ir Džuljetos efektu: tokią stiprią meilę 
Shakespeare'o tragedijos personažai išgyveno todėl, kad 
mylėti jiems buvo draudžiama. Nors draudimus ne visada 
lydi romantika. JAV moksleivių vakarėliuose kone svar- 
biausias dalykas yra nusigerti - mat įstatymas draudžia 
vartoti svaigalus jaunesniems nei dvidešimt vienų metų 
žmonėms. 

Išvada. Susidūrę su kokiu retu daiktu ar reiškiniu, mes 
prarandame blaivų protą. Vertinkite daiktus tik pagal kai- 
ną ir pagal tai, ar jie jums reikalingi. Visa kita - retenybė 
yra šis daiktas ar ne, nori jo „gydytojas iš Londono“ ar 
ne - nesvarbu. 


BAZINĖS PALUKANŲ 
NORMOS NEPAISYMAS 


Jei Vajominge išgirsti 
kaukšint kanopas ir prieš akis 
tau šmėkšteli juodos baltos drūžės... 


Markas -— tai liesas vyras su akiniais. Jis mėgsta Mozartą. 
Kas yra Markas: A) sunkvežimio vairuotojas ar B) Erank- 
furte dirbantis literatūros profesorius? Daugelis mano - B. 
Jie klysta. Vokietijoje sunkvežimio vairuotojų yra 10 000 
kartų daugiau nei Frankfurte literatūros profesorių. Tai- 
gi įtikimiau yra tai, kad Markas, nors ir mėgsta Mozartą, 
yra sunkvežimio vairuotojas. Kodėl nusprendėte, kad jis 
profesorius? Perskaitę apibūdinimą, nė nesvarstydami 
numojote ranka į statistiką. Mokslas šią mąstymo klaidą 
vadina bazinės palūkanų normos nepaisymu. Dar tiksliau 
būtų ją pavadinti pagrindinių dalykų neteisingų nustaty- 
mu. Bazinės palūkanų normos nepaisymas - tai dažniausiai 
pasitaikanti mąstymo klaida. Ji būdinga kone visiems žur- 
nalistams, ekonomistams ir politikams. 

Kitas pavyzdys. Per muštynes peiliu mirtinai sužalo- 
tas jaunuolis. Kas jį sužalojo: A) nelegaliai įvežantis ko- 

vos peilius ir jais prekiaujantis bosnis ar B) viduriniam 
visuomenės sluoksniui priklausantis vokietis? Dabar jau 
žinote, kokiais argumentais vadovautis - įtikimesnis yra 
B variantas, nes vokiečių vaikinų Vokietijoje yra kur kas 
daugiau nei peiliais prekiaujančių bosnių. 

Bazinės palūkanų normos nepaisymas labai svarbu me- 
dicinoje. Tarkim, migreną gali sukelti ir virusinė infekci- 
ja, ir smegenų auglys. Virusinė infekcija pasitaiko gerokai 
dažniau (didelė bazinė palūkanų norma) nei smegenų aug- 
lys. Tad gydytojo pradinė išvada dažniausiai būna tokia: 
migrena veikiausiai dėl virusinės infekcijos - ne dėl auglio. 
Išmintingas sprendimas. Studijų metu būsimieji gydyto- 
jai ilgai ir kruopščiai mokomi atsikratyti bazinės palūkanų 
normos nepaisymo. JAV kiekvienam ką tik baigusiam studi- 
jas gydytojui tiesiog kalte įkalamas toks teiginys: „Jei Vajo- 
minge išgirsti kaukšint kanopas ir prieš akis tau šmėkšteli 
juodos baltos drūžės, veikiausiai tai vis tiek yra ne kas kita, 
kaip arklys.“ Taigi, užuot diagnozavę retas ligas, pirmiausia 
patikrinkite svarbiausius požymius. Deja, bazinės palūka- 
nų normos praktikumai rengiami tik gydytojams - jokios 
kitos profesijos atstovai tokios patirties neįgyja. 

Kartkartėmis panagrinėju ambicingus jaunųjų vers- 
lininkų verslo planus. Ne vieno iš jų siūlomi produktai, 
idėjos, o ir pati asmenybė kelia pasigėrėjimą. Dažnai pa- 
gaunu save galvojant: panašu į antrą „Google“! Bet, įverti- 
nęs jų bazinę palūkanų normą, kaipmat atsitokiu. Tikimy- 
bė, kad nauja įmonė išgyvens penkerius metus, tesudaro 
20 proc. Ar didelė tikimybė, kad ilgainiui ji taps pasauliniu 


Bazinės palūkanų normos nepaisymas 


koncernu? Beveik jokios. Warrenas Buffettas kartą išsita- 
rė, kodėl neinvestuoja į biotechnologijos įmones: „Kiek 
tarp jų yra tokių, kurių apyvarta didesnė nei šimtas mi- 
lijonų? To jos neįstengia pasiekti... Dažniausiai įstringa 
pusiaukelėje.“ Jis labai aiškiai suvokia bazinę palūkanų 
normą. 

Tarkim, restorane jums pasiūlo paragauti vyno ir spėti, 
kurioje šalyje jis pagamintas. Butelio etiketę dengia ser- 
vetėlė. Jūs, kaip ir aš, ne kažin ką teišmanote apie vyną, 
tad intuityviai stveriatės bazinės palūkanų normos. Iš pa- 
tirties žinote, kad apie tris ketvirtadalius šiame restorane 
siūlomų vyno rūšių vežama iš Prancūzijos. Tad apdairiai 
sakote, kad vynas prancūziškas — net jei manote, jog šis 
vynas galėtų būti ir iš Čilės arba Kalifornijos. 

Kartais tenka skaityti paskaitas verslo ekonomikos 
studentams. Jauni žmonės, paklausti, kaip įsivaizduoja 
savo karjerą, ką tikisi pasieksią, dažniausiai atsako, kad 
viliasi per palyginti trumpą laiką tapti pasaulinės įmonės 
valdybos nariais. Mano laikais, ne išimtis ir aš pats, lygiai 
taip pat samprotauta. Nieko gera iš to neišėjo. Mėginu 
studentams kuo nuodugniau paaiškinti, kas yra bazinė 
palūkanų norma: „Tikimybė, kad šios mokyklos absol- 
ventas gali tapti koncerno valdybos nariu, yra mažesnė 
nei 1 proc. Kad ir kokie išsimokslinę ir stropūs būtumėte, 
didžiausia tikimybė, kad įstrigsite vadybos lygmenyje.“ Į 
mane susminga gausybė išplėstų akių, o aš įsivaizduoju 
padedantis jiems įveikti ateityje laukiančią vidutinio am- 
žiaus krizę. 

Kodėl likimas mums 
neleidžia atsiteisti 


1913-ųjų vasarą Monte Karlo kazino nutiko neįtikėtinas 
dalykas. Apie ruletę susispietė žmonės. Jie negalėjo pati- 
kėti savo akimis — rutuliukas net dvidešimt kartų paeiliui 
sustojo juodoje padaloje. Lošėjai, nusprendę, kad dabar 
jau turėtų išmušti jų valanda, statė ant raudonos. Bet ru- 
tuliukas ir vėl sustojo ant juodos. Suėjo dar daugiau žmo- 
nių ir dėjo pinigus ant raudonos. Juk negali visą laiką būti 
juoda! Vis tiek - juoda. Vėl, dar kartą. Taip dvidešimt šešis 
kartus. Galiausiai dvidešimt septintąjį sustojo ant raudo- 
nos. Bet lošėjų milijonai jau buvo išsekę - bankrotas. 
Didmiesčio moksleivių intelekto koeficiento vidurkis 
yra 100. Vienam tyrimui buvo pasikviesta be atrankos 
penkiasdešimt moksleivių. Pirmo apklausto vaiko IO 
buvo 150. Koks bus testuojamųjų IO vidurkis? Dauguma 
mano - 100. To gudročiaus, kuris buvo apklaustas pir- 
miausia, rezultatai, tikitės jūs, galgi kompensuos rezulta- 
tus visiško kvailio, kurio IO yra 50 (arba dviejų mokinių, 
kurių IO yra 75). Ne. Kai tiriamųjų taip mažai, tai beveik 

neįmanoma. Nebent kitų keturiasdešimt devynių mo- 
kinių IO atitiktų šalies vidurkį, taigi kiekvieno iš jų IO 
būtų 100. 49 padauginti iš 100, pridėti 150 - IO vidurkis 
bus 101. 

Monte Karlo istorija ir mokinių intelekto tyrimas 
rodo žmones tikint, kad likimas mums leis atsiteisti. Tai 
lošėjo klaida. Bet nuo mūsų nepriklausančiam vyksmui 
nebūdinga nei pusiausvyra, nei atsvara. Rutulys juk neži- 
no, kiek kartų jis sustojo ant juodos. Vienas mano drau- 
gas prisibraižė lentelių - jose susirašo pirktų loto bilietų 
numerius ir per lošimą iškritusius skaičius. Lošdamas jis 
visada braukia rečiausiai iškrintančius skaičius. Bergž- 
džiai - lošėjo klaida. 

Papasakosiu lošėjo klaidą iliustruojantį pokštą. Vie- 
nas matematikas kaskart, kai tik skrenda lėktuvu, įsineša 
krepšyje bombą. „Tikimybė, kad lėktuve gali būti bom- 
ba, labai nedidelė, - sako jis, - o kad įmanoma įsinešti dvi 
bombas, lygi nuliui!" 

Moneta buvo triskart mesta, triskart iškrito herbas. 
Tarkim, kas nors spiria jus spėti, kas iškris kitą kartą, ir 
lažintis iš 1 000 eurų. Už ką statysite - už herbą ar skai- 
čių? Dauguma žmonių statytų už skaičių. Bet juk gali ir 
vėl iškristi herbas. Vėl lošėjo klaida. 

Moneta buvo penkiasdešimt kartų mesta, penkiasde- 
šimt kartų iškrito herbas. Vėl jus spiria statyti 1 000 eurų. 
Kas dabar - herbas ar skaičius? Dabar jau numanau, šyp- 
sotės jūs, nes skaitėte šį skyrių ir žinote, kad visaip gali 
būti. Bet tai tėra matematiko dėformation professionnelle 

(profesinė deformacija). Sveiku protu vadovaujantis, 
reikėtų statyti už herbą — nes jau turėjote susivokti, kad 
moneta yra paženklinta. 

Prisiminkite skyriuje „Žingsnis pirmyn - žingsnis at- 
gal“ pateiktą pavyzdį: jūsų krašte užfiksuojamas šalčio 
rekordas, bet po kelių dienų oro temperatūra ir vėl kiek 
pakyla. Įsivaizduokite, kad kazino ir yra oras, tad tikimy- 
bė, kad jo temperatūra nukris, yra 50 proc., kad pakils, 
taip pat 50 proc. Bet juk kazino nėra oras. Kompleksinis 
grįžtamasis ryšys apsaugo nuo kraštutinumų. Jei jo nėra, 
kraštutinumai tik dar labiau sustiprėja — turtingieji dar 
labiau lobsta. Akcija, kurios kursas smarkiai pakyla, kurį 
laiką yra paklausi - vien dėl to, kad jos vertė padidėjo. Tai 
savotiška atsiteisimo efekto priešingybė. 

Išvada. Atidžiai įsižiūrėkite: ar tai, kas vyksta, priklau- 
so nuojūsų ar ne. Kazino ir loterijos lošimų vyksmas, teo- 
rinių knygų minties sklaida tikrai nuo jūsų nepriklauso. O 
štai dauguma kasdienio gyvenimo įvykių yra tarpusavyje 
susiję — tai, kas vyksta dabar, iš dalies lemia ir ateities įvy- 
kius. Taigi (išskyrus žingsnis pirmyn - žingsnis atgal atve- 
jus) nesitikėkite, kad likimas leis jums atsiteisti. 


INKARAS 


O laimės ratas susuka 
mums galvas 


Kuriais metais gimė Martynas Liuteris? Dabar neatsime- 
nate, o išmaniojo telefono baterija kaip tik išsikrovė... Ką 
daryti? Veikiausiai žinote, kad 1517 metais Vitenbergo 
bažnyčios šventoriuje Liuteris iškabino savo tezes. Tar- 
kim, tada jam buvo daugiau nei dvidešimt metų — bet 
trisdešimties tikrai neturėjo, nes tokiam poelgiui gali 
ryžtis tik jaunas žmogus. Paskelbęs šias tezes, jis buvo iš- 
kviestas į Romą - apkaltintas erezija ir ekskomunikuotas. 
Paskui išvertė Bibliją, įsitraukė į politiką. Po 1517-ųjų jis 
dar gan netrumpai pagyveno, vadinasi, 1517 metais jam 
galėjo būti ir apie trisdešimt. Taigi, gimė jis veikiausiai 
apie 1487 metus. (Iš tikrųjų - 1483 metais.) Kaipgi pri- 
ėjote prie tokios išvados? Turėjote inkarą - 1517 metai. 
Įsistvėrę jo laikėtės ir vadovaudamiesi tuo, ką žinote, ban- 
dėte viską surikiuoti. 

Norėdami ką nors išsiaiškinti — Reino ilgį, Rusijos gy- 
ventojų tankumą, kiek Prancūzijoje atominių jėgainių - vi- 
suomet stveriamės inkaro. Pradedame nuo to, ką žinome, ir 

pamažu vis einame prie mums nežinomų dalykų. Kaipgi 
kitaip galėtume išsiaiškinti? Iš oro gaudyti? Būtų nepro- 
tinga. 

Bet per kvailumą inkarą kartais metame ne ten, kur 
reikia. Pavyzdžiui, profesorius pastatė ant stalo vyno bu- 
telį ir paskaitos dalyvių paprašė popieriaus lape parašyti 
savo socialinio draudimo numerių paskutinius du skait- 
menis ir pagalvoti, ar pirktų už tiek (kiek ką tik užrašė) 
eurų šį vyno butelį. Paskui vynas būsiąs parduotas iš 
varžytinių. Žmonės, kurių socialinio draudimo nume- 
riai baigėsi dideliais skaitmenimis, pasiūlė kone dukart 
didesnę vyno kainą nei tie, kurių numeriai baigėsi mažais 
skaitmenimis. Šiuo atveju inkaru tapo socialinio draudi- 
mo numeris - nesąmoningai ir, deja, nepagrįstai. 

Psichologas Amosas Tversky atliko bandymą su laimės 
ratu. Pirmiausia paprašė dalyvių pasukti šį ratą. Paskui pa- 
klausė, kiek valstybių priklauso Jungtinių Tautų Organi- 
zacijai. Tie žmonės, kuriems pasukus laimės ratą rodyklė 
sustojo ties dideliu skaitmeniu, minėjo didesnį valstybių 
skaičių nei tie, kurių „laimė“ siekė mažesnį skaitmenį. 

Mokslininkai Russo ir Shoemakeris paklausė studen- 
tų, kuriais metais hunų vadas Atila patyrė triuškinamą 
pralaimėjimą Europoje. Kaip ir atliekant bandymą su so- 
cialinio draudimo numeriais, „buvo nuleistas“ inkaras — 
šį kartą tai buvo studentų telefonų numerių paskutiniai 
skaitmenys. Rezultatas buvo toks pat: tie, kurių telefono 
numerio paskutiniai skaitmenys buvo didesni, minėjo vė- 
lesnius metus. (Jei jums įdomu - tai įvyko 451 metais.) 


Inkaras 


Dar vienas bandymas. Studentams ir nekilnojamojo 
turto prekybos agentams buvo aprodytas namas, paskui 
paprašyta jį įkainoti. Kiekvienam iš jų buvo paminėta 
tam tikra namo kaina. Kaip ir tikėtasi, studentai, tai yra 
neprofesionalai, įsikibo inkaro. Kuo didesnė buvo ta kai- 
na, tuo brangiau jie įkainojo namą. O kaipgi prekybos 
nekilnojamuoju turtu agentai? Ar jų sprendimai buvo 
savarankiškesni? Ne. Ir jie tarsi masalo įsikibo numesto 
inkaro. Kuo sunkiau nustatyti objekto - namo, įmonės, 
meno kūrinio - vertę, tuo labiau žmonės, taip pat ir pro- 
fesionalai, linkę įsistverti inkaro. 

Numetamas inkaras — ir mes visi ligi vieno įsikimba- 
me į jį. Tyrimai parodė: jei dėstytojas žino ankstesnius 
studento pažymius, naująjį jo darbą vertina atsižvelgda- 
mas į juos. Ankstesni rezultatai yra inkaras. Ant produktų 
žymima „siūloma pardavimo kaina“ taip pat ne kas kita, 
tik inkaras. Pardavėjai puikiai žino: pirmiausia reikia nu- 
leisti inkarą - dargi gerokai prieš pradedant siūlyti. 

Jaunystėje dirbau konsultavimo įmonėje. Tuometis 
mano viršininkas puikiai nusimanė apie inkarus. Per pir- 
mąjį susitikimą su klientu jis nuleisdavo inkarą - kone 
nusikalstamai išpūsdavo siūlomo produkto vertę: „Nesi- 
stebėkite, mielas pone, tokiomis sutarties sąlygomis. Pa- 
našų projektą mes sukūrėme vienam iš jūsų konkurentų. 
Tai jam kainavo penkis milijonus eurų.“ Inkaras nuleistas. 
Derybos dėl kainos pradedamos nuo penkių milijonų. 


INDUKCIJA 


Kaip išvilioti milijonus 


Ūkininkas augina žąsį. Iš pradžių baugštus paukštis neri- 
mauja, vis svarsto: „Kodėl žmonės mane peni? Kažkas čia 
negerai: Praėjo savaitė, kita, o ūkininkas vis ateina ir pa- 
beria kasdien grūdų. Abejonės vis slopsta. Po kelių mėne- 
sių žąsis jau nėmaž nedvejoja - „žmonės man nepaprastai 
geri!“ Ši nuostata kaskart vis tvirtėja. Žąsis galutinai įtiki 
ūkininko gerumu. Tad nė nusistebėti nesuspėja, kai prieš 
pat Kalėdas vyras prieina prie aptvaro, pastveria ją - ir pa- 
pjauna. Per indukcinį mąstymą ta Kalėdų žąsis ir pražu- 
vo. Venkite indukcijos - pateikęs šį pasakojimą apie žąsį, 
XVIII a. perspėjo Davidas Hume'as. Bet ne tik žąsis - visi 
mes linkę iš pavienių nutikimų daryti apibendrinamąsias 
išvadas. Tai nesaugu. 

Investuotojas nusipirko akciją X. Jos kursas kilo kaip 
ant mielių. Iš pradžių žmogus vertino skeptiškai. „Muilo 
burbulas, ne kitaip“, - manė. Praėjo keli mėnesiai, šių ak- 
cijų kursas vis nekito, tad investuotojas liovėsi abejoti. „Jų 
kursas nekris“ — nusprendė jis ir kasdien vis labiau tuo 


įtikėjo. Po pusės metų jis investavo visą savo gerą į šias 


Indukcija 


akcijas. Dabar jam gresia bankrotas. Vis per tą indukciją! 
Dabar teks ilgai gailėtis. 

Bet iš indukcinio mąstymo ir naudos įmanoma išpešti. 
Pateiksiu pavyzdį, kaip iš žmonių išvilioti pinigus. Elekt- 
roniniu paštu išsiuntinėkite 100 000 biržos prognozių. 
Pusei adresatų parašykite, kad kitą mėnesį akcijų kursas 
kils, kitai pusei - kad kris. Tarkim, kitą mėnesį akcijų kai- 
nų indeksas sumažėja. Vėl išsiuntinėkite laiškus — šįkart 
tik tiems 50 000 žmonių, kuriems siuntėte kaip tik tokią 
prognozę (kad kursas kris). Tuos 50 000 žmonių vėlgi pa- 
dalykite perpus. Vienai pusei parašykite, kad kitą mėnesį 
kursas kils, kitai - kad kris. Po dešimties mėnesių liks tik 
100 tokių žmonių, kuriems patardamas nė sykio nesukly- 
dote. Šiems žmonėms jūs tapsite kone didvyriu. Jie įtikės, 
neva esate aiškiaregis ir gebate tiksliai numatyti ateitį. Kai 
kas iš jų nuspręs patikėti jums savo gerą. Išviliojęs iš jų 
pinigus, galėsite sau skristi į Braziliją. 

Ne tik kiti mus klaidina —- mes ir patys linkę save ap- 
gaudinėti. Tas, kas retai serga, manosi esąs nemirtingas. 
Jei įmonės pelnas kelis ketvirčius paeiliui vis didėja, jos 
vadovas įtiki niekada neklystąs, jo bendradarbiai ir akci- 
ninkai irgi tuo patiki. 

Turėjau draugą - šuolininką nuo aukštų objektų. Jis 
šokinėdavo nuo uolų, televizijos bokštų ir kitų pastatų. 
Parašiutą išskleisdavo kone paskutinę akimirką. Kartą pa- 
klausiau, ar nebijo taip rizikuoti. Jis atsakė: „Esu atlikęs 
daugiau nei tūkstantį šuolių — nė karto nieko baisaus ne- 
nutiko.“ Po dviejų mėnesių jis žuvo Pietų Afrikoje, šokda- 

mas nuo labai pavojingos uolos. Vieno vienutėlio šuolio 
pakako - ir tūkstantį kartų patvirtinta teorija nuėjo šuniui 
ant uodegos. 

Indukcinis mąstymas gali būti pražūtingas. Kita vertus, 
be jo neišsiversi. Mes kliaujamės aerodinamikos dėsniais — 
tuo, kad jie veiks ir tada, kai mes patys skrisime lėktuvu. 
Viliamės, kad gatvėje mūsų nesužalos mirtinai. Kad mūsų 
širdis ir rytoj tebeplaks. Kitaip neįstengtume išgyventi. 
Indukcija reikalinga, bet derėtų neužmiršti, kad viskas yra 
laikina, nieko nėra amžina. Kaip sakė Benjaminas Frankli- 
nas: „Nieko nėra tikra — tik mirtis ir mokesčiai“ 

Indukcija gali būti ir patraukli: „Žmonija nuolat įveik- 
davo iššūkius, tad susidorosime su jais ir ateityje: Skam- 
ba gražiai, bet juk nepagalvojame: tai gali pasakyti tik tas, 
kam lig šiol pavyko išgyventi. Manyti, jei egzistuojame 
dabar, vadinasi, egzistuosime ir ateityje, yra didelė mąs- 
tymo klaida. Galbūt net didžiausia. 


BODĖJIMASIS 
PRARADIMAIS 


Kodėl susiraukę veidai 
labiau krinta į akis nei 
besišypsantys 


Įvertinkite (10 balų sistema), kaip šiandien jaučiatės. At- 
sakykite į du klausimus. Pirmas: kas turėtų atsitikti, kad 
jūsų savijauta taip pagerėtų, kad vertintumėte ją 10 balų? 
Galbūt reikėtų paatostogauti — seniai apie tai svajojote — 
Žydrajame Krante? Pasistūmėti karjeros laiptais? Antras: 
kas turėtų jus ištikti, kad savijauta visiškai subjurtų - pa- 
ralyžius, Alzheimeris, vėžys, depresija, karas, badas, kan- 
kinimai, finansinis bankrotas, grėsmė prarasti gerą vardą, 
geriausio draugo netektis, jūsų vaikų pagrobimas, apaki- 
mas, mirtis? Jūsų manymu, neigiamų dalykų pasaulyje yra 
daugiau negu teigiamų, blogio daugiau negu gėrio. Taip 
yra nuo neatmenamų laikų - pirmykštis žmogus patyrė tai 
savo kailiu. Neapdairiai pasielgei - pražuvai. Iš „gyvenimo 
žaidimo“ galėjai iškristi bet kurią akimirką — apsižioplinęs 
per medžioklę, pasitempęs sausgysles, atstumtas grupės. 
Neapdairūs arba pernelyg rizikuojantys žmonės mirdavo 

nė nespėję perduoti savo genų. Išliko tik apdairūs. Mes — 
tų apdairiųjų palikuonys. 

Nieko keista, kad dėl praradimų graužiamės gerokai 
labiau, nei džiaugiamės dėl pasiekimų. Praradęs 100 eurų 
jūs nuliūstumėte daug labiau, nei nudžiugtumėte, jei aš 
jums padovanočiau 100 eurų. Tyrimai parodė: praradi- 
mas emociškai žmogų paveikia dukart stipriau nei tokios 
pat vertės laimėjimas. Mokslas tai vadina bodėjimusi pra- 
radimais. 

Jei norite ką nors įtikinti, stenkitės pabrėžti ne galimą 
laimėjimą, o tai, kad tinkamai elgiantis galima išvengti pra- 
radimo. Pateiksiu pavyzdį. Vyksta krūties vėžio ankstyvos 
diagnostikos kampanija. Išplatinami dvejopi lankstinukai. 
Lankstinuke A rašoma: „Kasmet profilaktiškai išsitirkite 
krūtis. Šitaip bus anksti diagnozuotas krūties vėžys ir laiku 
pašalintas auglys.“ Lankstinukas B teigia: „Kasmet išsitir- 
kite krūtis, kitaip bus suvėlinta laiku diagnozuoti ir paša- 
linti krūties auglį“ Ir vienuose, ir kituose lankstinukuose 
pateikiamas telefono numeris pasiteirauti. Gavusios B 
lankstinuką moterys skambino daug dažniau. 

Baimė ką nors prarasti teikia daugiau motyvacijos 
nei suvokimas, kad gali tai laimėti arba įgyti. Tarkim, jūs 
prekiaujate šiltinamosiomis medžiagomis. Užuot sakęs 
klientams, kiek pinigų jie sutaupytų tinkamai apšiltinę 
būstą, verčiau priminkite, kiek pinigų jie praranda to ne- 
padarę. Pamatysite - norinčiųjų apsišiltinti būstą kaipmat 
padaugės. Net ir tuomet, jei ir viena, ir kita įkainotumėte 


po lygiai. 


Bodėjimasis praradimais 


Tas pats ir biržoje. Investuotojai vengia nuostolių — 
jie linkę verčiau palūkėti, vildamiesi, kad jų akcijų kursas 
ims kilti. Nes tai, kas dar neįvyko, kas neapčiuopiama, juk 
nėra praradimas. Tad jie vis delsia - net ir tada, kai iš tų 
akcijų nieko gera nebegali laukti, netgi priešingai - labai 
tikėtina, kad jų kursas kris. Kartą teko turėti reikalų su 
vienu multimilijonieriumi, kuris baisiai sunerimo dėl to, 
kad pametė 100 eurų banknotą! Priminiau jam, kad jo ak- 
cijų paketo vertė kas sekundę vis kinta — tai padidėja, tai 
sumažėja mažiausiai 100 eurų. 

Žmonės (ypač tada, kai patiems, nepasitarus su kitais, 
tenka prisiimti atsakomybę) labai bijo rizikos. Jie mano: 
kam rizikuoti - juk geriausiu atveju gautų nedidelę pre- 
miją, o jei nepavyktų, ir su darbu gali tekti atsisveikinti. 
Beveik visose įmonėse, beveik visais atvejais baimė ne- 
tekti darbo yra gerokai didesnė nei tikėtini laimėjimai. Jei 
esate įmonės vadovas, jums veikiausiai ne kartą teko ap- 
gailestauti dėl bendradarbių negebėjimo rizikuoti. Dabar, 
manau, jums aišku, kodėl jie vengia tai daryti. Dėl bodėji- 
mosi praradimais. 

Mes negalime to pakeisti - pikta stipriau veikia nei 
gera. Emocingiau mes reaguojame į neigiamus, 0 ne į tei- 
giamus dalykus. Gatvėje į akis mums pirmiausia krinta 
pikta, o ne bičiuliška veido išraiška. Blogas poelgis ilgiau 
įstringa atmintyje nei geras. Be abejo, jei tai ne mūsų pa- 
čių poelgis. 

Kodėl būryje aptingstame 


1913 metais prancūzų inžinierius Maximillianas Ringel- 
mannas tyrė arklio galią. Jis nustatė: dviejų į karietą įkin- 
kytų arklių traukos galia nėra dukart didesnė nei vieno 
arklio. Rezultatas buvo netikėtas, tad Ringelmannas nu- 
sprendė ištirti žmogaus traukos galią. Kelios vyrų grupės 
traukė virvę, o jis matavo kiekvieno iš jų traukimo jėgą. 
Du virvę traukiantys vyrai vidutiniškai panaudodavo 
93 proc., trys vyrai - 85 proc., aštuoni - tik 49 proc. vie- 
no žmogaus traukos galios. 

Tokie rezultatai glumina tik psichologus - kitiems tai 
yra savaime suprantamas dalykas. Mokslininkai šį reiš- 
kinį vadina socialiniu dykinėjimu. Jis pasireiškia tada, kai 
vieno žmogaus pastangos nėra akivaizdžios - tada, kai 
svarbu grupės rezultatas. Taip elgiasi irkluotojai. Estafe- 
čių bėgikams tai nebūdinga - šiuo atveju svarbus kiek- 
vieno bėgančiojo rezultatas. Socialinį dykinėjimą lemia 
racionalus mąstymas: kodėl turėčiau įtempti visas jėgas, 
jei ir pusės pakanka, juolab niekas nė nepastebės. Trum- 
pai tariant, socialinis dykinėjimas yra ne kas kita, tik visų 

mūsų mėgstama apgaulė. Taip elgiamės nesąmoningai — 
kaip ir arkliai. 

Jei keli žmonės traukia vieną virvę, asmeninės kiek- 
vieno iš jų pastangos sumenksta — nieko keista. Stebėtis 
reikėtų nebent tuo, kad apskritai nesunyksta gebėjimas 
dirbti. Kodėl gi nepradėjus mušti dinderį? Ogi dėl to, kad 
kiti kaipmat pastebėtų, kad nieko neveikiate. O tada jau 
jus išmestų iš grupės arba tiesiog prarastumėte gerą var- 
dą. Nuo tokios baigties mus apsaugo nepaprastai išlavėjęs 
jautrumas grėsmėms - kaipmat susivokiame, kad jau lai- 
kas liautis, kitaip kiti pastebės mus tinginiaujant. 

Socialinis dykinėjimas pasireiškia ne tik fiziniu lygme- 
niu. Proto tingumo taip pat neišvengiame — per posė- 
džius, tarkim. Kuo didesnė grupė, tuo menkiau mes da- 
lyvaujame jos veikloje. Be to, didelėse grupėse tingumas 
stiprėja tik iki tam tikros ribos, paskui tai virsta nuolatine, 
nekintančia būsena. Kai didžiausias tingumas jau būna 
pasiektas, nebesvarbu, kiek žmonių sudaro grupę - dvi- 
dešimt ar šimtas. 

Tolyn - geryn. Bet iš kurgi kilo įsitikinimas, jog gru- 
pės dirba geriau nei pavieniai žmonės? Veikiausiai iš Ja- 
ponijos. Prieš trisdešimt metų japonai užtvindė pasaulio 
rinką savo prekėmis. Verslininkai, susidūrę su tokiu pra- 
monės stebuklu, galiausiai išsiaiškino: Japonijos fabri- 
kuose dirbama grupėmis. Tada pabandė perimti japonų 
darbo modelį - vieniems pavyko, kitiems ne. Japonų dar- 
bo principus (mano protu, socialinis dykinėjimas ten var- 
gu bau gali pasireikšti) kitaip mąstantiems amerikiečiams 

ir europiečiams taip visuotinai įgyvendinti nepavyko. Pas 
mus darbas sklandžiai vyksta tik tokiose grupėse, kurias 
sudaro įvairių profesijų, įvairios specializacijos žmonės. 
Šitaip padidėja darbo našumas. Natūralu — išmanančių 
savo darbą žmonių grupės pasiekia daugiau. 

Socialinis dykinėjimas paveikia gana savotiškai. Gru- 
pėmis mes laikomės ne vien dėl asmeninių pasiekimų, 
bet ir vengdami atsakomybės. Yra dalykų, dėl kurių nie- 
kas nenorėtų prisiimti kaltės. Tai akivaizdžiai paliudijo 
Niurnbergo procesas. Panašių, nors ne tokių skausmingų 
pavyzdžių matome valdybos posėdžiuose, vadybininkų 
pasitarimuose. Juose nuolatos dangstomasi grupės nuta- 
rimais. Tai vadinama atsakomybės išskaidymu. 

Dėl tos pačios priežasties grupės linkusios labiau rizi- 
kuoti, prisiimti daugiau atsakomybės nei pavieniai asme- 
nys. Tai vadinama rizikos perkėlimu. Grupėse po diskusijų 
priimami daug rizikingesni sprendimai nei tie, kuriuos pri- 
imtų vienas žmogus. „Jei nepavyktų - ne aš vienas būsiu 
kaltas.“ Rizikos perkėlimas gali paskatinti labai grėsmingus 
padarinius. Ypač tada, kai kalbama apie milijardus - koor- 
dinuojant įmonių strategiją, ligonių kasų veiklą. Taip pat ir 
kariuomenėje, kai grupė, tarkim, sprendžia, ar panaudoti 
atominį ginklą. 

Išvada. Grupėse žmonės elgiasi kitaip nei pavieniui 
(kitaip nebūtų grupių). Grupėje kiekvienas žmogus pa- 
tiria tam tikrų nuostolių, bet juos sušvelnina tai, kad čia 
išryškėja ir asmeniniai jo pasiekimai. Tegyvuoja nuopel- 
nokratija, tegyvuoja pasiekimų visuomenė! 


EKSPONENTINIS 
AUGIMAS 


Kodėl neįstengiame suvokti, 
kas nutinka sulanksčius 
popieriaus lapą 


Perlenkite popieriaus lapą perpus, tada dar perpus, dar, 
dar kartą. Kokio storio jis bus, jei perlenksite 50 kartų? 
Užrašykite spėjamą skaičių, tik paskui skaitykite toliau. 

Antra užduotis. Pasirinkite vieną iš dviejų variantų: 
A) 30 dienų paeiliui aš jums siųsiu kasdien po 1 000 eurų; 
B) 30 dienų paeiliui siųsiu jums pinigus: pirmą dieną — 
vieną centą, antrą dieną — du centus, trečią — keturis, 
ketvirtą - aštuonis ir t. t. Ilgai nesvarstydami sakykite, ką 
rinktumėtės — A ar B? 

Ar pasirengę tęsti? Puiku. Tarkim, popieriaus lapo sto- 
ris yra dešimtadalis milimetro, vadinasi, 50 kartų perlen- 
kus, iš viso susidarytų 100 milijonų kilometrų. Maždaug 
toks yra atstumas tarp Žemės ir Saulės - tai galima suskai- 
čiuoti net pačiu paprasčiausiu skaičiuotuvu. Atsakant į 
antrą klausimą vertėtų pasirinkti B variantą — net tuomet, 
jei A jums atrodo patrauklesnis. Jei pasirinktumėte A, 

per 30 dienų gautumėte 30 000 eurų, jei B - daugiau nei 
dešimt milijonų. 

Linijinį augimą perprantame dažniausiai intuityviai. 
O štai apie eksponentinį (arba proporcinį) augimą neturi- 
me jokios nuovokos. Kodėl? Todėl, kad evoliucija mūsų 
tam neparengė. Mūsų protėvių patirtis sietina pirmiausia 
su linijiniu augimu. Tas, kas dukart ilgiau uogaudavo, ir 
uogų dukart daugiau parsinešdavo. Kas sumedžiodavo ne 
vieną, o du mamutus, tas ir maisto turėdavo dukart ilgiau. 
Akmens amžiuje žmonės vargu ar galėjo susidurti su eks- 
ponentiniu augimu. Dabar yra kitaip. 

Politikas sako: „Eismo įvykių kasmet padaugėja 7 proc.“ 
Būkime nuoširdūs - keblu suvokti. Atlikime tokį triuką: 
apskaičiuokime, per kiek laiko eismo įvykių atsitiks du- 
kart daugiau. 70 padalykime iš 7 (tiek procentų padaugė- 
ja eismo įvykių) - 70 : 7 = 10 metų. Taigi, politikas sako: 
„Eismo įvykių skaičius kas dešimt metų padidėja dukart: 
Labai grėsminga. 

Kitas pavyzdys. „Prekė pabrango 5 proc: Sužinojęs tai, 
žmogus pamanys: „Ne taip blogai, kas tie 5 proc. Apskai- 
čiuokime, per kiek laiko ji pabrangs dvigubai - 70: 5 = 14 
metų. Per keturiolika metų euras nuvertės perpus - siau- 
bas, juolab jei taupote atidėdami pinigų į sąskaitą. 

Tarkim, esate žurnalistas ir gavote statistikos duome- 
nis, kad registruotų šunų jūsų mieste kasmet padaugėja 
10 proc. Kaip pavadinsite straipsnį? Juk neskelbsite: „Šu- 
nų padaugėjo 10 proc“ Pavadinsite taip: „Šunų pagausė- 
jo: per septynerius metus - dukart daugiau kiemsargių!“ 

Tai, ko daugėja procentiškai, niekada nedaugėja nuo- 
latos. Daugelis politikų, ekonomistų ir žurnalistų tai už- 
miršta. Bet kuris eksponentinis augimas kada nors baigiasi — 
garantuoju. Žarnyne besiveisianti bakterija escherichia coli 
dalijasi kas dvidešimt minučių. Per kelias dienas šios bak- 
terijos galėtų apnikti viso pasaulio gyventojus. Bet, kad 
plistų, joms reikia daugiau deguonies ir cukraus, negu gau- 
na, - stingant šių medžiagų bakterijų populiacija nyksta. 

Kad mūsų protui sunku susidoroti su proporciniu au- 
gimu, jau senovės persai žinojo. Pateiksiu tų laikų pasa- 
ką. Kartą gyveno išmintingas dvariškis. Valdovui jis pa- 
dovanojo šachmatų lentą. Valdovas jo ir klausia: „Sakyk, 
ko norėtum už tokią dovaną?“ - „Didelio atlygio man 
nereikia, garbusis Viešpatie. Norėčiau, kad pridėtumėte 
man šachmatų lentą ryžių. Į pirmą laukelį padėkite vieną 
ryžio grūdą, o paskui į kiekvieną laukelį vis dėkite dukart 
daugiau grūdų nei į ankstesnį: du grūdus į antrą laukelį, 
keturis - į trečią ir taip toliau.“ Valdovas tik nusistebėjo: 
„Garbė tau, mielas dvariški, kad tokį kuklų norą teturi.“ 
Kiek ryžių grūdelių reikėjo sudėti? Valdovas tikėjosi — ir 
maišelio pakaks. O iš tiesų jam neužtektų ir visų žemėje 
augančių ryžių. 

Išvada. Kai susidursite su proporciniu augimu, nesi- 
kliaukite intuicija. Šiuokart ji nepadės - patikėkite. Dabar 
jums labai praverstų skaičiuotuvas arba, jei proporcinis 
augimas nėra didelis, triukas skaičiuojant, per kiek laiko 
augimas dukart padidės. 

PRAKEIKSMAS 


Kiek mokėtumėte 
už eurą? 


Teksasas, XX a. šeštasis dešimtmetis. Iš varžytinių par- 
duodamas žemės sklypas. Dalyvauja dešimt naftos vers- 
lovių. Kiekviena iš jų jau apsiskaičiavo, kiek parduodama- 
me sklype galėtų išgauti naftos. Varžytinės pradedamos 
nuo 10 milijonų dolerių, baigiamos 100 milijonų dolerių. 
Kuo labiau kyla kaina, tuo daugiau įmonių pasitraukia iš 
varžytinių. Laimi tas, kas daugiausia pasiūlo. Daugiau siū- 
lymų nėra. Pergalė. Pokši šampano kamščiai. 

Nugalėtojo prakeiksmas byloja: dažnas aukciono lai- 
mėtojas iš tiesų yra pralaimėtojas. Pramonės analitikai 
konstatuoja, kad įmonės, nuolatos laiminčios žemės 
sklypų, kuriuose yra naftos, aukcionuose, dažniausiai per 
brangiai sumoka ir po kelerių metų bankrutuoja. Tai pa- 
našu į tiesą. Jei kaina kinta nuo 10 iki 100 milijonų, vadi- 
nasi, tikroji vertė yra apie vidurį. Didžiausia aukcionuose 
siūloma kaina dažniausiai yra per didelė - gal tik išskyrus 
tuos atvejus, kai besivaržantieji žino objekto tikrąją vertę. 

Bet tąkart Teksase buvo kitaip. Naftos verslovių vadybi- 
ninkams ši šventė buvo ne kas kita, kaip Pyro pergalė. 

Kur dabar yra tos nafta trykštančios žemės? Visur. 
Pradedant „eBay, „Groupon“ svetainėmis, baigiant 
„Google AdWords“ - visur vyksta aukcionai. Yra ir to- 
kių aukcionų, kuriuose parduodama teisė naudoti radijo 
dažnius, ir taip žlugdomos telekomunikacijos įmonės. 
Oro uostai aukcionų sąlygomis nuomoja prekybinius 
plotus. Ir jei „Aldi, nutarusi pradėti prekiauti nauju skal- 
bikliu, gautų komercinių pasiūlymų iš penkių tiekėjų, 
tai būtų ne kas kita, kaip aukcionas - lydimas nugalėtojo 
prakeiksmo. 

Aukcionai tapo kasdienybe. Internete dabar galima 
rasti ir amatininkų skelbimų. Nusprendžiau kiek pasire- 
montuoti butą - persidažyti sienas. Užuot skambinęs pir- 
mam pasitaikiusiam Liucernos dažytojui, paskelbiau savo 
siūlymą internete. Čia siūlydami savo paslaugas varžėsi 
trisdešimt Vokietijos ir Šveicarijos dažytojų. Patraukliau- 
sias pasiūlymas buvo taip menkai įkainotas, kad iš atjau- 
tos tam Žmogui nusprendžiau nė neskambinti — kitaip 
užtraukčiau bėdžiui nugalėtojo prakeiksmą. 

Prekyba biržoje taip pat yra aukcionas, kuriame moka- 
ma pernelyg daug. Kai vienos įmonės perka kitas - vadi- 
namasis įmonių susijungimas arba įsigijimas, - dažniau- 
siai ištinka ne kas kita, kaip nugalėtojo prakeiksmas. Dau- 
giau nei pusė perkamų įmonių visiškai nuvertinamos — 
tai reiškia, kad toks sandoris nė per nago juodymą neat- 


sipirks. 

Kodėl užsitraukiame nugalėtojo prakeiksmą? Kartais 
dėl to, kad parduodamo turto tikroji vertė nėra žinoma. 
Kuo daugiau norinčiųjų pirkti, tuo didesnė tikimybė, 
kad bus sudarytas nepagrįstų lūkesčių teikiantis sando- 
ris. Kartais dėl to, kad norime nurungti konkurentus. 
Mano draugas yra mikrobangų antenų fabriko savinin- 
kas. Jis man pasakojo apie „Apple“ surengtas pragaištin- 
gas varžytines dėl „iPhone“. Visi nori būti „Apple“ „ofi- 
cialiaisiais tiekėjais, bet tie, kurie varžosi iki pat pasku- 
tinio plaktuko dūžio, nieko gera iš to nepeš - tik praras 
pinigus. 

Kiek mokėtumėte už 100 eurų? Įsivaizduokite, kad 
jus ir jūsų konkurentą pakvietė į aukcioną. Žaidimo tai- 
syklės tokios: tam, kas pasiūlys didžiausią kainą, atiteks 
100 eurų; be to - tai svarbu, - visiems varžovams teks 
sumokėti didžiausią šiame aukcione pasiūlytą sumą. 
Iki kokios sumos varžytumėtės? Jūsų manymu, už 100 
eurų banknotą galima mokėti 20, 30 arba 40 eurų. Ir jūsų 
konkurentas taip mano. Verta siūlyti net ir 99 eurus. Bet 
jūsų konkurentas pasiūlo 100 eurų. Jei tai didžiausia auk- 
cione pasiūlyta kaina, iš varžytinių jis išeina nieko ne- 
praradęs ir neįgijęs (100 eurų už 100 eurų). Bet ir jums 
tenka sumokėti 99 eurus (nes toks buvo paskutinis jūsų 
siūlymas) — pasirinkimo nėra. Taigi, jūs siūlote toliau. 
Pasiūlęs 110 eurų, jūs prarasite 10 eurų, bet jūsų konku- 
rentas - net 109 eurus (paskutinis jo siūlymas). Taigi ir 
jis siūlys toliau. Kada liausitės? Kada liausis jūsų konku- 
rentas? Išmėginkite šį žaidimą su draugais. 

Paklausykite Warreno Buffetto patarimo: „Niekada 
nedalyvaukite aukcionuose.“ Nepavyks, nes dirbant tokį 
darbą kaip jūsų, aukcionų išvengti neįmanoma? Tuo- 
met nustatykite didžiausią kainą ir išskaičiuokite iš jos 
20 proc., skirtų nugalėtojo prakeiksmui. Užsirašykite nu- 
matytąją sumą ir tvirtai jos laikykitės. 


ASMENYBEĖS 
SUSVARBINIMAS 


Neklauskite rašytojo, 
ar jo romanas autobiografinis 


Pasklaidęs laikraštį sužinote, kad A įmonės vadovas tu- 
rėjo atsistatydinti blogai pakrypus reikalams. Sporto 
skiltyje perskaitote, kad žaidėjas X arba treneris Y jūsų 
mėgstamiausiai komandai pelnė čempionės laurus. 
„Kiekviena istorija turi savo veidą“ - tokia taisykle vado- 
vaujasi laikraščių redakcijos. Žurnalistai (ir jų straipsnių 
skaitytojai) susvarbina asmenybę. Tai polinkis pasakoti 
apie ką nors pernelyg pabrėžiant tam tikros asmenybės 
įtaką minimiems įvykiams, nuvertinant tai, kas iš tikrųjų 
juos lėmė. 

Dukeo universiteto mokslininkai 1967 metais atliko 
eksperimentą. Vienas oratorius pasakė ugningą kalbą 
apie Fidelį Castro. Eksperimento dalyviai buvo perspėti, 
kad oratoriaus kalba neatitinka jo paties politinių pažiūrų, 
kad jis tik perskaitys jam pateiktą tekstą. Vis dėlto dauge- 
lis klausytojų nusprendė, kad kalba atspindi oratoriaus 
nuostatas. Atsakomybę už kalbą jie suvertė oratoriui, tai 

yra asmenybei, o ne išoriniams veiksniams - juk kalbą jis 
sakė paprašytas profesorių. 

Vertinant negatyvius įvykius ypač susvarbinama asme- 
nybė. „Kaltę“ dėl karo mes suverčiame asmenybėms: Hit- 
leriui - dėl Antrojo pasaulinio, Sarajevo atentato vykdy- 
tojams - dėl Pirmojo. Elgiamės taip, nors ir žinome, kad 
karų, kaip ir finansų rinkos ar klimato kaitos, suprasti ir 
prognozuoti neįmanoma. 

Įmonės veiklą - sėkmingą ar pražūtingą — mes sieja- 
me pirmiausia su įmonės vadovu. Nors puikiai supran- 
tame, kad ekonominę sėkmę kur kas labiau lemia visos 
pramonės būklė ir atskirų jos šakų veikla, o ne iš pažiūros 
tobulas vadovavimas. Įdomu tai, kad vos tik šmėkšteli 
grėsmė sužlugti, kaipmat suskantama keisti įmonės vado- 
vą, o klestinčių įmonių vadovai keičiami itin retai. Ne ką 
racionalesnis sprendimas nei tie, kuriuos futbolo aikštėje 
priima treneris. 

Dažnai lankausi koncertuose. Kaip ir kiti Liucernos 
gyventojai, esu išlepintas puikios klasikinės muzikos. Per 
pertrauką nieko kita nė neišgirsi — vis dirigentai ar solistai 
minimi. Apie atliekamus kūrinius nė neužsimenama - na, 
nebent per premjerą. Bet juk tikroji muzikos vertė yra ne 
kas kita, o kompozicija, tam tikrų dermių seka, būdinga 
tik šiam kūriniui. Dvi partitūros skiriasi viena nuo kitos 
tūkstanteriopai labiau nei dvi to paties kūrinio interpre- 
tacijos. Viena partitūra gali būti šimteriopai įspūdingesnė 
nei kita. Bet mes to nevertiname. Partitūra - kitaip nei di- 
rigentas ar solistas - yra beveidė. 

Su asmenybės susvarbinimu susiduriu ir kaip rašytojas. 
Po viešų knygos skaitymų (labai abejoju, ar to reikia) 
pirmiausia pateikiamas toks klausimas: „Ar jūsų romane 
yra autobiografinių faktų?“ Taip ir norisi išrėkti, kad visi 
pagaliau išgirstų: „Po velnių! Juk kalbame ne apie mane, 
o apie knygą, apie tekstą, apie rašymo stilių, apie tai, ar ši 
istorija įtaigi!“ Deja, negaliu sau to leisti. 

Vis dėlto asmenybės susvarbinimą tam tikra prasme 
galima suprasti. Polinkis pernelyg susvarbinti asmeny- 
bę kildintinas iš mūsų evoliucinės praeities. Pirmykštės 
bendruomenės žmogus išgyventi įstengė tik priklausy- 
damas tam tikrai grupei — išmesti iš grupės buvo tolygu 
pasmerkti mirčiai. Vienas pats žmogus nebūtų įstengęs 
nei giminės pratęsti, nei apsiginti, nei didelio žvėries su- 
medžioti. Mums buvo būtina veikti sutartinai. Išklydusių 
vienišių — buvo ir tokių - genofondas sunyko. Todėl mes 
taip stipriai kabinamės vieni į kitus. Todėl 90 proc. laiko 
praleidžiame galvodami apie kitus žmones ir tik 10 proc. 
laiko skiriame situacijas nulėmusiems įvykiams apmąstyti. 

Išvada. Kad ir kaip mus žavėtų gyvenimo drama, jos 
arenoje pasirodantys žmonės nėra tobulos, tvirtos as- 
menybės - tiesiog gyvenimas įtraukia juos į vienokių ar 
kitokių įvykių sūkurį. Jei norite perprasti šios dramos 
vyksmą, liaukitės galvoję apie aktorius. Verčiau sutelkite 
dėmesį į šiuos aktorius apipinantį ir jų veiksmus lemiantį 
įvykių raizginį. 

ABEJOTINOS 
PRIEŽASTINĖS SĄSAJOS 


Gandrai čia niekuo dėti 


Į vakarus nuo Škotijos esančių Hebridų salų visi gyvento- 
jai turi utėlių. Vos tik utėlės apleidžia savo poną, šiam tuoj 
pakyla temperatūra, jis suserga. Temperatūra čia mušama 
prileidžiant ligoniui į plaukus utėlių. Hebridų gyventojų 
manymu, tai padeda - vos tik utėlės apninka galvą, ligonis 
kaipmat pradeda taisytis. 

Viename mieste buvo ištirtas ugniagesių darbas. Pa- 
aiškėjo, kad gaisro padariniai sietini su jį gesinusių ugnia- 
gesių skaičiumi - kuo daugiau ugniagesių dirba, tuo di- 
desnė gaisro žala. Burmistras tuoj pat paliepė nebepriimti 
ugniagesių į darbą ir sumažino etatų. 

Abi šios istorijos skelbiamos knygoje „Kiaušinius de- 
dantis šuo“ („Der Hund, der Eier legt“). Jos liudija, kad 
dažnai painiojame priežastį su pasekme. Utėlės sprunka 
iš ligonio galvos todėl, kad šis karščiuoja — joms tiesiog 
kaista padai. Vos karštis atslūgsta - jos tuoj ir sugrįžta. O 
kuo didesnis gaisras, tuo daugiau ugniagesių turėtų jį ge- 
sinti — tai juk savaime suprantama. 

Smagu pasijuokti iš tokių istorijų. Bet juk ir patys 
kone kasdien sukame galvas, stengdamiesi įveikti abejo- 
tinas priežastines sąsajas. Ką sako tokia antraštė: „Ivirta 
darbuotojų motyvacija lemia įmonės klestėjimą." Tikrai? 
O gal darbuotojai yra taip gerai motyvuoti dėl to, kad 
įmonė klesti? Verslo žinynų autoriai ir patarėjai dažnai 
pasinaudoja abejotinomis priežastinėmis sąsajomis. 

XX a. dešimtajame dešimtmetyje nebuvo šventesnio 
žmogaus nei JAV centrinio banko tuometis vadovas Ala- 
nas Greenspanas. Miglotos jo kalbos pelnė finansų politi- 
kai slapto mokslo aureolę, beje, mokslo, daug prisidedan- 
čio prie šalies gerovės ir suklestėjimo. Politikai, žurnalistai 
ir ekonomistai dievino Greenspaną. Dabar jau žinome, 
kad koją jiems pakišo abejotinos priežastinės sąsajos. Ame- 
rikos ryšiai su Kinija — su pigiu pasauliniu gamintoju ir 
amerikiečių kreditoriumi - tuo metu daug lėmė. Jei tiesiai 
šviesiai: Greenspanui tiesiog pasisekė, kad ekonomika 
tada klestėjo. 

Kitas pavyzdys. Mokslininkai nustatė, kad ilgas gulė- 
jimas ligoninėje neigiamai veikia ligonius. Puiki naujiena 
ligonių kasoms - pagaliau sutrumpinsime apdraustųjų gy- 
dymo ligoninėje laiką. Na taip, trumpiau ligoninėje gulėję 
žmonės yra sveikesni už tuos, kurie joje užsibūva, - juk tai 
savaime suprantama. Bet taip yra visai ne dėl to, kad ilgai 
gulint ligoninėje sumenksta sveikata. 

Arba, tarkim, tokia reklama: „Tyrimai parodė: kasdien 
vartojančių šampūną XYZ moterų plaukai yra tvirtesni. 
Gal ir moksliškai skamba, bet šis teiginys nieko neįrodo. 

Juolab jis neįrodo, kad kaip tik jūsų plaukai pasidarys tvir- 
tesni. Be to, šitaip yra gal todėl, kad šampūną XYZ daž- 
niausiai vartoja moterys, turinčios tvirtus plaukus (gal 
dėl to, kad etiketėje parašyta: „Stipriems plaukams“ ). 

Neseniai perskaičiau, kad mokiniai, kurių namuose 
yra daug knygų, geriau mokosi. Ši studija gali paskatinti 
tėvus glėbiais pirkti knygas. Puikus abejotinų priežastinių 
sąsajų pavyzdys. Tiesa yra tokia: išsimokslinusiems tė- 
vams jų vaikų ugdymas rūpi labiau nei neišsimokslinu- 
siems. Išsimokslinusių tėvų bibliotekos dažniausiai būna 
didesnės nei neišsimokslinusių tėvų namuose. Ne knygos 
viską lemia, o tėvų išsimokslinimas - ir genai. 

Puikiausias abejotinų priežastinių sąsajų pavyzdys yra 
gimstamumo ir gandrų šeimų mažėjimo Vokietijoje su- 
gretinimas. Jei grafiškai pavaizduotume, kaip kito gims- 
tamumas ir gandrų šeimų skaičius 1965-1987 metais, 
abi linijos eitų lygiagrečiai. Ar tai reiškia, kad vaikus neša 
gandrai? Žinoma ne, nes tai visiškas atsitiktinumas ir jo- 
kių priežastinių sąsajų čia nėra. 

Išvada. Sugretinimai nebūtinai liudija esant priežasti- 
nių sąsajų. Gerai pagalvokite. Kartais jūsų paleista strėlė 
nuskrieja visiškai į kitą, netgi priešingą pusę, nei tikitės. 
Kartais apskritai nėra jokios strėlės - kaip gandrų šeimų 
ir gimstamumo atveju. 


NIMBO EFEKTAS 


Kodėl gražūs žmonės 
lengviau padaro 
karjerą 


Silicio slėnyje įsikūrusi „Cisco“ yra naujojo ekonomikos 
amžiaus numylėtinė. Pasak verslo žurnalistų, ji dirba ne- 
priekaištingai: geriausias klientų orientavimas, puiki stra- 
tegija, darbo išmanymas, nepriekaištinga verslumo kultū- 
ra, charizmatiškas vadovas. 2000-ųjų kovą „Cisco“ buvo 
vertingiausia pasaulio įmonė. 

Kitąmet „Cisco“ akcijų vertė sumažėjo 80 procentų. 
Anksčiau liaupsių negailėję žurnalistai kaipmat pradėjo 
ją peikti: prastas klientų orientavimas, neaiški strategija, 
lankstumo stoka, abejotina verslumo kultūra, neryžtin- 
gas vadovas. Nors per tą laiką nei įmonės strategija, nei 
vadovas nepasikeitė. Paklausa sumenko, bet tai neturėjo 
nieko bendra su „Cisco“. 

Nimbo efektas byloja: akinami kurios nors vienos savy- 
bės, mes susikuriame klaidingą visumos vaizdą. Nimbas — 
tai šventumo atributas. „Cisco“ atveju nimbo švytėjimas 
apakino žurnalistus. Apžilpinti „Cisco“ akcijų kurso, jie 


Nimbo efektas 


įsitvėrę laikėsi įmonės dorybių, užuot atidžiai panagrinė- 
ję jos veiklą. 

Nimbo efektas visuomet veikia taip pat. Iš lengvai priei- 
namų arba akivaizdžių faktų, pavyzdžiui, iš įmonės finan- 
sinės būklės, mes sprendžiame apie sunkiai įvertinamus 
dalykus - tarkim, vadybos kokybę ar strategijos paveiku- 
mą. Gerą vardą turinčio gamintojo produktus mes linkę 
laikyti kokybiškais net ir tada, kai tam nėra objektyvių 
priežasčių. Jei įmonės vadovui puikiai sekasi kurioje nors 
srityje, mes manome, kad jis išmano visas verslo sritis, na, 
o asmeninis jo gyvenimas yra tiesiog pavyzdinis. 

Nimbo efektą beveik prieš šimtą metų pirmasis apibū- 
dino psichologas Edwardas Lee Ihorndike'as. Tai toks 
reiškinys, kai veikiami kurios nors vienos ypatybės (gro- 
žio, socialinės padėties, amžiaus), susidarome gerą arba 
blogą įspūdį apie žmogų. Šios ypatybės tarsi nimbas aki- 
na mus, nustelbia visas kitas to žmogaus savybes ir ska- 
tina vertinti jo asmenybę vadovaujantis šiuo vieninteliu 
kriterijumi. Tai ypač ryšku, kai kalbame apie grožį. Gau- 
sybė studijų įrodė, kad gražius žmones mes iš karto ma- 
nome esant mielesnius, doresnius ir inteligentiškesnius. 
Akivaizdu, patrauklūs žmonės lengviau padaro karjerą. 
Bet ne dėl to, kad permiega (dažniausiai turimos omeny 
moterys) su viršininku. Tai - mitas. Nimbo efektas ima 
reikštis jau mokykloje - juk geriau atrodančio vaiko žinias 
mokytojai nesąmoningai vertina geresniais pažymiais. 

Reklama puikiai naudojasi nimbo efektu — kad ir kur 
pasisuktume, iš reklaminių stendų šypsniu mus nulydi 

įžymybės. Bet kodėl profesionalus tenisininkas turėtų 
būti ir kavavirių specialistas - sveiku protu nesuvokiama, 
tačiau reklamos sėkmės tai nė kiek nemenkina. Didžiau- 
sia kliauda - kad nimbo efektui paklūstame nesąmoningai. 

Blogiausia, kai dėmesį sutelkiame į žmogaus kilmę, 
lytį arba rasę, o į visus kitus asmenybės ypatumus numo- 
jame ranka. Tai mąstymas stereotipais. Nereikia būti ra- 
sistu ar seksistu, kad taptum tokio mąstymo auka. Veikia- 
mos nimbo efekto, mūsų akys, sakytum, apsitraukia valk- 
čiu - mes nebeįstengiame matyti tolėliau. Taip nutinka ir 
žurnalistams, mokytojams. Nutinka ir vartotojams. 

Bet kartais nimbo efektas ir į naudą išeina, bent jau 
trumpai. Ar buvote kada įsimylėjęs lig ausų? Tada žinote, 
kaip nimbas akina. Jūsų dievinamas žmogus atrodo jums 
tiesiog tobulas: nepaprastai žavus, inteligentiškas, simpa- 
tiškas ir mielas. Net tada, kai draugai kone pirštais bado 
jo ydas, jūs vis tiek manote, kad tai tėra miela smulkmena. 

Išvada. Nimbo efektas apakina mus ir neleidžia įžvelg- 
ti tikrųjų savybių. Gerai įsižiūrėkite. Atmeskite tai, kas 
krinta į akis. Juk kandidatai į pasaulinio garso orkestrus 
per atranką groja už uždangos. Taip išvengiama pagundų 
vertinti pagal lytį, rasę ar išvaizdą - dėmesys sutelkiamas 
vien į grojimo kokybę. O verslo žurnalistų aš labai pra- 
šyčiau: užuot vertinę įmones pagal ketvirčio rezultatus 
(tai juk daro birža), verčiau jau pasikaskite giliau. Tai, kas 
iškils paviršiun, nebūtinai bus gražu. Bet bent jau pamo- 
koma. 


ALTERNATYVIOS 
GALIMYBĖS 


Sveikinu - laimėjote 
rusiškoje ruletėje! 


Su vienu rusų oligarchu sutarėte susitikti priemiesčio miš- 
ke. Oligarchas pasirodė nešinas lagaminėliu ir revolveriu. 
Lagaminėlis lig kraštų prikrautas eurų - iš viso dešimt mi- 
lijonų, tvarkingai sukrautų į stirtas. Revolveris užtaisytas 
viena vienintele kulka - kiti penki būgnelio lizdai tušti. 
„Ar nenorėtumėte išmėginti rusiškos ruletės? — klausia 
oligarchas. — Kartą spustelėsite, ir lagaminėlis su visu 
geru - jūsų. Svarstote. Dešimt milijonų visiškai pakeistų 
jūsų gyvenimą - daugiau nebereikėtų dirbti! Tada jau ne 
pašto ženklus, o sportinius automobilius kolekcionuo- 
tumėte. 

Tarkim, iššūkį jūs priimate. Prisidedate revolverio 
vamzdį prie smilkinio ir spustelite gaiduką. Išgirstate ty- 
liai klaktelint ir pajuntate, kaip kūną užlieja adrenalinas. 
Neiššovė. Likote gyvas. Tada pasiimate pinigus, gražiau- 
siame Frankfurto rajone pasistatote nepaprastai praban- 
gų namą ir dėl to užsitraukiate kaimynų nemalonę. 

Vienas iš jūsų kaimynų - tas, ant kurio sklypo jūsų na- 
mas meta šešėlį, - yra garsus advokatas. Jis dirba dvylika 
valandų per parą tris šimtus dienų per metus. Jis gauna di- 
delį, gana neįprastą, atlygį - 600 eurų per valandą. Trum- 
pai tariant, per metus jis gali sutaupyti pusę milijono. 
Kaskart vis linktelite sveikindamasis su juo per tvorą ir 
nusišypsote: kad pasistatydintų tokį namą kaip jūsų, jam 
tektų plušti dvidešimt metų. 

Tarkim, per dvidešimt metų darbštuolis kaimynas 
susitaupo dešimt milijonų. Jūsų namai stovi greta, abu iš 
tolo šviečia. Ateina žurnalistas ir parengia reportažą apie 
„pasiturinčius“ rajono gyventojus. Pateikia ir nuotraukų: 
prašmatnūs namai, greta vieno ir kito - jaunos moterys, 
kurias jie abu įsitaisė pasistatę namus. Aprašo namų inter- 
jerą, landšafto dizaino subtilybes. Bet svarbiausio dalyko 
jis neįstengia įžvelgti - to, kad kiekvieną iš šių dešimties 
milijonų lydėjo vis kitokia rizika. Šias skirtybes perprasti 
įmanoma tik nuvokiant apie alternatyvias galimybes, o tai 
ne tik žurnalistui, bet ir mums visiems sunkiai įkandama. 

Kas yra alternatyvi galimybė? Viskas, kas galėjo įvyk- 
ti, bet neįvyko. Istorijoje apie rusišką ruletę įmanomos 
keturios tokius pat rezultatus lemiančios (gauti de- 
šimt milijonų) alternatyvios galimybės ir viena (penk- 
ta) visiškai kitokia galimybė — nusišauti. Pasakojime 
apie advokatą galimybių spektras kur kas siauresnis. 
Dirbdamas kaime jis veikiausiai gautų tik po 200 eurų 
per valandą. Įsitaisęs Hamburgo centre ir atstovauda- 
mas didiesiems bankams - gal po 800 eurų. Bet tokios 

alternatyvios galimybės, kuri keltų grėsmę jo turtui ar net 
gyvybei, advokatas neturi. 

Alternatyvios galimybės nėra akivaizdus dalykas, todėl 
taip retai apie jas tegalvojame. Kas verčiasi didesnės rizi- 
kos obligacijomis, pasirinkimo sandoriais, kredito rizikos 
apsikeitimo sandoriais ir šitaip pelno milijonus, turėtų 
niekada neužmiršti, kad turi gausybę grėsmingų alterna- 
tyvių galimybių, kuriomis pasinaudojus kartais viskas lig 
pamatų nušluojama. Dešimt milijonų, gauti nepaprastai 
rizikuojant, yra mažiau verti nei dešimt milijonų, sutau- 
pyti per ilgus sunkaus darbo metus. Nors buhalteris vei- 
kiausiai pasakytų: dešimt milijonų yra dešimt milijonų. 

Kartą, kai vakarieniavau su Nassimu Talebu, jis nu- 
sprendė mesti monetą - pažiūrėsim, kam teks mokėti. 
Iškrito jam. Man buvo nemalonu, juolab tąkart jis viešėjo 
Šveicarijoje. Pasakiau: „Kitą kartą mokėsiu aš, kad ir kur 
būtume - čia ar Niujorke“ Kiek patylėjęs jis tarė: „Na 
taip, yra ir alternatyvi galimybė - už pusę vakarienės tu jau 
sumokėjai.' 

Išvada. Rizikos niekuomet negalima aiškiai numaty- 
ti. Tad kiekvieną kartą apsvarstykite, kokių alternatyvių 
galimybių turite. Rizikingų alternatyvių galimybių atneštą 
sėkmę vertinkite mažiau nei pasiektą „ilgalaikiais veiks- 
mais“ (pavyzdžiui, sunkiu advokato, odontologo, slidi- 
nėjimo trenerio, lakūno ar verslo konsultanto darbu). 
Kaip sakė Montaigne'is: „Mano gyvenimas pertekęs ne- 
sėkmių, daugelio iš jų taip ir nepatyriau. 

Kaip krištolo rutulys 
iškreipia vaizdą 


„Per dvejus metus pasikeis Šiaurės Korėjos valdymas“ 
„Argentinietiškas vynas netrukus taps paklausesnis už 
prancūzišką.“ „Facebook“ per trejus metus taps svarbiau- 
sia bendravimo priemone. „Euras žlugs“ „Per dešimt 
metų kiekvienas žmogus pabuvos kosmose.“ „Po penkio- 
likos metų neliks naftos išteklių.“ 

Ekspertai kasdien vis skelbia prognozes. Ar jos patiki- 
mos? Anksčiau jų niekas nė nebandė vertinti. Bet pasiro- 
dė Philipas Tetlockas. 

Berklio profesorius įvertino 284 ekspertų prognozes 
(iš viso 82 361), skelbtas per pastaruosius dešimt metų. 
Rezultatas: šios prognozės pasitvirtindavo ne ką dažniau, 
nei būtų sudarytos atsitiktinumų generatoriaus. Paaiš- 
kėjo, kad blogiausiai prognozuoja žiniasklaidos pamėgti 
ekspertai. Pirmiausia tie, kurie pranašaudavo žlugimą, 
taip pat tie, kurie pateikdavo dezintegracijos scenarijus. 
Mes vis tikėjomės permainų Kanadoje, Nigerijoje, Kini- 

joje, Indijoje, Indonezijoje, Pietų Afrikoje, Belgijoje, Eu- 
ropos Sąjungos skilimo (Libijos, to ir reikėjo tikėtis, nė 
vienas ekspertas neminėjo). 

„Yra dvejopų ateities pranašautojų: tokių, kurie nieko 
nežino, ir tokių, kurie nežino, kad nieko nežino“, - tei- 
gė Harvardo dėstytojas ekonomistas Johnas Kennethas 
Galbraithas ir šitaip užsitraukė profesijos brolių nema- 
lonę. Investicinio fondo vadovas Peteris Lynchas buvo 
dar kandesnis: „JAV yra 60 000 diplomuotų ekonomis- 
tų. Daugelis iš jų kuria ekonominių krizių ir akcijų kursų 
kitimo prognozes. Jei paeiliui bent dvi iš jų skelbiamų 
prognozių pasitvirtintų, jie taptų milijonieriais. Kiek 
žinau, jie lig šiol tebėra kaip buvę — uolūs tarnautojai.“ 
Tai jis sakė prieš dešimt metų. Dabar JAV dirba triskart 
daugiau ekonomistų, tačiau prognozės taiklesnės ne- 
tapo. 

Problema yra ta, kad už klaidingas prognozes eksper- 
tams netenka atsimokėti — nei pinigais, nei geru vardu. 
Kitaip tariant, mes, visuomenė, šiems žmonėms dovano- 
jame teisę rinktis — jie gali kalbėti, ką nori. Jei prognozė 
nepasitvirtina — „nieko bloga“, jei pasitvirtina - viskas 
„labai gerai“: laiku pastebėta, gerai patarta, tinkamos 
publikacijos spaudoje. Už savo pasirinkimą ekspertams 
nereikia mokėti, todėl ir sulaukiame prognozių infliaci- 
jos. Prognozių daugėja - o jeigu šitaip, tai ir tikimybė, kad 
daugiau jų pasitvirtins visiškai atsitiktinai, didėja. O jei 
prognozuotojams tektų sumokėti kokiam Prognozių fon- 
dui - tarkim, po tūkstantį eurų už kiekvieną prognozę? 

Prognozė pasitvirtino — ekspertas atgauna savo pinigus su 
procentais. Nepasitvirtino - jo indėlis skiriamas labdarai. 

Ką įmanu prognozuoti, ko ne? Spėdamas, kaip per 
metus pasikeis mano kūno svoris, nedaug teapsiriksiu. 
Kuo sudėtingesnė problema, kuo ilgesnio tarpsnio po- 
kyčiai prognozuojami, tuo painiau spėti ateitį. Beveik 
neįmanoma nuspėti, kaip keisis klimatas, naftos kainos 
arba akcijų kursai. O išradimų apskritai nė neįmanoma 
numatyti. Jei žinotume, kokias technologijas įdiegę tap- 
sime laimingi, kaipmat jas sukurtume. 

Išvada. Vertinkite prognozes kritiškai. Aš šiuo požiūriu 
išsiugdžiau savotišką įprotį - kad ir kokia grėsminga prog- 
nozė būtų, pirmiausia pasišaipau iš jos. Ir žiūrėk - grėsmė 
jau sumenko. Paskui pabandau ją įvertinti, atsakyti į du 
kompleksinius klausimus. Pirmas: kas verčia ekspertą tai 
daryti? Ar jis tarnautojas? Ar prarastų darbą, jei nuolatos 
klystų? O gal tai apsišaukėlis prognozių guru, kuris vien iš 
knygų ir pranešimų gyvena? Tokie yra priklausomi nuo ži- 
niasklaidos malonės. Jei taip - jų prognozėms privalu sen- 
sacija. Antras: ar pasitvirtina eksperto ar guru prognozės? 
Kiek prognozių jis paskelbė per pastaruosius penkerius 
metus? Kiek iš jų pasitvirtino, kiek ne? Labai siūlyčiau ži- 
niasklaidai prieš skelbiant prognozes pateikti jų autoriaus 
kompetenciją liudijančius sertifikatus. 

Pabaigai — labai taiklūs Tony o Blairo žodžiai: „Neku- 
riu prognozių. Niekada to nedariau, niekada nedarysiu. 

Kodėl įtikimos istorijos 
mums apdumia akis 


Klausui trisdešimt penkeri. Dar mokydamasis gimnazijo- 
je jis susidomėjo trečiojo pasaulio šalimis. Vėliau studija- 
vo filosofiją. Baigęs studijas dvejus metus buvo Raudo- 
nojo Kryžiaus savanoriu - dirbo Vakarų Afrikoje, paskui 
trejus metus —- Raudonojo Kryžiaus būstinėje Ženevoje, 
tapo vieno iš jo skyrių vadovu. Baigė verslo magistro stu- 
dijas, parašė diplominį darbą „Verslo įmonių prisiima- 
ma visuomeninė atsakomybė“. Taigi, kas labiau tikėtina: 
A) Klausas dirba dideliame banke ar B) Klausas dirba 
dideliame banke ir yra atsakingas už trečiojo pasaulio ša- 
lims skirtas lėšas? 

Dauguma žmonių sakytų - B. Deja, ne, nes B varian- 
tas teigia, kad Klausas ne tik dirba dideliame banke, bet 
ir, be pagrindinių, atlieka dar vienas pareigas. Be abejo, 
yra bankininkų, kurie, be kitų, kuruoja ir trečiojo pasau- 
lio šalims skirtas lėšas, bet tokių žmonių labai nedaug. 
Tad atsakymas A labiau tikėtinas. Pasirinkti B variantą 
jus veikiausiai paskatino sutapimas. Šią mąstymo klaidą 

atskleidė Nobelio premijos laureatai Danielis Kahnema- 
nas ir Amosas Tversky. 

Kodėl sutapimas mus klaidina? Todėl, kad „teisingas“ 
arba „įtaigias“ istorijas suvokiame intuityviai. Kuo įtiki- 
miau ir įspūdingiau apibūdinamas pažangietis Klausas, 
tuo didesnė mąstymo klaidos grėsmė. Jei paklausčiau 
taip: Klausui trisdešimt penkeri, kas labiau tikėtina: 
A) Klausas dirba banke ar B) Klausas dirba viename iš 
Frankfurto bankų 24-ame aukšte 57-ame biure? — jūs 
veikiausiai neįkliūtumėte. 

Kitas pavyzdys. A) Frankfurto oro uostas uždarytas, 
skrydžiai nutraukti; B) Frankfurto oro uostas uždarytas 
dėl blogo oro, skrydžiai nutraukti. Kas labiau tikėtina — 
Aar B? Šį kartą, be abejo, pasirinksite teisingą atsakymą: 
A labiau tikėtina, nes B variante yra papildomų veiksnių, 
tai yra blogas oras. Oro uostas gali būti uždarytas ir dėl 
galimo sprogimo, dėl avarijos arba streiko. Bet visa tai 
mums neatrodo „įtikima, na, nebent esame nepaprastai 
įsijautrinę dėl tokių dalykų. Pateikite šį testą savo drau- 
gams. Pamatysite - dauguma iš jų pasirinks B. 

Net ir ekspertams nutinka patikėti sutapimais. 1982 me- 
tais vyko tarptautinis futurologijos kongresas. Jo daly- 
viai, daugiausia akademikai, buvo suskirstyti į dvi grupes. 
A grupei Danielis Kahnemanas pateikė tokią 1983-iųjų 
prognozę: „Naftos bus suvartota 30 proc. mažiau. B gru- 
pei jis pateikė tokią šios prognozės formuluotę: „Drama- 
tiškai kils naftos kainos, tad naftos bus suvartota 30 proc. 
mažiau“ Abi grupės turėjo įvertinti, ar joms pateiktos 

prognozės yra įtikimos. Rezultatai buvo tokie, kokių ir ti- 
kėtasi: B grupės nariams prognozė atrodė daug įtikimes- 
nė nei A grupės nariams. Remdamasis šiuo tyrimu, Kah- 
nemanas padarė išvadą, kad mąstymas gali būti dvejopas: 
vieniems būdingas intuityvus, savaiminis, momentinis 
mąstymas, kiti mąsto vadovaudamiesi protu, racionaliai, 
ilgai, sunkiai, logiškai. Deja, kol racionalus protas dar tik 
įsivažiuoja, intuityvus jau spėja ir išvadas padaryti. Savo 
kailiu patyriau tai po 2001 metų rugsėjo 11-osios tero- 
ro išpuolio, per kurį buvo sugriautas Pasaulinis prekybos 
centras. Tada rengiausi į kelionę, tad reikėjo apsidrausti. 
Viena bendrovė tąkart mikliai pasinaudojo sutapimu ir 
ėmėsi siūlyti „draudimą nuo terorizmo . Nors kitos drau- 
dimo bendrovės kelionėn susirengusiesiems siūlė visų 
įmanomų rūšių (taip pat ir nuo terorizmo) draudimą, aš 
užkibau ant minėtosios bendrovės meškerės. Didžiausia 
kvailystė, kad kone buvau pasirengęs už šį išskirtinį drau- 
dimą mokėti daugiau nei už įprastinį, beje, taip pat numa- 
tantį ir terorizmo grėsmę. 

Išvada. Nors ir madinga postringauti apie kairiojo ir 
dešiniojo smegenų pusrutulių veiklą, meskite tai iš galvos. 
Kur kas svarbiau skirti intuityvųjį mąstymą nuo raciona- 
liojo. Intuityviajam mąstymui būdinga įsikibti į įtikimas 
istorijas. Priimdami svarbius sprendimus, nepasiduokite 
jo įtakai. 


ĮRĖMINIMAS 


C est le ton gui fait 
la musigue 


„Ei, šiukšlių kibiras jau kaupinas! Arba: „Brangusis, ne- 
paprastai malonu būtų, jei išneštum šiukšles: Cest le ton 
gui fait la musigue - muziką lemia tonas. Nuo to, kaip pa- 
teiksi problemą, priklauso ir jos sprendimas. Psichologai 
tai vadina nusiteikimu. 

Įrėminimas reiškiasi tuo, kad į tapačius dalykus ar įvy- 
kius mes reaguojame skirtingai — viskas priklauso nuo 
to, kaip tie dalykai pateikiami. 2002-ųjų Nobelio eko- 
nomikos premijos laureatas Danielis Kahnemanas ir jo 
kolega Amosas Tversky XX a. devintajame dešimtmetyje 
atliko apklausą apie dvi epidemijų įveikimo programas. 
Ant kortos buvo pastatyta maždaug 600 žmonių gyvybė. 
„Pagal A programą būtų galima išgelbėti 200 žmonių.“ 
„Pagal B programą tikimybė, kad bus išgelbėti visi 600 
žmonių, sudaro vieną trečdalį, tikimybė, kad nepavyks 
išgelbėti nė vieno — du trečdalius. Abi programos ža- 
dėjo tokį pat rezultatą (kad bus išgelbėta 200 žmonių), 
bet dauguma apklaustųjų pasirinko A - geriau žvirblis 

rankoje nei briedis girioje. Dar įdomesni rezultatai gauti 
pateikus kitokias šių dviejų visiškai lygiaverčių progra- 
mų formuluotes: „Pasirinkus A programą, veikiausiai 
mirs 400 žmonių, „Pasirinkus B programą, tikimybė, 
kad niekas nemirs, yra vienas trečdalis, tikimybė, kad 
mirs 600 žmonių, yra du trečdaliai“ Šįkart tik labai ne- 
daugelis apklaustųjų pasirinko A, dauguma pritarė 
B programai. Taigi, rezultatai kone priešingi nei pirmo- 
sios apklausos. Remdamiesi tuo, kokiais žodžiais buvo 
apibūdinta programa - „bus išgelbėta“, „mirs“, - žmonės, 
nors ir klausiami identiškų dalykų, kiekvieną kartą pasi- 
rinkdavo visiškai kitokį sprendimą. 

Kitas pavyzdys. Tyrėjas apibūdina „dviejų rūšių“ mėsą. 
Viena rūšis - „99 proc. riebalų pašalinta“, kitos sudėtyje 
tėra „1 proc. riebalų . Apklaustųjų manymu, pirmoji yra 
sveikesnė, nors iš tikrųjų ir viena, ir kita yra tokios pat su- 
dėties. Net ir tada, kai tenka rinktis - „98 proc. riebalų 
pašalinta“ ar „1 proc. riebalų, dauguma apklaustųjų ren- 
kasi pirmąjį variantą, nors riebalų šioje mėsoje dukart 
daugiau. 

Tikrovės pagražinimas - tai vienas populiariausių įrė- 
minimo būdų. Krintantis akcijų kursas įvardijamas kaip 
„korekcija“, pernelyg didelė pirkimo kaina — kaip „pres- 
tižo reikalas“. Visuose vadybos kursuose mokoma, kad 
problema toli gražu yra ne „problema“, o „galimybė“; kad 
iš darbo atleistas vadybininkas - tai toks žmogus, kuris 
„visiškai pertvarko“ savo gyvenimą. Žuvęs karys - ne taip 
svarbu, per atsitiktinumą ar kvailumą, - yra karo didvy- 

ris. Tautų naikinimas — „etninis valymas . Laimingas pri- 
verstinis nutūpimas, pavyzdžiui, Niujorke, ant Hadsono 
upės, vertinamas kaip „aviacijos triumfas“. (Ar nebūtų 
didesnis triumfas, jei priverstinio nutūpimo būtų pavykę 
išvengti? ) 

Ar esate kada vartę finansų įstaigų leidinius - tarkim, 
ETEĘ, biržoje kotiruojamo fondo, leidinį? Jame pateikiami 
ir ankstesnių metų rezultatai. Kelerių ankstesnių? Dauge- 
lio ankstesnių - kad vaizduojant pokyčius grafiškai būtų 
galima nubrėžti gražiai kylančią kreivę. Tai irgi įrėmini- 
mas. Arba: duona suvokiama kaip „simbolinis“ arba „tik- 
rasis Kristaus kūnas - tai irgi įrėminimas, galintis suskal- 
dyti tikinčiuosius. Tai ir įvyko XVI amžiuje. 

Įrėminimo mes stveriamės ir tada, kai nepaisydami 
visumos dėmesį sutelkiame į vieną ar kelis jos aspektus. 
Perkant naudotą automobilį mums, tarkim, labiausiai 
rūpi, kiek kilometrų juo nuvažiuota. Mes nė nepasido- 
mim, kokios būklės yra variklis, stabdžiai, kokia vidaus 
apdaila. Pirksime mes jį ar ne, lems tai, kiek kilometrų juo 
nuvažiuota. Nors iš tiesų reikėtų įvertinti visus veiksnius. 
Jei įsikibtume į kokį kitą veiksnį, veikiausiai jis lemtų, ar 
pirksime automobilį. 

Rašytojai sąmoningai pasirenka vienokį ar kitokį įrė- 
minimą. Juk būtų nuobodu skaityti tokį detektyvinį ro- 
maną, kuriame smulkiai aprašomas nužudymas — taip, 
kaip iš tiesų buvo. Tuomet tai būtų ne detektyvinis roma- 
nas, o žinynas. Ar romane pasakojama istorija sudomins 
skaitytoją, lemia jos įrėminimas. 

Išvada. Įsisąmoninkite - neįrėminus neįmanoma nieko 
perteikti. Bet kuris pasakojimas, apibūdinimas - artimo 
draugo ar solidžiame laikraštyje pateikiamas - yra įrėmi- 
namas. Šis skyrius taip pat. 


BUTINYBĖ VEIKTI 


Kodėl laukimas, dykinėjimas 
yra tikra kankynė 


Trečdalis visų futbolininkų, mušančių vienuolikos metrų 
baudinį, taiko į vartų vidurį, trečdalis - į vartų kairę, treč- 
dalis - į dešinę. Ką daro vartininkas? Tikėdamasis atmušti 
kamuolį, 50 proc. atvejų šoka kairėn, 50 proc. - dešinėn. 
Labai retais atvejais rengiasi atmušti kamuolį stovėdamas 
vartų viduryje, nors trečdalis įvarčių įmušama kaip tik 
ten. Kodėl? Mat jam atrodo, verčiau jau blokštis ne į tą 
pusę, nei stovėti lyg avinui ir žiūrėti, kaip kamuolys pro 
kairį ar dešinį petį lekia į vartus. Tai būtų tikra kankynė. 
Tai ir yra manymas, kad būtina veikti, - veikti net tada, kai 
to visai nereikia. 

Šį tyrimą atliko Izraelio mokslininkas Bar-Eli - jis iš- 
nagrinėjo gausybę vienuolikos metrų baudinių. Bet nuos- 
tata, kad būtina veikti, vadovaujasi ne tik vartininkai. Išėję 
iš naktinio klubo jaunuoliai rėkaloja, mostaguoja ranko- 
mis. Atrodo, tuoj įsiplieks muštynės. Patyrusių kolegų 
lydimi jauni policininkai tokiais atvejais kiek pasitraukia 
ir stebi iš šalies - veiksmų jie imasi tik tada, kai kas nors 

sužeidžiamas. Kai su tokia situacija susiduria nepatyrę 
policininkai, įvykiai klostosi kitaip: jauni perdėtai uolūs 
tvarkos sergėtojai nusprendžia - būtina veikti, ir imasi 
priemonių. Šis Didžiojoje Britanijoje atliktas tyrimas pa- 
rodė, kad tada, kai kurį laiką stebima ir nepuolama nedel- 
siant veikti, sužalojimų būna mažiau nei tada, kai (jauni) 
policininkai tuoj pat imasi daryti tvarką. 

Būtina veikti - taip dažniausiai nusprendžiama atsidū- 
rus keblioje arba nepažįstamoje situacijoje. Daugeliui in- 
vestuotojų nutinka panašiai kaip prie naktinių klubų bu- 
dintiems nepatyrusiems policininkams - jie negeba tin- 
kamai įvertinti, kas vyksta biržoje, tad uoliai imasi veikti. 
Be abejo, tai neišeina į naudą. Pasak Warreno Buffetto, 
investuojant veiklumas nebūtinai lemia gerus rezultatus. 
(Taiklių Warreno Buffetto ir Charlieo Mungero posakių 
dar rasite šios knygos priede. ) 

Būtinybės veikti neišvengia net ir labai išsimokslinę 
žmonės. Gydytojui kelia abejonių paciento liga. Jis turi 
apsispręsti: skirti vaistų ar palūkėti, stebėti ligos eigą. To- 
kiais atvejais dažniausiai imamasi veikti — išrašoma vaistų. 
Bet nemanykite, kad jis tai daro finansiniais sumetimais — 
taip elgtis jį skatina būtinybė veikti. 

Kodėl būtinybė veikti tokia gaji? Medžiotojų ir šakne- 
lių rinkėjų laikais veiksmas kur kas labiau vertintas nei 
delsimas. Senovėje žaibiška reakcija buvo gyvybiškai 
svarbi norint išgyventi. Delsimas samprotaujant lem- 
davo mirtį. Mūsų protėviai, išvydę pamiškėje šmėkš- 
telint kažką panašų į kardadantį tigrą, juk nerymodavo 

ant akmens kaip Rodino „Mąstytojas“ ir nesvarstydavo, 
koks tai gyvūnas galėtų būti, — sprukdavo, kiek kojos 
įkerta. Mes esame šių kiekvieną akimirką pasirengusių 
sprukti vikruolių palikuonys. Bet pasaulis dabar jau ki- 
toks — viską reikia tiksliai įvertinti, tik paskui veikti. O 
mes gi sunkiai įstengiam keistis. 

Jei po ilgų apmąstymų priimtumėte išties tinkamą — 
jūsų įmonei, valstybei, žmonijai - sprendimą, nesitikė- 
kite pagerbimo — nei medalio, nei statulėlės, kurios pos- 
tamente išgraviruotas jūsų vardas. Šiais laikais vertėtų 
elgtis visiškai kitaip. Jei esate ryžtingas, greitai veikiate, ir 
situacija tikrai pagerėja (kartais net ne dėljūsų pastangų), 
tada galite tikėtis būti pagerbtas kokioje kaimo aikštėje ar 
bent jau paskelbtas Metų darbuotoju. Veikimą pernelyg 
nesvarstant žmonės vertina labiau nei tikslingus apmąs- 
tymus. 

Išvada. Kebliose situacijose mes skubame stvertis veik- 
los - bet kokios, nė nepagalvoję, ar to reikia. Tada jaučia- 
mės geriau — net jei tai nėmaž nekeičia situacijos, dažnai 
netgi priešingai - pablogina. Trumpai tariant, mes linkę 
kuo greičiau veikti. Taigi, jei nesusivokiate situacijoje, 
nieko, visiškai nieko, nedarykite, iki tinkamai ją įvertinsi- 
te. Susilaikykite. „Žmogaus bėda yra ta, kad jis neįstengia 
ramiai pabūti savo kambaryje“, - teigia Blaise'as Pascalis. 
Namie, savo darbo kambaryje. 


NEVEIKLUMAS 


Kodėl neapsisprendžiate - 
arba sprendimas, arba problema 


Du alpinistai. Vienas iš jų įkrito į ledo plyšį. Turėtumėte 
jį gelbėti. Bet jūs vis delsiate ir jis miršta. Kitą alpinistą 
jūs pats įstumiate į ledo plyšį. Jis irgi žūsta. Kuris iš šių 
poelgių yra didesnis nusikaltimas? Logiškai mąstant — 
smerktinas ir vienas, ir kitas. Abiem atvejais — ir nesutei- 
kęs pagalbos, ir įstūmęs į plyšį - jūs pasmerkiate žmogų 
mirti. Vis dėlto esame linkę manyti, kad delsimas, nieko 
neveikimas yra mažesnė blogybė. Tai neveiklumo pripaži- 
nimas. Neveiklumas yra delsimas manant, ar imsies kokių 
veiksmų, ar ne, vis tiek nieko gero iš to nebus. Tad daž- 
niausiai apsisprendžiama nieko nedaryti - nes taip žala 
mums atrodo mažesnė. 

Tarkim, jūs vadovaujate Vaistų kontrolės tarnybai. 
Jums reikia apsispręsti, ar suteikti leidimą prekiauti vais- 
tu, skirtu mirtinai sergantiems žmonėms. Šiam vaistui 
būdingas stiprus šalutinis poveikis. 20 proc. jį vartosian- 
čių pacientų gresia mirtis, bet 80 proc. pacientų per trum- 
pą laiką galima išgelbėti gyvybę. Ką nuspręsite? 

Dauguma žmonių uždraustų šį vaistą vartoti. Tai, kad 
dėl šio vaisto kas penktas žmogus mirs, jums atrodo yra 
blogiau nei tai, kad 80 proc. pacientų, kuriuos būtų ga- 
lima išgelbėti, vis dėlto bus pasmerkti mirti. Absurdiš- 
kas sprendimas. Visa tai dėl neveiklumo. Na, tarkim, jūs 
suvokiate, kas yra neveiklumas, tad paklusdamas sveikam 
protui ir dorinėms nuostatoms, vis dėlto apsisprendžia- 
te leisti vartoti šį vaistą. Kas bus, kai, kaip ir spėta, mirs 
pirmasis šiuos vaistus vartojęs pacientas? Žinia apskries 
spaudą ir jūs prarasite darbą. Juk valdininkui, kaip ir poli- 
tikui, privalu paisyti liaudies požiūrio į neveiklumą - dargi 
pačiam jį stiprinti. 

Tokias neva dorines nuostatas mes įteisiname. Tai 
rodo, kaip giliai jos įsišaknijusios mūsų smegeninėse. Eu- 
tanazija, net kai mirštantysis aiškiai pareiškia norą būti 
numarintas, Vokietijoje ir Šveicarijoje baudžiama įstaty- 
mo, 0 sąmoningas gyvybę išsaugančių priemonių atsisa- 
kymas čia nėra baudžiamas. 

Dėl neveiklumo kai kurie tėvai vis delsia skiepyti savo 
vaikus, nors tai padarius gerokai sumenktų grėsmė susirg- 
ti. Blaiviai mąstant, jei vaikai išties susirgtų, tokius tėvus 
būtų galima kaltinti padarius jiems žalos. Vis dėlto sąmo- 
ningą delsimą, nieko nedarymą mes laikome mažesne 
blogybe nei smerktiną poelgį. 

Dėl neveiklumo mes esame linkę patys nekišti nagų ir 
tiesiogiai nekenkti, gink Dieve, verčiau jau leisti kam nors 
pražūti. Nekurti jokių naujų produktų - tai investuoto- 
jams ir verslo žurnalistams atrodo mažesnė blogybė, nei 


Neveiklumas 


kurti niekam tikusius produktus, net ir tada, kai ir viena, 
ir kita lemia įmonės bankrotą. Laikytis įsitvėrus prieš 
daugelį metų įgyto dabar jau apgailėtino akcijų paketo 
mums atrodo mažesnė blogybė, nei pirkti niekam tiku- 
sias akcijas. Neįrengti išmetamųjų dujų valymo įrenginių 
šiluminėje elektrinėje - mažesnė blogybė, nei dėl pinigų 
stygiaus tuos įrenginius išmontuoti. Neapšiltinti nuosavo 
namo - mažesnė blogybė, nei kaskart vis užsikurti židi- 
nį, savo pačių džiaugsmui, ir pleškinti skystą kurą, kurio, 
apšiltinę namą, sutaupytumėte. Tiesiog nedeklaruoti pa- 
jamų - mažesnė blogybė, nei klastoti mokesčių deklaraci- 
jas, nors ir tuo, ir anuo atveju rezultatas toks pat. 

Ankstesniame skyriuje kalbėjome apie būtinybę veikti. 
Ar tai - neveiklumo priešingybė? Ne visai. Būtinybė veikti 
pasireiškia tada, kai atsiduriame keblioje, prieštaringo- 
je, sunkiai perprantamoje situacijoje. Tada kuo greičiau 
stveriamės veiklos, net jei, blaiviai mąstant, to visai nerei- 
kia. Neveiklumo atveju situacija dažniausiai yra aiški: jei 
dabar atliktume tam tikrą veiksmą, ateity žalos galėtume 
išvengti. Bet vengti žalos, mūsų protu, nėra pakankamai 
stiprus motyvas. 

Neveiklumą ne taip paprasta atpažinti — juk poelgis 
yra gerokai akivaizdesnis dalykas nei jo atsisakymas. 
1968-aisiais, norėčiau priminti, paskelbus taiklų šūkį: „Jei 
neprisidedi prie sprendimo, prisidedi prie problemos, 
tai buvo perprasta ir įveikta. 


PATAIKAVIMAS SAU 


Kodėl niekada nebūnate 
kaltas 


Ar skaitote įmonės metines ataskaitas, jų vadovų aiškina- 
muosius raštus? Ne? Gaila - aptiktumėte gausybę pavyz- 
džių tokios mąstymo klaidos, kurios nė vienas iš mūsų 
neįstengia išvengti. O klaida yra tokia: jei metai įmonei 
buvo labai sėkmingi, jos vadovas, vardydamas nepapras- 
tus pasiekimus, pabrėžia pats prie to labai prisidėjęs, di- 
namišką įmonės plėtrą jis sieja su savo paties vadovavi- 
mu. Jei metai įmonei buvo blogi, tada priešingai - viskas 
dėl euro įsigalėjimo, federalinės valdžios, dėl apgaulingų 
prekinių santykių su kinais, amerikiečių muitų suktumo, 
apskritai dėl vartojimo ribojimo. Taigi nuopelnai visa- 
da priskiriami sau, o nesėkmės siejamos su kokiais nors 
aplinkos veiksniais. Tai pataikavimas sau. 

Su pataikavimu sau, nė nežinodami, kad yra tokia mąs- 
tymo klaida, veikiausiai susidūrėte jau mokykloje. Už 
geriausią pažymį atsakomybę prisiimti malonu - puikus 
įvertinimas liudija geras žinias ir gebėjimus. O kai gaunate 


blogą pažymį, kai nepasiseka? Tada - neteisingai įvertino. 


Pataikavimas sau 


Dabar jums neberūpi, kokį pažymį gausite. Dabar sukate 
galvą dėl akcijų kurso biržoje. Pasiseka — liaupsinate save 
kiek įstengdamas. Patiriate nuostolių — kaltę verčiate bir- 
žoje vyraujančioms nuotaikoms (nors ten visada tas pats) 
arba investavimo konsultantui. Aš ir pats neišvengiu pa- 
taikavimo sau: naujausias mano romanas paskelbiamas 
perkamiausia knyga, tad pritariamai linkčioju — be abejo, 
tai geriausia mano knyga! Kai mano romaną nustelbia 
kitų knygos, nejučia pradedu samprotauti: kritikai iš pavy- 
do rašo blogas recenzijas, o skaitytojai nesuvokia, kas yra 
gera literatūra. 

Absolventai atliko asmenybės vertinimo testą. Pažy- 
miai už jį nė netikrinus buvo surašyti kaip pakliuvo — tam 
geras, tam blogas. Tie, kurie gavo gerus pažymius, teigė, 
kad testas parengtas tinkamai, yra išsamus. Tie, kuriems 
teko prasti pažymiai, sakė, kad šis testas apskritai nieko 
neatspindi. Kodėl taip nutinka? Kodėl nuopelnus dėl sėk- 
mės priskiriame sau, o kaltes dėl nesėkmės - kitiems? Yra 
įvairių aiškinimų. Pats paprasčiausias - kad gerai jaustu- 
mės. Kad kuo mažiau pakenktume sau. Jei būtų kitaip, per 
šiuos 100 000 metų ši mąstymo klaida tikrai būtų sunyku- 
si. Bet būkite atsargūs. Šiuolaikiniame nenuspėjamų grės- 
mių pasaulyje pataikavimas sau nejučia net į katastrofą gali 
pastūmėti. Prisiminkime kad ir Richardą Fuldą, dažnokai 
vadinusį save pasaulio tvarkytoju. Bent jau iki 2008-ųjų, 
kol vadovavo investiciniam bankui „Lehman Brothers“. 

JAV būsimiesiems studentams pateikiamas standarti- 
nis testas (SAT). Jo rezultatai vertinami 200-800 taškų. 

Praėjus metams po tokio egzaminavimo, paklausti apie 
pernykščio SAT rezultatus, studentai dažniausiai nurodo 
50 taškų didesnį įvertinimą. Įdomu tai, kad jie įžūliai ne- 
meluoja, neperlenkia lazdos - tik vos vos pagerina rezul- 
tatus, tiek, kad patys tuo įtiki. 

Mano kaimynystėje viename iš butų gyvena aštuoni 
studentai. Kaskart vis susitinkame lifte. Tad sutikęs kurį 
ir paklausiu, ar dažnai išneša „bendras“ šiukšles. Vienas 
sako — kas antrą dieną. Kitas — kas trečią. O tas, kuris 
keiksnodamas velka įplyšusį šiukšlių maišą, sako — visa- 
da, 90 proc. šiukšlių išnešąs. Visi jų suminėti kartai turėtų 
sudaryti 100 proc., bet viską sudėjus niekaip kitaip neiš- 
eina — 320 proc.! Šie viename bute gyvenantys studentai 
pervertina savo nuopelnus. Ne kitaip ir mes patys elgia- 
mės. Ir šeimoje tas pats. Tyrimai rodo: ir vyrai, ir moterys 
mano dedą daugiau nei 50 proc. pastangų, kad santuoka 
būtų patvari. 

Kaip įveikti pataikavimą sau? Ar turite draugų, kurie 
nieko negražindami sako gryną tiesą? Jei taip, jums pasi- 
sekė. Jei ne, gal turite bent vieną priešą? Puiku. Pasisten- 
kite įveikti priešiškumą ir pakvieskite jį kavos. Paprašyki- 
te, kad atvirai pasakytų, ką išties apie jus mano. Amžinai 
būsite jam dėkingas. 


UŽDARAS 
DŽIAUGSMO RATAS 


Kodėl kelionė į darbą 
turėtų trukti trumpiau 


Tarkim, suskamba telefonas - atsiliepęs sužinote, kad loto 
laimėjote dešimt milijonų. Kaip jaučiatės gavęs tokią Ži- 
nią, ar ilgai trunka tokia savijauta? Kitas scenarijus: jums 
paskambina ir praneša, kad mirė geriausias jūsų draugas. 
Kaip jaučiatės dabar, ar ilgai taip jausitės? 

Viename iš ankstesnių skyrių jau kalbėjome, kokios 
netikusios būna prognozės - politikos, verslo, visuome- 
ninio gyvenimo, — ir nusprendėme, kad ekspertai pro- 
gnozuoja ne ką geriau nei atsitiktinių skaičių generato- 
rius. Ar galime nuspėti savo paties jausmus? Ar laimėjęs 
loto dešimt milijonų laimingas jausitės dar kelerius ar 
keliasdešimt metų? Harvardo psichologijos dėstytojas 
Danas Gilbertas tyrė loto laimėtojų jauseną. Jis nustatė, 
kad laimės pojūtis vidutiniškai po trijų mėnesių sunyksta 
kaip dūmas. Praėjus trims mėnesiams po didžiųjų pinigų 
pervedimo į sąskaitą, jausitės toks pat laimingas arba toks 
pat nelaimingas kaip ir prieš laimėjimą. 

Mano draugas banko valdytojas, kurio pajamos yra 
tiesiog nepadoriai didelės, nusprendė persikraustyti į už- 
miestį — pasistatydinti namą netoli Ciuricho. Jo svajonių 
viloje yra dešimt kambarių, baseinas, už lango plyti eže- 
ras, stūkso kalnai — pavydėtinas vaizdas. Iš pradžių jis tie- 
siog švytėjo iš laimės. Bet ilgainiui džiaugsmas vis blėso. 
Po šešių mėnesių atrodė prislėgtas. Kas gi nutiko? Laimės 
pojūtis po trijų mėnesių sunyko, namas nebeatrodė jam 
kažkas nepaprasta. „Po darbo grįžtu namo, atsirakinu du- 
ris, įeinu — ir beveik nesinaudoju šio namo privalumais. 
Dabartiniai mano jausmai niekuo nesiskiria nuo tų, ku- 
riuos studentaudamas patirdavau įžengęs į vieno kamba- 
rio butą: Bet dabar vargšui kelionė į darbą trunka apie 
penkiasdešimt minučių. Tyrimai parodė, kad didžiausią 
nepasitenkinimą žmonėms kelia zujimas automobiliu 
pirmyn atgal — su tokia gyvensena vargiai teįmanoma 
apsiprasti. Jei neturi įgimto pomėgio važinėti, kasdienis 
kratymasis gali virsti kančia. Taigi, pasistatęs vilą, mano 
draugas netapo laimingesnis, netgi priešingai — patiria 
daugiau blogų emocijų. 

Kitiems ne ką geriau sekasi. Žmonės palypėja karje- 
ros laiptais - puiku. Bet po trijų mėnesių jie tampa tokie 
pat laimingi arba tokie pat nelaimingi kaip ir anksčiau. 
Tas pats nutinka ir tiems, kurie nusprendžia važinėti vien 
naujausio modelio „Porsche“. Mokslininkai vadina tai už- 
daru džiaugsmo ratu: mes dirbame, daugiau pasiekiame, 
daugiau sau galime leisti, įgyjame gražesnių daiktų, bet 
vis tiek netampame laimingesni. 

Uždaras džiaugsmo ratas 


O kaip tada, kai likimas mums siunčia išbandymus — 
tarkim, kai ištinka nugaros smegenų uždegimas arba kai 
prarandame draugą? Ir tada pervertiname savo emoci- 
jas - manome, kad tokius stiprius jausmus išgyvensime 
gerokai ilgiau. Kai atsisveikini su mylimuoju visam laikui, 
pasaulis griūva. Tokie nelaimėliai yra visiškai įsitikinę, 
kadjau niekada gyvenime nebepatirs laimės - bet po trijų 
mėnesių jie ir vėl juokiasi. 

Argi ne puiku būtų: įsigyji naują automobilį, pradedi 
naują karjerą, užmezgi naujų pažinčių - ir jau tikrai esi lai- 
mingas. Tada atsirastų aiškumo - nebeslėgtų nežinia. Taip, 
būtų puiku, ir tam tikra prasme netgi įmanoma. O štai keli 
mokslo patvirtinti patarimai: 1) venkite tokių dalykų arba 
reiškinių, su kuriais net ir po ilgų bandymų neįstengiama 
apsiprasti - zujimo automobiliu pirmyn atgal, triukšmo, 
nuolatinio streso; 2) iš materialių dalykų - automobilių, 
namų, čekių, loto laimėjimų, aukso medalių - nesitikėkite 
nieko kita, tik trumpai tetrunkančio džiaugsmo; 3) nuola- 
tinę gerą jauseną dažniausiai lemia tai, kaip jūs gyvenate. 
Pasistenkite, kad laisvalaikis truktų kuo ilgiau, kad jaustu- 
mėtės nepriklausomas. Tenkinkite karščiausius savo troš- 
kimus - net tokius, dėl kurių subliūkštų piniginė. Negai- 
lėkite laiko draugams. Moterims ilgai trunkančią laimės 
jauseną teikia krūtų implantai, vyrams - profesinė sėkmė, 
tiesa, tik tol, kol juos supa bičiuliai. Kai vyras išsitarnauja 
iki vadovo pareigų ir pradeda bendrauti vien tik su vado- 


vais, laimės pojūtis sunyksta. 
po) y 

SAVES IŠSKYRIMAS 


Nesistebėkite, kad 


egzistuojate 


Važiuodamas AS keliu iš Bazelio į Erankfurtą, patekau į 
spūstį. „Po perkūnais, kodėl man taip vis nutinka?“ — iš- 
košiau pro dantis ir žvilgtelėjau į priešingo eismo juostą. 
Ja automobiliai slyste slydo pietų kryptimi. Valandą slin- 
kau vėžlio žingsniu, tai riedėdamas laisvąja eiga, tai jung- 
damas pirmąją pavarą - kol kojos iki maudulio įskaudo, 
ir pradėjau galvoti, ar tikrai esu toks baisus bėdžius, li- 
kimo nuskriaustasis. Ar išties dažnai nė per žingsnį ne- 
pasistūmėdamas stoviniuoju eilėse — banke, pašte, par- 
duotuvėje? O gal tik taip atrodo? Tarkim, važiuodamas 
iš Bazelio į Frankfurtą 10 proc. kelionės laiko sugaišau 
spūstyje. Tikimybė, kad kurią dieną įstrigsiu, ne ką di- 
desnė nei tikimybė, kad spūstis apskritai susidarys, - tai- 
gi 10 proc. Bet tikimybė, kad kuriuo nors kelionės tarps- 
niu išties įstrigsiu spūstyje, yra didesnė nei 10 proc. Mat 
labai lėtai važiuodamas spūstyje aš sugaišiu labai daug 
laiko. Kai eismas vyksta tolydžiai ir sklandžiai, man net 
tokių minčių nekyla. Apie spūstį pradedu galvoti tada, 
kai kelyje įstringu. 

Savęs išskyrimas 


Tas pats nutinka stovint eilėje banke arba laukiant, 
kol užsidegs žalia šviesoforo šviesa. Jei kelio atkarpo- 
je nuo A iki B yra dešimt šviesoforų ir ją įveikiant jums 
išpuola kartą raudona (10 proc.) ir devynis kartus žalia 
šviesa, vadinasi, daugiau nei 10 proc. viso kelionės laiko 
jūs praleidžiate degant raudonai šviesai. Neaišku? Tada 
įsivaizduokite, kad keliaujate šviesos greičiu. Šiuo atveju 
99,99 proc. kelionės laiko sugaištumėte laukdamas prie 
šviesoforo, degant raudonai šviesai, ir keikdamasis. 

Kiekvienam iš mūsų tenka patirti išbandymų, tad ver- 
tėtų pasisaugoti savęs išskyrimo žabangų. Daugelis mano 
pažįstamų vyrų skundžiasi, kad jų įmonėse maža moterų. 
Moterys teigia, kad jų įstaigos vyrus ant pirštų galėtum 
suskaičiuoti. Apie nesėkmę čia neverta nė kalbėti — tie- 
siog taip yra. Natūralu, kad pramonės įmonėse dirba vy- 
rai. Atitinkamai ir moterų tam tikrose įstaigose yra dau- 
giau. Pažvelkime plačiau. Tarkim, jūs gyvenate tokioje 
šalyje, kurioje vyrų yra gerokai daugiau negu moterų arba 
atvirkščiai (pavyzdžiui, Kinijoje arba Rusijoje). Tad labai 
tikėtina, kad būsite vienas iš „perteklinės“ lyties atstovų ir 
širsite dėl to, kad vyrų ar moterų yra per mažai. Per rinki- 
mus juk dažniausiai balsuojate už didžiausią partiją. O ir 
kitais atvejais veikiausiai palaikote vyraujančią daugumą. 

Savęs išskyrimas būdingas visiems. Rinkodaros vado- 
vai irgi neretai suklumpa. Pavyzdžiui, informacinio biule- 
tenio redakcija išsiuntinėjo skaitytojams anketas ir prašė 
Įvertinti leidinį. Deja, anketas gavo tik tie žmonės, kurie 


tuo metu šį leidinį prenumeravo, - taigi, tie, kurie buvo 

leidiniu patenkinti (kiti tyrime dalyvauti atsisakė). Rezul- 
tatas - bergždžia apklausa. 

Kitas pavyzdys: neseniai vienas mano draugas patetiš- 
kai pareiškė, kad tik stebėtis gali, kaip jis - būtent jis! — 
apskritai išgyvena. Klasikinis savęs išskyrimo pavyzdys. Tai 
gali pasakyti tik tas, kuris išties gyvena. Tas, kuris negy- 
vena, negalėtų tuo nė stebėtis. Betgi lygiai tą pačią klaidą 
metų metais kartojo gausybė filosofų. Savo raštuose jie vis 
reiškė susižavėjimą kalba, stebėjosi, kaip toks tobulas da- 
lykas apskritai galėjo atsirasti. Man patrauklus toks mąs- 
tymas ir žavėjimasis, vis dėlto vargu bau jis pagrįstas. Jei 
nebūtų kalbos, filosofai negalėtų ja žavėtis. Net ir filosofų 
tada nebūtų. Žavėtis tuo, kad egzistuoja kalba, įmanoma 
tik tada, kai kalba egzistuoja. 

Mane prajuokino neseniai atlikta apklausa. Viena bend- 
rovė nutarė ištirti, keliais telefonais (laidiniais ir mobiliai- 
siais) vidutiniškai naudojasi viena šeima. Paskelbus ap- 
klausos rezultatus, labai stebėtasi, kad nėra tokios šeimos, 
kuri neturėtų nė vieno telefono. Tai bent! 


ASOCIATYVUMAS 


Įsikibę ankstesnės patirties 
vis apsikvailiname 


Kevinui triskart teko pristatyti įmonės valdybai savo dar- 
bą. Visus kartus sekėsi puikiai. Visais kartais jis mūvėjo 
trumpikėmis su žaliais žirneliais. Viskas aišku, nusprendė 
jis, šios trumpikės neša man sėkmę. 

Juvelyrinių dirbinių pardavėja buvo tokia žavi, kad 
Kevinas tiesiog negalėjo atsispirti ir nupirko 10 000 eurų 
kainuojantį sužadėtuvių žiedą, kurį ši moteris šiaip, dėl 
įdomumo jam parodė. 10 000 - tai gerokai pranoko jo 
pajamas (ką jau kalbėti apie antrą santuoką). Bet žiedą jis 
nesąmoningai susiejo su pardavėjos grožiu - būsimoji jo 
žmona, mūvėdama šį žiedą, pamanė jis, atrodys irgi aki- 
namai graži. 

Kevinas kasmet lankydavosi pas gydytoją — išsitir- 
ti sveikatos būklės. Gydytojas vis konstatuodavo: pagal 
metus Kevinas (jam keturiasdešimt ketveri) „yra geros 
formos“. Bet buvo du kartai, kai iš gydytojo Kevinas išėjo 
kone sugniuždytas. Kartą teko skubiai operuoti apendi- 
citą. Kitą kartą buvo nustatytas prostatos pabrinkimas, 

bet atlikus tyrimus paaiškėjo, kad tai uždegimas — visai 
ne vėžys. Be abejo, šios diagnozės išmušė Keviną iš vė- 
žių. Negana to — abu kartus išpuolė nežmoniškai karštos 
dienos. Nuo to laiko, vos tik užkaitina saulė, jis kaipmat 
sunegaluoja. Jei tą dieną, kai turi eiti pas gydytoją, tvyro 
karštis, jis verčiau atsisako vizito. 

Mūsų protas linkęs ieškoti sąsajų. Kartais tai tik į gera. 
Tarkim, užsimanome paragauti nematyto vaisiaus, paska- 
naujame - ir pasidaro bloga. Be abejo, tokio vaisiaus kaip 
gyvi neliesime - laikysime nuodingu ar bent jau nevalgo- 
mu. Taip atsiranda patirtis. 

Bet patirtis gali ir apgauti. Pirmasis apie tai prabilo 
Ivanas Pavlovas. Norėdamas ištirti šunų seilėtekį, rusų 
mokslininkas atliko bandymą. Jis vyko taip: sutilindžiuo- 
ja varpelis — ir šuniui paduodama ėdalo. Taip kelis kartus. 
O tadajau — vos tik šuo išgirsta tilindžiuojant varpelį, jam 
kaipmat išsiskiria seilės. Šįkart buvo sugretinti du funk- 
ciškai nesusiję dalykai - varpelio skambesys ir seilių iš- 
siskyrimas. 

Pavlovo metodas taikomas ir žmonėms. Reklamuoja- 
mas produktas visada siejamas su geromis emocijomis. 
Tad kokakolos reklamoje nepamatysite nei surūgusio vei- 
do, nei seno žmogaus. Kokakolos reklamuotojai yra jauni, 
gražūs, nerūpestingi. 

Asociatyvumas nemenkai pakenkia priimant sprendi- 
mus. Tarkim, jūs negalite pakęsti tokių žmonių, kurie skel- 
bia blogas naujienas. Tokia reakcija vadinama baudimu už 
blogą žinią. Blogos žinios skelbėją jūs tapatinate su pačia 

žinia. Įmonių padalinių vadovai ir investuotojai, nors ir 
nėra to įsisąmoninę, linkę vengti tokių nelaimių šauklių. 
Rezultatas: vadovų priimamuosius pasiekia tik geros Ži- 
nios, tad jie susidaro iškreiptą padėties vaizdą. Warrenas 
Buffettas netruko tai perprasti. Savo įmonės padalinių va- 
dovams jis paliepė nebenešti jam gerų naujienų - vien tik 
blogas, dargi išsakyti jas tiesiai, be jokių užuolankų. 

"Tais laikais, kai dar nebuvo nei telekomunikacijos, nei 
elektroninio pašto, prekybos agentams tekdavo belstis į 
visas duris paeiliui ir siūlyti savo prekes. Kartą prekybos 
agentas Georgeas Fosteris nutarė užsukti į negyvenamą — 
to jis tada nežinojo - namą. Prieš kelias savaites žmonės 
iš jo buvo išsikraustę dėl dujotiekio gedimo. Nelaimei, ir 
durų skambutis buvo sugedęs. Fosteris paspaudė mygtu- 
ką, plykstelėjo kibirkštys — ir namas išlėkė į orą. Fosterį 
teko gabenti į ligoninę. Laimė, jis gana greitai atsigavo. Bet 
vėlgi — pradėjo paniškai bijoti skambučių mygtukų, tad 
ilgiems metams teko atsisakyti ankstesnio darbo. Nors ir 
žinojo, kad mažai tikėtina, jog šitaip gali nutikti dar kar- 
tą. Kad ir kaip stengėsi, jam nepavyko įveikti šios baimės, 
klaidingai siejamos su patirtomis emocijomis. 

Iš patirties galima pasimokyti. Kaip tai derėtų daryti, 
nepaprastai taikliai apibūdino Markas Twainas: „Iš bet 
kurios patirties turėtume pasiimti vien išmintį. Kitaip bū- 
sime panašūs į katę, užšokusią ant karštos krosnies. Dau- 
giau ji niekada nešoks ant karštos krosnies - išties, bet ant 
šaltos irgi niekados netūps:“ 

NAUJOKO SĖKMĖ 


Jei pradžioj puikiai 
sekasi - pasisaugokite 


Ankstesniame skyriuje kalbėjome apie asociatyvumą — 
polinkį sieti nieko bendra neturinčius dalykus. Kevinas 
triskart paeiliui puikiai pristatė įmonės valdybai savo 
veiklą. Visais kartais jis mūvėjo trumpikėmis žaliais žir- 
neliais. Bet kažin ar derėtų tikėti, kad tai trumpikės neša 
jam sėkmę. 

Šiame skyriuje kalbėsime apie labai keblią asociatyvu- 
mo atmainą - vyksmo siejimą su pradine sėkme. Kazino 
lošėjams tai puikiai žinoma, jie tai vadina naujoko sėkme. 
Tie, kurie pirmuosiuose ratuose pralaimi, yra linkę pa- 
sitraukti iš lošimo. Tie, kurie laimi, dažniausiai tęsia. Įti- 
kėjęs nepaprastais savo gebėjimais, laimės kūdikis stato 
didesnę sumą - ir tada jį ištinka nesėkmė, nes tikimybė 
išlošti grįžta į vėžes. 

Naujoko sėkmė labai svarbu versle. Įmonė A nuperka 
mažesnes B, C ir D įmones. Visos trys investicijos pasitei- 
sina. Koncerno vadovybė įtiki turinti lengvą ranką, puikų 
gebėjimą investuoti. Tokio tikėjimo skatinama, įmonė A 


Naujoko sėkmė 


nuperka ir įmonę E, gerokai didesnę nei jau įgytosios. In- 
tegruojant ją į koncerną kyla gausybė sunkumų. Blaiviai 
mąstant, buvo galima tai numatyti, bet juk vadovus apžil- 
pino naujoko sėkmė. 

Tas pats ir biržoje. XX a. dešimtojo dešimtmečio pa- 
baigoje daug investuotojų, susižavėję informacinėmis 
technologijomis, sukišo visas savo santaupas į interneto 
akcijas. Kai kuriems iš jų net paskolas teko imti. Bet jie 
išleido iš akių vieną smulkmeną: ši stulbinama sėkmė 
niekaip nesietina su jų gebėjimais pirkti akcijas. Tiesiog 
plėtėsi rinka. Turėjai būti visiškas kvailys, kad tuo laiku 
nesusikrautum pinigo. Vėliau, kai kursas smuko, dauge- 
liui teko mokėti skolas. 

Panašiai ir Amerikoje buvo per 2001-2007 metų ne- 
kilnojamojo turto bumą. Stomatologai, advokatai, moky- 
tojai ir taksi vairuotojai metė tarnybas tikėdamiesi „nu- 
stverti kokį namą - nusipirkti ir tuoj pat parduoti gerokai 
brangiau. Pirmiesiems pavyko kaip reikiant pasipelnyti, 
bet ypatingų gebėjimų šiuo atveju nė nereikėjo. Nekilno- 
jamojo turto burbului vis pučiantis, net nepaslankiausi 
makleriai mėgėjai galėjo pasiekti neregėtų aukštumų. Visi 
tik ir stengėsi kuo daugiau ir kuo didesnių vilų „nustverti“. 
Galiausiai rinka neatlaikė ir jie liko rymoti ant griuvėsių. 

Naujoko sėkmės pavyzdžių pateikia ir pasaulio istorija. 
Vargu bau Napoleonas ar Hitleris būtų traukę į karo žygį 
prieš Rusiją, jei nebūtų anksčiau pasiekę pergalių. 

Kaip atskirti naujoko sėkmę nuo tikro talento? Aiškios 
skirties čia nėra, bet yra dvi subtilybės. Pirma, jei gana 

ilgą laiką gerokai pranokstate kitus, galima spėti, kad tu- 
rite tam tikrų gebėjimų. Bet nevertėtų būti visiškai dėl to 
tikram. Antra, kuo daugiau žmonių dalyvauja tam tikro- 
je veikloje, tuo didesnė tikimybė, kad kuriam nors iš jų 
ilgą laiką seksis visiškai atsitiktinai. Galbūt kaip tik jums. 
Jei rinkoje varžosi tik dešimt pretendentų ir jūs tarp jų 
pirmaujate, tai liudija, kad turite gebėjimų. Gerokai ma- 
žiau derėtų puikuotis tada, jei pirmaujate tokioje rinkoje 
(tarkim, finansų), kurioje varžosi dešimt milijonų preten- 
dentų. Šiuo atveju verčiau jau manykite, kad jums tiesiog 
labai pasisekė. 

Šiaip ar taip, neskubėkite spręsti. Naujoko sėkmė gali 
būti pražūtinga. Tad vengdami saviapgaulės, sekit moks- 
lininkų pavyzdžiu - pasitikrinkite prielaidas. Pabandykite 
jas paneigti. Savo pirmojo romano „Trisdešimt penkeri“ 
(„Finfunddreipig“) rankraštį išsiunčiau tik vienai leidyk- 
lai - „Diogenes“. Ši iškart nusprendė leisti. Pasijutau esąs 
genijus, pradėjau svaičioti, neva romanas taps literatūros 
sensacija. (Tikimybė, kad „Diogenes“ leis nežinomo au- 
toriaus knygą, yra 1 iš 15 000.) Kai pasirašiau su leidykla 
sutartį, išsiunčiau rankraštį — pasitikrinti - dar dešimčiai 
didžiųjų beletristikos leidyklų. Visos dešimt atsisakė leis- 
ti. Manoji genijaus teorija žlugo — nusileidau ant žemės. 


KOGNITYVINIS DISONANSAS 


Nekalta melagystė — 
ir atgauni ramybę 


Lapė prisėlina prie vynuogienojo. Didžiulės mėlynos sal- 
džiai nunokusios vynuogės masina - tiesiog negali atsi- 
spirti pagundai. Ji atsistoja ant užpakalinių letenų, prie- 
šakinėmis įsiremia į stiebą, tiesia kaklą ir vis kelia snukį 
tikėdamasi nustverti vynuogių. Bergždžiai. Apmaudau- 
dama mėgina dar. Pašoka, bet tik tuščiai kaukšteli danti- 
mis. Trečiąkart šoka atsispyrusi iš visų spėkų - ir nusirita 
kūliais. Nė lapelis nekrusteli. Lapė suraukia snukį: „Jos 
dar nevisiškai nunoko - nemėgstu rūgščių vynuogių.“ Ir 
išdidžiai iškėlusi galvą grįžta į girią. 

Ši senovės graikų pasakėtininko Ezopo istorija iliust- 
ruoja vieną iš dažniausiai pasitaikančių mąstymo klaidų. 
Lapės ketinimai prieštarauja žodžiams. Šią apmaudžią 
prieštarą (disonansą) lapė galėtų sušvelninti kuriuo nors 
iš šių trijų būdų: A) nusiraškiusi vynuogių; B) pripažinu- 
si, kad neįstengia jų pasiekti; C) po nesėkmės sugalvojusi 
kokį pasiteisinimą — šiuo atveju pasireiškia kognityvinis 
disonansas. 

Paprasčiausias pavyzdys. Jūs nusipirkote naują leng- 
vąjį automobilį. Bet netrukus pradedate apgailestauti — 
variklis ūžia, sėdynės nepatogios. Ką daryti? Grąžinti 
automobilio negalite — ne, tai reikštų, kad prisipažįstate 
suklydęs, be to, ir pardavėjas nesutiktų visos sumos grą- 
žinti. Tad tikinate save, kad variklio plerpimas ir nepato- 
gios sėdynės tik į naudą - jokios grėsmės užsnūsti vairuo- 
jant. Taigi, labai saugų automobilį nusipirkote. Nekvailas, 
manote jūs, gerą automobilį pasirinkau. 

Stanfordo universiteto dėstytojai Leonas Festingeris ir 
Merrill Carlsmith skyrė studentams nepaprastai nuobo- 
dų darbą, jis truko valandą. Paskui bandymo dalyvius su- 
skirstė į dvi grupes. A grupės studentams įdavė po dolerį 
(tai buvo 1959 metais) ir paliepė išėjus į koridorių studijų 
draugams liaupsinti tą varginantį darbą, kitaip tariant — 
meluoti. Tokią pat užduotį davė ir B grupės studentams, 
tik jie už tai, kad pameluos moksladraugiams, gavo po dvi- 
dešimt dolerių. Vėliau studentai turėjo pasakyti, ar išties 
įdomi jiems buvo ši užduotis. Tiems studentams, kurie 
gavo tik po dolerį, ji atrodė gerokai įdomesnė nei tiems, 
kurie gavo po dvidešimt dolerių. Kodėl? Meluoti už vieną 
nusmurgusį dolerį nebuvo jokios prasmės, taigi užduotis 
negalėjo būti tokia jau prasta. Tiems, kurie gavo po dvide- 
šimt dolerių, nereikėjo išsisukinėti. Už melavimą jie gavo 
dvidešimt dolerių - garbingas sandėris. Šiuo atveju kogni- 
tyvinis disonansas nepasireiškė. 

Tarkim, jūs pretenduojate į tam tikras pareigas, bet nepa- 
siseka — pasirenkamas kitas kandidatas. Užuot prisipažinęs, 


Kognityvinis disonansas 


kad jums stinga kvalifikacijos, tikinate save, neva nė ne- 
norėjote eiti šių pareigų, tiesiog buvo įdomu patyrinėti, 
kaip jus vertina rinkoje, ar jus apskritai pakvies pokalbio. 
Panašiai ir aš ne taip seniai elgiausi, kai teko rinktis 
vieną iš dviejų akcijų. Ta, kurią nusipirkau, gana greitai 
nuvertėjo, o tos kitos kursas, priešingai — gerokai pakilo. 
Kvaila, bet nenorėjau prisipažinti suklydęs. Dargi, prisi- 
menu, kuo rimčiausiai tikinau vieną draugą, neva ši akci- 
ja, nors ir nėra labai stabili, vis dėlto turi „didesnį poten- 
cialą“ nei kitos. Paika, sukta saviapgaulė, kognityvinis diso- 
nansas, ir tiek. Tos akcijos „potencialas“ būtų dar labiau 
padidėjęs, jei, įnikęs į operacijas su kitomis, patikimomis, 
akcijomis, būčiau delsęs ją pirkti. Tas draugas man perpa- 
sakojo Ezopo pasakėčią: „Gali ir toliau kiek tik nori vai- 
dinti gudrią lapę, bet vynuogių juk taip ir neparagavai“ 


PERDEĖTAS NUOLAIDUMAS 


Carpe diem - bet, prašau, 
tik sekmadienį 


Juk žinote šį posakį: „Mėgaukis kiekviena akimirka, tar- 
si ši diena būtų paskutinė.“ Kiekviename gyvenimo sti- 
liaus žurnale jis pateikiamas bent po tris kartus, jį kartoja 
kiekvienas patariantis vienaip ar kitaip susitvarkyti gyve- 
nimą. Didelio proto tai nerodo. Tik įsivaizduokite, nuo 
šios dienos jūs liaujatės valęs dantis, trinkęs galvą, tvar- 
kęs namus, metate darbą, nebeapmokate sąskaitų. Šitaip 
jūs kaipmat nuskursite, susirgsite, o gal net kalėjime at- 
sidursite. Šiame posakyje slypi troškimas - betarpiško 
vyksmo troškimas. Iš visų mus pasiekusių lotyniškų po- 
sakių šis - carpe diem - yra pats mėgstamiausias: džiaukis 
šia diena, mėgaukis kiekviena akimirka ir nesuk galvos 
dėl rytdienos. Betarpiškumas, vyksmas dabar pat mums 
labai svarbus. Labiau nei sveikas protas. 

Ko labiau norėtumėte: po metų gauti 1 000 eurų ar 
po metų ir vieno mėnesio gauti 1 100 eurų? Dauguma 
žmonių rinktųsi 1 100 eurų po trylikos mėnesių. Tai būtų 


teisingas sprendimas, nes niekur kitur negautumėte per 

mėnesį 10 proc. palūkanų (120 proc. per metus). Palū- 
kanos bus gera kompensacija už tai, kad palūkėsite dar 
mėnesį. 

Kitas klausimas. Ką rinktumėtės: gauti 1 000 eurų da- 
bar ar 1 100 eurų po mėnesio? Dauguma žmonių rinktųsi 
1 000 eurų dabar. Keista. Juk abiem atvejais dar mėnesį 
reikėtų palūkėti — ir gautumėte 100 eurų priedą. Pirmu 
atveju jūs manote: jei ištisus metus ištvėriau, galiu dar 
mėnesį palaukti. Antru atveju taip nemanote. Jūs priima- 
te - laiko požiūriu - netikusį sprendimą. Mokslininkai tai 
vadina perdėtu nuolaidumu. Tai reiškia: kuo greičiau reikia 
apsispręsti, tuo didesnė „emocinė palūkanų norma“. 

Tik nedaugelis ekonomistų žino, kad skirtingas palū- 
kanų normas mes vertiname subjektyviai. Ekonomistų 
teikiamas modelis grindžiamas pastoviąja palūkanų nor- 
ma, taigi, jis mums netinka. 

Perdėtas nuolaidumas liudija, kad mes norime gyven- 
ti čia ir dabar - tuoj pat, nedelsiant nė akimirkos. Tokia 
nuostata būdinga gyvūnams. Gyvūnai negeba atsisakyti 
pelnyto grobio dėl dar didesnio laimikio ateityje. Žiurkė, 
kad ir kiek pratintum, niekada neįstengs atsisakyti sūrio 
gabalėlio, kad rytoj gautų du gabalėlius. (O voverės - sa- 
kysite - juk jos krauna riešutų atsargas. Taip. Grynas ins- 
tinktas, kuris su impulsų suvaldymu neturi nieko bendra. 
Tai įrodyta.) 

O kaip vaikai? XX a. septintajame dešimtmetyje 
Walteris Mischelis atliko garsųjį atlygio atidėjimo testą. 
„YouTube“ pateikiama puiki filmuota medžiaga, vadinama 

„Zefyro testu“ („Marshmallow-Test“). Keturmečiams 
bambliams buvo išdalyta po zefyrą. Jie galėjo rinktis: su- 
valgyti zefyrą tuoj pat arba palūkėjus keletą minučių gauti 
antrą zefyrą. Stebėtina - tik nedaugeliui iš jų užteko kant- 
rybės laukti. Dar įdomiau: Mischelis nustatė, kad gebė- 
jimas palaukti atlygio yra patikimas rodiklis, ar ateity jų 
laukia sėkminga karjera, ar ne. 

Kuo labiau bręstame, kuo geriau įgundame kontro- 
liuoti savo veiksmus, tuo lengviau laukti atpildo. Dvyli- 
ka mėnesių iškentę, galėtume palaukti dar ir tryliktą — ir 
gauti dar 100 eurų. Bet jei atlygį galime gauti tuoj pat, pa- 
gunda yra pernelyg didelė, kad dar delstume. Geriausias 
įrodymas - kredito kortelių įsiskolinimo ir trumpalaikių 
vartojimo paskolų didelės palūkanos. 

Išvada. Nors ir nepaprastai malonu tuoj pat gauti at- 
lygį, vis dėlto perdėtas nuolaidumas yra mąstymo klaida. 
Kuo geriau įgusime suvaldyti savo troškimus, tuo pa- 
prasčiau bus išvengti šios klaidos. Kuo sunkiau mums 
bus juos suvaldyti - tarkim, paveiktiems alkoholio - tuo 
dažniau darysime šią klaidą. Carpe diem - tai puiku, bet 
tik kartą per savaitę. Kasdien gyventi taip, tarsi tai būtų 
paskutinė diena - kvailystė. 


PABAIGA 


Bendruomenėje paprasta gyventi pagal svetimas 
nuostatas. Vienumoje paprasta gyventi pagal 
savo paties nuostatas. Tikrai vertas dėmesio tas, 
kuris gyvendamas bendruomenėje išlieka 


nepriklausomas. 


Ralph Waldo Emerson 


Yra karštojo ir šaltojo iracionalumo teorijos. Karštojo labai 
seniai susiformavo. Platonas pateikia tokį vaizdinį: raitelis 
vadelioja šuoliais lekiantį žirgą. Raitelis yra protas, šuoliais 
lekiantis žirgas — emocijos. Protas valdo jausmus. Jei tai 
nepavyksta, pridarome paikysčių. Kitas vaizdinys: jausmai 
yra kunkuliuojanti lava. Dažniausiai protas laiko juos pa- 
slėgęs. Bet lava vis tiek kartkartėmis išsiveržia - pliūpteli 
iracionalumas. Štai kodėl - karštasis iracionalumas. Protas 
išties neklysta, bet emocijos, deja, dažnai jį nustelbia. 
Ištisus šimtmečius kunkuliavo karštasis iracionalu- 
mas. Kalvinui jausmai buvo blogis, kurį įmanoma įveikti 
tik sutelkiant mintis į Dievą. Žmonės, kurių emocijų lava 
išsiverždavo, laikyti velnio apsėstaisiais. Jie buvo kankina- 


mi ir nužudomi. Pasak Freudo, jausmus (id) valdo ego ir 

superego. Bet toks derinys retam žmogui tepavyksta. Kad 
ir kaip stengtumės, kad ir kokių griežtų priemonių imtu- 
mės, tikėtis, kad protas gali suvaldyti visas, net menkiau- 
sias emocijas, yra iliuzija - kaip ir tikėjimas, kad mintimis 


galime paveikti plaukų augimą. 


Šaltojo iracionalumo teorija atsirado ne taip seniai. Pa- 
sibaigus karui daugelis žmonių vis stebėjosi, kaip galėjo 
susiformuoti toks iracionalus darinys kaip nacizmas. Hit- 
lerio aplinkoje jausmais nesišvaistyta. Jo paties ugningos 
kalbos tebuvo meistriška vaidyba. Nė menkiausio lavos 
proveržio - vien nepramušamais it ledas nuosprendžiais 
grindžiama nacionalsocialistinė beprotybė. Taip elgėsi ir 
Stalinas, raudonieji khmerai. Nepriekaištingas racionalu- 
mas? Akivaizdu - ne tai, kažkas čia įtartina. XX a. sep- 
tintajame dešimtmetyje psichologai, atsisakę kraštutinių 
Freudo teiginių, pradėjo tirti žmonių mąstymą, spren- 
dimus ir elgseną. Rezultatas: pasak šaltojo iracionalumo 
teorijos, mąstymas per se nėra grynuolis, jam būdinga pa- 
klaidos. Klysta visi. Net ir didžiausi intelektualai kaskart 
vis išsuka į klystkelį. Be to, mąstymo klaidos nėra atsitikti- 
nės. Jos sistemiškai kreipia mūsų mintis tam tikra linkme. 
Tai daro klaidas nuspėjamas ir mes galime truputį pako- 
reguoti jas. Ne visai jų išvengti — tik pakoreguoti. 

Kelis dešimtmečius svarstyta, kaip atsiranda mąstymo 
klaidos. Visos mūsų kūno sistemos - širdies ir kraujagyslių, 
raumenų, kvėpavimo, imuninė - veikia nepriekaištingai. 


Tai kodėl gi smegenys be paliovos kvailioja? 

Mąstymas priskirtinas biologijos sričiai. Vykstant evo- 
liucijai, jis kito - kaip ir gyvūnų pavidalai arba gėlių spalvos. 
Įsivaizduokite, mes nusikeliame į tolimą praeitį, pastveria- 
me kokį prieš 50 000 metų gyvenusį protėvį ir atgabena- 
me į šių laikų pasaulį. Nuvedame pas kirpėją, aprengiame 
„Hugo Boss“ drabužėliais - gatvėje jis niekam nė nekris į 
akis. Be abejo, jam teks išmokti šių laikų kalbėsenos, vai- 
ruoti automobilį, naudotis mikrobangų krosnele. Bet mes 
juk to išmokome. Biologija nepakenčia dviprasmybių: fi- 
ziniu požiūriu - smegenys irgi yra mūsų kūno dalis - mes 
esame medžiotojai ir šaknelių rinkėjai, nors ir įvilkti į 
„Hugo Boss“ („HRM“ ar kitokius) drabužius. 

Nuo tų laikų labiausiai pakito aplinka, kurioje gyve- 
name. Žiloje senovėje ji buvo paprasta ir patikima. Tada 
gyventa nedidelėmis grupėmis - maždaug po penkiasde- 
šimt žmonių. Nebuvo ženklesnės techninės ar socialinės 
pažangos. Smarkiai keistis pasaulis pradėjo maždaug prieš 
10 000 metų - suklestėjo žemdirbystė, gyvulininkystė, iš- 
kilo miestai, prekijai pasklido po pasaulį. Prasidėjus indus- 
trializacijai, kone liautasi sukti galvą dėl aplinkos - dėl to, 
ar ji atitinka mūsų mąstymą. Dabar, valandą pasisukioję 
prekybos centre, pamatome tiek žmonių, kiek mūsų pro- 
tėviai sutikdavo per visą savo gyvenimą. Jei šiais laikais 
kas nors išsitaria žinąs, kokiame pasaulyje gyvensime po 
dešimties metų, mes tik traukiame jį per dantį. Per tuos 
10 000 metų mes sukūrėme tokį pasaulį, kurio ir patys jau 
nebeperprantame. Viską išpuoselėjome, viskas tapo kom- 
pleksiška ir tarpusavy susiję. Rezultatas: puiki materialinė 

gerovė, deja, lydima civilizacijos paskatintų ligų, taigi, ir 
mąstymo klaidų. Jei kompleksiškumo vis daugės - pana- 
šu, kad taip ir bus, - mąstymo klaidų, netgi didesnių, taip 
pat daugės. 

Pavyzdys. Medžiotojai ir šaknelių rinkėjai veiksmą ver- 
tino labiau nei apmąstymus. Žaibiška reakcija padėdavo 
išgyventi, tūpčiodamas ir svarstydamas galėjai nukentėti. 
Jei gentainiai staiga metasi bėgti, verčiau jau lėk jiems pa- 
vymui nė nesvarstydamas, ar jie išties pamatė kardadantį 
tigrą, ar tik šerną. Baisinga klaida (ten plėšrus žvėris, o tu 
nebėgi) kainuotų gyvybę, už ne tokią didelę klaidą (ten tai- 
kus gyvūnas, bet tu vis tiek bėgi) atsimokėtum sudeginęs 
vos kelias kalorijas. Kartais labai pravartu klysti. Tų, kurie 
buvo kitaip suręsti, genofondas sunyko. Dabartiniai homi- 
nes sapientes yra palikuonys tų, kurie visada sprukdavo ben- 
drams įkandin. Bet šiuolaikiniame pasaulyje tokia intuityvi 
elgsena neišeina į naudą. Dabar vertinami įžvalgūs apmąs- 
tymai ir savarankiška elgsena. Kas įsisuko į biržą, tai žino. 


Evoliucinė psichologija - yra kol kas tik teorija, bet labai 
įtaigi. Ji paaiškina dažniausiai pasitaikančias mąstymo 
klaidas - gal net visas. Tarkim, toks teiginys: „Ant kiek- 
vieno „Milkos“ šokolado yra karvė. Vadinasi, kiekvienas 
šokoladas, ant kurio yra karvė, yra „Milkos“ šokoladas.“ 
Tokios klaidos neišvengia nė intelektualai. Net ir civili- 
zacijos neregėję laukiniai kartais ją padaro. Tad vargu ar 
išvengė ir mūsų protėviai medžiotojai ir šaknelių rinkė- 


jai. Yra tokių klaidų, kurios užprogramuotos žmogaus 

prigimtyje, ir šiuolaikinio pasaulio „mutacijos“ čia nie- 
kuo dėtos. 

Ką tai reiškia? Ogi tai, kad evoliucionuodami mes 
tobulėjome ne visais požiūriais. Jei esame tobulesni už 
savo konkurentus (tarkim, neandertaliečius), mums at- 
leidžiama, kai suklystame. Prieš milijonus metų gegutė 
sudėjo kiaušinius paukščio giesmininko - mažesnio už 
ją paukščio - lizde. Šis paukštis juos išperėjo, lesino ir 
augino gegužiukus. Evoliucija neįstengė išuiti tokios pa- 
klaidos - tik dėl to, kad ši nebuvo labai didelė. 

XX a. dešimtajame dešimtmetyje paaiškėjo dar viena 
priežastis, dėl kurios mąstymo klaidos taip tvirtai įsikero- 
ja: mūsų smegenys reprodukuoja, o ne ieško tiesos. Kitaip 
tariant, mąstymo paskirtis — įtikinti kitus. Tas, kas geba 
įtikinti kitą, įgyja valdžią, drauge ir turtų. O turtas, vėlgi, 
labai svarbus kuriant šeimą ir auginant vaikus. Mąstymui 
tiesa nėra svarbiausias dalykas. Tai rodo ir knygų prekyba. 
Romanų perkama kur kas daugiau nei žinynų, nors pasta- 
ruosiuose tiesos yra nepalyginti daugiau. 

Trečias paaiškinimas yra toks: kai kuriais atvejais ge- 
riau yra intuityvūs sprendimai - netgi gana neracionalūs. 
Juos nagrinėja euristika (gr. heurisko - randu). Mes dažnai 
pristingame informacijos, tad apsisprendžiant tenka su- 
telkti mintis ir pačiam pasirinkti. Tarkim, mums patinka 
kelios moterys (ar vyrai). Kaipgi apsispręsime, kurią iš jų 
vesti? Racionalaus sprendimo čia negali būti. Jei vien pro- 
tu kliausimės, taip ir liksime viengungiai. Kitaip tariant, 


gana dažnai renkamės intuityviai ir tik vėliau pagrindžiame 

savo apsisprendimą. Daugelis apsisprendimų (dėl darbo, 
partnerio, investavimo) įvyksta nesąmoningai. Tai padarę 
mes žaibiškai surezgame paaiškinimą, kodėl taip pasiel- 
gėme, ir įsivaizduojame, kad apsisprendimas buvo sąmo- 
ningas. Mes mąstome veikiau kaip advokatai, o ne kaip 
mokslininkai, bandantys perprasti tiesą. Advokatai puikiai 
geba suregzti jau padaryto sprendimo kuo įtikimiausią pa- 
aiškinimą. 

Taigi, meskite iš galvos išvedžiojimus apie kairįjį ir 
dešinįjį smegenų pusrutulius, nors apie tai ir rašoma 
kiekviename neva išmintingame vadybos žinyne. Kur 
kas svarbiau yra skirti dvejopą mąstymą - intuityvųjį ir 
racionalųjį. Ir vienas, ir kitas yra būtinas - nelygu, kokioje 
situacijoje atsiduriate. Intuityviai mąstant apsisprendžia- 
ma greitai, spontaniškai, tuščiai nešvaistant energijos. 
Racionalusis mąstymas - lėtas, įtemptas, eikvojant ener- 
giją (sumažėja cukraus kiekis kraujuje). 

Racionalųjį mąstymą, be abejo, papildo intuityvusis. 
Mokydamiesi groti muzikos instrumentu, nata po natos 
bandote išgauti garsą, taisyklingai dėlioti kiekvieną pirštą. 
Ilgainiui įgundate klavišus ar stygas pajusti intuityviai — 
akimis sekate partitūrą, o rankos juda tarsi savaime. Balan- 
so suvestines Warrenas Buffettas skaito lyg profesionalus 
muzikas partitūrą. Tai vadinama kompetencijos sritimi — 
intuityviu perpratimu arba meistriškumu. Deja, intui- 
tyvusis mąstymas reiškiasi ir tada, kai negalime pasigirti 
meistriškumu, tuomet, kai protas dar neatsipeikėjo ir ne- 
pradėjo priekabiauti. Šitaip ir darome mąstymo klaidų. 


Pabaiga 


Pabaigai trys pastabos. Pirma: šioje knygoje aptariamos 
ne visos mąstymo klaidos. 

Antra: mąstymo klaidos nėra patologiniai sutrikimai. 
Net ir darydami mąstymo klaidų, mes galime išvengti 
didesnių problemų ir tęsti kasdienius darbus. Dėl mąsty- 
mo klaidos milijardus praradusį įmonės vadovą nebūtina 
siųsti į kliniką gydytis. Jokia sveikatos apsaugos sistema, 
joks vaistas neįstengs apsaugoti nuo klaidų. 

Trečia: dauguma mąstymo klaidų yra tarpusavy su- 
sijusios. Nieko nuostabaus - juk smegenų audinį suda- 
ro neuronai, kurių ataugomis iš vienos smegenų srities 
į kitą perduodama informacija. Nė viena smegenų sritis 
nefunkcionuoja savarankiškai. 


Pradėjęs rinkti ir aprašinėti mąstymo klaidas kaskart vis 
sulaukdavau klausimų: „Pone Dobelli, kaip jums pavyks- 
ta išvengti mąstymo klaidų?“ Atsakydavau - man nepa- 
vyksta. Tiesą sakant, nė nemėginau. Tam reikia pastan- 
gų. Aš vadovaujuosi tokia taisykle: tokiose situacijose, 
kurios gali lemti svarius padarinius (svarbūs asmeniniai 
arba verslo sprendimai), stengiuosi elgtis kuo protingiau 
ir racionaliau. Tada peržiūriu savuosius mąstymo klaidų 
aprašymus - panašiai kaip pilotas kontrolinį sąrašą. Esu 
nusipiešęs ir būdingiausių klaidų „sprendimo“ medį. Pri- 
imdamas svarbius sprendimus, kruopščiai jį išstudijuoju. 
Situacijose, kai padariniai nėra labai svarbūs (ką pasirink- 
ti- BMW ar „Volkswagen“ ), vadovaujuosi ne loginiu mąs- 


tymu, o intuicija. Jei nuostoliai net suklydus nebus dideli, 

verčiau nesukti galvos. Šitaip bus ramiau. Gamtai, regis, 
nelabai terūpi, geri mūsų sprendimai ar ne. Svarbiausia, 
kad kliaudamiesi savo jėgomis iriamės per gyvenimą ir 
lemtingomis akimirkomis greitai susivokiame. 

brokeriai. Jie nieko neišmano. Kodėl jie nuvertina akcijas tada, kai 
pelnas iš jų pasirodo esąs blogas? Kur tas vaikinas, nuvertinantis 
akcijas dar prieš joms prastai uždirbant? Štai kur būtų protingas vai- 
kinas. Bet aš tokių nepažįstu. Jų pasitaiko retai, labai retai. Sutikti 
tokį būtų tiek pat tikėtina, kaip Jesse Jacksoną pamatyti kukluks- 
klano susitikime.“ (Perkins, Marc.: 2000 TheStreet.com) 

SUTAPIMAI 

Pasakojimas apie Klausą, pagal Tversky ir Kahnemano vadinamąją 
Lindos istoriją: Tversky, Amos; Kahneman, Daniel: „Extension ver- 
sus intuitive reasoning: The conjunction fallacy in probability jud- 
gment“, Psychological Review 90 (4), October 1983, p. 293-331. 
Sutapimai dar vadinami „Lindos problema“. 

Naftos naudojimas, pagal.: Tversky, Amos; Kahneman, Daniel: „Exten- 
sional versus intuitive reasoning: The conjunction fallacy in pro- 
bability judgment“, Psychological Review 90 (4), October 1983, 
p. 293-315. 

Mąstymo būdai - intuityvusis ir racionalusis, žr.: Kahneman, Daniel: „A 
perspective on judgement and choice“, American Psychologist 58, 
2003, p. 697—-720. 


ĮRĖMINIMAS 
Tversky, Amos; Kahneman, Daniel: „The Framing of Decisions and Psy- 
chology of Choice“, Science, New Series, Vol. 211, 1981, p. 453—458. 
Įrėminimo efektas medicinoje, žr.: Dawes, Robyn M.: Everyday Irratio- 
nality: How Pseudo-Scientists, Lunatics, and the Rest of Us Systema- 
tically Fail to Think Rationally, Westview Press, 2001, p. 3 ff. 
Shepherd, R. et al.: „The effects of information on sensory ratings and 
preferences: The importance of attitudes“, Food Ouality and Prefe- 
rence 3 (3), 1991-1992, p. 147-155. 


BŪTINYBĖ VEIKTI 

Bar-Eli, Michaeletal.: „Action Bias among Elite Soccer Goalkeepers: The 
Case of Panalty Kicks“, Journal of Economic Psychology 28 (5), 2007, 
p. 606-621. 

Warrenui Buffettui pavyksta išvengti būtinybės veikti: „Mums moka ne 
už veikimą, o už tai, kad būtume teisūs. O dėl to, ar ilgai lauksime, tai 
galiu pasakyti: laikas neribojamas (Buffett, Warren: Berkshire Hatha- 
way Annual Meeting 1998) 

„Akcijų rinka - laisvų smūgių žaidimas. Nebūtina atmušti kiekvieno ka- 
muoliuko, gali palaukti savojo metimo. Tačiau, kai dirbi su pinigais, 
bėda ta, kad tavo gerbėjai šaukia: „Mušk, kitaip sudegsi!“ (Buffett, 
Warren: Berkshire Hathaway Annual Meeting 1998) 

„Reikia turėti tvirtą charakterį, kad sėdėtum ant krūvos pinigų ir nieko 
nesiimtum. Aš atsidūriau čia, kur esu, ne todėl, kad būčiau vaikesis 
pusėtinų galimybių.“ (Munger, Charlie: Poor Charlie's Almanack, 
Third Edition, Donning, 2008, p. 61) 

„Čarlis suvokia, kaip sunku rasti tai, kas tikrai gerai. Taigi, jei devynias- 
dešimt atvejų iš šimto pasakai „ne“, nieko per daug neprarandi.“ 
(Ten pat, p. 99) 

„Didžiulis privalumas atsidurti tokioje padėtyje: keletą kartų sėkmin- 
gai investuoji ir gali sau ramiai sėdėti. Taip mažiau moki brokeriams. 
Ir tenka klausytis mažiau nesąmonių.“ (Ten pat, p. 209) 


NEVEIKLUMAS 

Baron, Jonathan: Thinking and Deciding, Cambridge University Press, 
1988, 1994, 2000. 

Asch, D. A. et al.: „Omission bias and pertussis vaccination“, Medical 
Decision Making 14, 1994, p. 118-124. 

Baron, Jonathan; Ritov, Ilana: „Omission bias, individual differences, 
and normality“, Organizational Behavior and Human Decision Pro- 
cesses 94, 2004, p. 74-85. 

Dar žr.: „Der Unterlassungseffekt“, Kapitel aus der Dissertation: Schwei- 
zer, Mark: Kognitive Tauschungen vor Gericht, Zūrich, 2005. 


PATAIKAVIMAS SAU 

Schlenker, B. R.; Miller, R. S.: „Egocentrism in groups: Self-serving bia- 
ses or logical information processing?“, Journal of Personality and 
Social Psychology 35, 1977, p. 755-764. 

Miller, D. T.; Ross, M.: „Self-serving biases in the attribution of causa- 
lity: Fact or fiction?“, Psychological Bulletin 82, 1975, p. 213-225. 
Arkin, R. M; Maruyama, G. M.: „Attribution, affect and college exam 

performance“, Journal of Educational Psychology 71, 1979, p. 85-93. 

Baumeister, Roy F.: The Cultural Animal: Human Nature, Meaniną, 
and Social Life, Oxford University Press, 2005, p. 215 ff. 

„Žinoma, iš savo mąstymo įpročių reikėtų pašalinti polinkį pataikauti 
sau. Manyti, kad tai, kas gerai jums, gerai ir civilizuotam pasauliui, 
mėginti racionaliai pagrįsti kvailą ar blogą elgesį, paklūstant pasą- 
moningam polinkiui įsiteikti sau, yra siaubingas būdas mąstyti.“ 
(Munger, Charlies T.: Poor Charlie's Almanack, Third Edition, Don- 
ning, 2008, p. 432) 

Testų vertinimo eksperimentas, žr.: Johnson, Joel T. et al.: „The ,Barum 
effect“ revisited: Cognitive and motivational factors in the accep- 
tance of personality descriptions“, Journal of Personality and Social 
Psychology 49 (5), November 1985, p. 1378-1391. 

Vertinimas mokykloje, žr.: TED.com vaizdajuostė: Ariely, Dan: Why we 
think it's OK to cheat and steal (sometimes). 

Ross, M.; Sicoly F.: „Egocentric biases in availability and attribution“, 
Journal of Personality and Social Psychology 37, 1979, p. 322-336. 


Priedas 


UŽDARAS DŽIAUGSMO RATAS 

Taleb, Nassim Nicholas: The Black Swan, Random House, 2007, p. 91. 

Gilbert, Daniel T. et al.: „Immune neglect: A source of durability bias in 
affective forecasting“, Journal of Personality and Social Psychology 
75 (3), 1998, p. 617-638. 

Gilbert, Daniel T.; Ebert, Jane E. J.: „Decisions and Revisions: The 
Affective Forecasting of Changeable Outcomes“, Journal of Perso- 
nality and Social Psychology 82 (4), 2002, p. 503-514. 

Gilbert, Daniel T.: Stumbling on happiness, Alfred A. Knopf, 2006. 

Gilbert, Daniel T.: Why are we happy? (Video) TED. com. 

Frey, Bruno S.; Stutzer, Alois: Happiness and Economics: How the 
Economy and Institutions Affect Human Well-Being, Princeton, 
2001. 

Apklausos apie krūtų implantus rezultatai kaipmat buvo paskelbti dau- 
gelyje gyvenimo būdo leidinių. Apklausoje dalyvavo 112 moterų, 
dauguma iš jų pritarė implantams. Žr.: Young, V. L.; Nemecek, J. R.; 
Nemecek, D. A.: „The efficacy of breast augmentation: breast size 
increase, patient satisfaction, and psychological effects“, Plastic and 
Reconstructive Surgery 94 (7), December 1994, p. 958-969. 


SAVĘS IŠSKYRIMAS 

„Labiau apgalvotas saves išskyrimas dažnai matyti vertinant investici- 
jų vadybininkų darbą. Paprastai kai kurie fondai yra brandinami: ne- 
skelbiami, kol ateina laikas. Vėliau sėkmingi fondai yra parduodami 
viešai, o nesėkmingieji laikomi, kol tampa pelningi. Be to, tie fondai, 
kurie išlieka nepelningi (nesvarbu, brandinti ar ne), dažnai atideda- 
mi siekiant sukurti klaidingą jų atsparumo, patikimumo įvaizdį. Tai 
dar veiksmingiau, nes investuotojai linkę rinktis iš geriausiųjų sąra- 
šo, neatsižvelgdami į kitų vadybininko fondų rezultatus.“ (cituota iš 
Moneyterms.co.uk) 

„Nieko neįprasta, kad žiūrintis lauko tenisą per televizorių žmogus yra 
užverčiamas reklamomis fondų, kurie (iki tos akimirkos) tam tikrą 
laikotarpį veikė geriau nei kiti. Kita vertus, kam reklamuotis, jei rin- 
koje nepasirodei geriau? Net jeigu investicijų sėkmė - grynas atsi- 
tiktinumas, yra didelė tikimybė, kad investuoti ten pat bus pasiūly- 
ta ir jums. Šį fenomeną ekonomistai ir draudikai vadina atvirkštine 
atranka.“ (Taleb, Nassim Nicolas: Fooled by Randomness, Second 
Edition, Random House, 2008, p. 158) 

„Ar gamtoje yra mums nesuvokiamų dalykų ir įvykių — tokių, kurių 
mūsų protas nepajėgia įveikti?“ (Vollmer, Gerhard: Evolutionūre 
Erkenntnistheorie, Hirzel, 2002, p. 135) 

„Gebėjimas pažinti nėra tobula sistema. Palyginti su žmogumi, gyvū- 
nų gebėjimas pažinti yra mažiau išlavėjęs, bet, kad ir kaip svarstytu- 
me, jie vis tiek įstengia išgyventi.“ (ten pat, p. 137) 


ASOCIATYVUMAS 

Istorija apie dujų nutekėjimą, žr.: Baumeister, Roy F.: The Cultural Ani- 
mal: Human Nature, Meaning, and Social Life, Oxford University 
Press, 2005, p. 280. 

Buffettas linkęs išklausyti tik blogas naujienas, ir netgi be jokių užuo- 
lankų. Geros naujienos gali ir palūkėti. Žr.: Munger Charles T.: Poor 
Charlie's Almanack, Third Edition, Donning, 2008, p. 472. 

„Nešaukite į pasiuntinį“ — pirmasis tai pasakė Shakespeare'as, , 1598 
metais (Henrikas IV, 2 dalis). 

XVIII a. daugelyje valstybių, taip pat ir Naujojoje Anglijoje, buvo mies- 
to šauklio pareigybė. Šauklys vaikščiodavo po miestą ir vis skelbda- 
vo blogas žinias, pavyzdžiui, kad padidėjo mokesčiai. Šaukliui ap- 
saugoti miesto valdžia leisdavo įsakus (juos veikiausiai pats šauklys 
ir skelbdavo), pagal kuriuos už miesto šauklio sužalojimą arba plū- 
dimą grėsė didžiausios baudos. Mūsų laikais pilietiškumo pojūtis 
gerokai sumenko. Garsiausiai rėkiantį „šauklį“ mes tuoj pat kišame 
į kalėjimą - prisiminkime „Wikileaks“ įkūrėją Julianą Assange'ą. 


NAUJOKO SĖKMĖ 
Taleb, Nassim Nicholas: The Black Swan, Random House, 2007, p. 109. 


KOGNITYVINIS DISONANSAS 

Plous, Scott: The Psychology of Judgment and Decision Making, 
McGraw-Hill, 1993, p. 22 ff. 

Festinger, Leon; Carlsmith, James M.: „Cognitive Conseguences of For- 
ced Compliance“, Journal of Abnormal and Social Psychology 58, 1959. 

Elster, Jon: Sour Grapes: Studies in the Subversion of Rationality, Cam- 
bridge University Press, 1983, p. 123 ff. 

Viena investuotojo George'o Soroso stiprybių, pasak Talebo, yra 
visiškas kognityvinio disonanso atsisakymas. Sorosas savo nuo- 
mMonę gali keisti kas sekundę - nėmaž dėl to nesigrauždamas. Žr.: 
Taleb, Nassim Nicholas: Fooled by Randomness, Second Edition, 
Random House, 2008, p. 239. 


PERDĖTAS NUOLAIDUMAS 
Paskelbta nemažai perdėto nuolaidumo tyrimų. Vienas pirmųjų: Tha- 
ler, R. H.: „Some Empirical Evidence on Dynamic Inconsistency“, 
Economic Letters 8, 1981, p. 201-207. 

Zefyro testas, žr.: Shoda, Yuichi; Mischel, Walter; Peake, Philip K.: 
„Predicting Adolescent Cognitive and Self-Regulatory Competen- 
cies from Preschool Delay of Gratification: Identifying Diagnostic 
Conditions“, Developmental Psychology 26 (6), 1990, p. 978-986. 
Dar žr. straipsnį New Yorker: Lehrer, Jonah: „Don't! The secret of self- 
control“, 18. May 2009. 

„Sugebėti palaukti atpildo, pasitenkinimo, yra labai racionalu, tai rodo 
mąstymo lankstumą, bet kartais žmonės siekia tuojau pat patirti 
pasitenkinimą. Dabartinio vyksmo efektas primena tikrumo, pati- 
kimumo efektą: ...po sudėtingais kultūrinio gyvūno mąstymo pro- 
cesais vis dar slypi paprastesni socialinio gyvūno norai ir poreikiai. 
Kartais jie nugali.“ (Baumeister, Roy F.: The Cultural Animal: Human 
Nature, Meaning, and Social Life, Oxford University Press, 2005, 
p. 320 ff.) 

O jei kalbėtume apie ilgą laikotarpį? Įsivaizduokite, jums, restorano 
savininkui, vienas iš lankytojų, užuot apmokėjęs 100 eurų sąskaitą, 
pasiūlo per 30 metų pervesti 1 700 eurų (tai atitiktų 10 proc. palū- 
kanas). Ar sutiktumėte? Vargu. Kas žino, kas per 30 metų nutiks? Ar 
tai būtų mąstymo klaida? Ne, tai priešingas perdėtam nuolaidumui 
atvejis — per ilgą laiką susidarytų nemenkos palūkanos. Šveicarijoje 
(anksčiau nei Fukušimoje) buvo svarstoma galimybė statyti tokią 
atominę jėgainę, kuri atsipirktų per 30 metų. Niekam tikęs planas. 
Kas žino, kaip per 30 metų pakis naujosios technologijos. Jei išlai- 
dos atsiperka per 10 metų - normalu. Tikėtis atgauti pinigus per 
30 metų įmanoma nebent tada, kai atmetama bet kokios rizikos 
galimybė. 

